BREAKING: Luthufaru Maraalee Eh Jinsun Gulhun Hingan Ulhumun - Vaguthu\nލުތުފަރު މަރާލީ އެއް ޖިންސުން ގުޅުން ހިންގަން އުޅުމުން\n1 އަހަރު ކުރިން ( މެއި 16, 2019 )\nލުތުފަރުގެ މަރާ ގުޅިގެން މިއަދު ފުލުހުން ބޭއްވި ޕްރެސްގެ ތެރެއިން --- ވަގުތު އިމޭޖްސް/ މުހައްމަދު އަފްޒަލް\nމިދިޔަ މަހުގެ 22 ވަނަ ދުވަހުގެރޭ ށ.ޅައިމަގު ކުރިމަގު ބޯޓުން ގެއްލުނު، ބަންގުލަދޭޝް މީހާ، ލުތުފަރު މަރާލީ އެއް ޖިންސުން ގުޅުން ހިންގަން އުޅުމުން ކަމަށް ފުލުހުން ބުނެފިއެވެ.\nލުތުފަރު މަރާލުމަށްފަހު އެއްލާލާފައި އޮއްވާ މޫދު ތެރެއިން ފެނިފައިވާ އިރު، އެ މައްސަލައާ ގުޅޭ ގޮތުން ފުލުހުން މިއަދު ބޭއްވި ޕްރެސް ކޮންފަރެންސްގައި ބުނެފައި ވަނީ އެކިފަހަރު މަތިން ދޯނީގެ ދެން ތިބި ހަތަރު މީހުންނާއެކު ޖިންސީ ގުޅުން ހިންގަން ލުތުފަރު މަސައްކަތް ކޮށްފައިވާ ކަމަށް ތަހުގީގަށް އެނގެން އެބަހުރި ކަމަށާއި ކުރިމަގު ބޯޓުގައި އެ ހާދިސާ ހިނގިރޭ 9:30 ހާއިރު، ބޯޓުގައި ހުރި އެކަކާ ގަދަކަމުން ޖިންސީ ގުޅުން ހިންގަން ލުތުފަރު މަސައްކަތް ކޮށްފައިވާ ކަމަށެވެ.\n”މި މައްސަލައިގެ ތަހުޤީޤަށް ލިބުނު މައުލޫމާތު އެނގޭގޮތުގައި ލުތުފަތު ވަނީ އެތައް ފަހަރެއްގެ މަތިން އެ ބޯޓުގައި އެޅޭ މީހުންނާއި އެކު ގަދަކަމުން އެއްޖިންސުން ގުޅުން ހިންގަން އުޅެފަ. މި މައްސަލައާއި ގުޅިގެން ހައްޔަރުކުރި ހަތަރު މީހުންވެސް ވަނީ ތަޙުޤީޤަށް މި ވާހަކަތައް ކިޔައިދީފަ. އެރަށުން މަޢުލޫމާތު ދިން ބައެއް މީހުންގެ ފަރާތުންވެސް އެކަން ވަނީ ޔަޤީން ކުރެވިފައި.” ސީރިއަސް އެންޑް އޮގަނައިޒް ކްރައިމް ޑިޕާރޓްމަންޓްގެ ހެޑް، ސްޕްރިންޓެންޓް އޮފް ޕޮލިސް ހަސަން ޝިފާޢު ވިދާޅުވިއެވެ.\nމިކަމާއި ގުޅިގެން ނޫސްވެރިއަކު ކުރެއްވި ސުވާލެއްގެ ޖަވާބު ދެއްވަމުން، ޝިފާޢު އިތުރަށް ވިދާޅުވީ، ލުތުފަރު މަރާލާފައިވަނީ ފައިސާ އާއި ގުޅުންހުރި މައްސަލަތަކަކާއި ގުޅިގެން ކަމަށްވެސް ބައެއް މީޑިޔާތަކުގައި ފެންނަން ހުރި ކަމަށާއި، ނަމަވެސް އެކަމުގެ އެއްވެސް ހެއްކެއް ތަޙުޤީޤަށް ސާބިތު ވެފައިނުވާ ކަމަށެވެ.\nކުރިމަގު ބޯޓުގެ ކެޕްޓަން މީގެ ކުރިން "ވަގުތު" އަށް ދިން އިންޓަރވިއުއެއްގައި ބުނެފައިވަނީ ލުތުފަރު މަރާލިކަމަށް ބެލެވެނީ ފައިސާ ތަކެއްގެ މައްސަލަތަކެއް ޖެހިގެން ކަމަށް ޤަބޫލުކުރެވޭ ކަމަށާއި، އެކަމުގެ އަޑުތަކެއް މީގެ ކުރިންވެސް އިވިފައިވާ ކަމަށެވެ. ނަމަވެސް މިކަމާއި ގުޅިގެން އިސްކަންދަރު ކޮށީގައި މިއަދު ބޭއްވި ނޫސްވެރިންގެ ބައްދަލުވުމުގައި ފުލުހުން ވަނީ އެކަން ދޮގު ކޮށްފައެވެ.\nލުތުފަރުގެ ހަށިގަނޑުގެ ބައިތައް ވަޅުލާފައިވަނީ ށ.ޅައިމަގުގައެވެ. އަދި މިކަމާއި ގުޅިގެން ހޯދަންޖެހޭ ހޯދުންތައް އަދިވެސް ކުރިއަށްދާކަމަށް ފުލުހުން ވަނީ ވިދާޅުވެފައެވެ.\nލުތުފަރުގެ މަރު: ދައުވާ ސާބިތު ކުރަން ދައުލަތުން ގިނަ ހެކިތަކެއް ހުށަހަޅައިފި\nލުތުފަރު މަރާލި މައްސަލައިގެ އަޑު އެހުމެއް މާދަމާ\nމަރާލާފައި އޮތީ ލުތުފަރު ކަން އެނގުނު ގޮތާ މެދު ސުވާލު އުފައްދައިފި\nމެއި 16, 2019 14:58\nއެކިފަހަރު އެކިލަވަ ކޮބައިތަ އޮރިޖިނަލް ވާޝަން\nމެއި 16, 2019 16:07\nލުތުފަރު އެވަނީ މަރާލާފަ އެވެ. ކޮންމެފަދަ އިލްޒާމެއް އޭނަގެ ބޮލުގަ އެޅުވިޔަސް، ދިފާޢުގައި އެކައްޗެކޭ ވެސް ނުބުނެވޭނެ އެވެ. އެކިފަހަރު މަތިން، އެއްޖިންސުން ގުޅުން ހިންގަން މަސައްކަތް ކުރިއިރު އެކަމުގެ ޝަކުވާ ތިމީހުން މީގެކުރިން އެއްވެސް މީހެއްގެ ގާތު ކޮށްފައިވޭ ހެއްޔެވެ؟ ބާކީތިބި ހަތަރު މީހުން ލުތިފަރާ ދެކޮޅު ކަމުން، ޔަޤީނުންވެސް ބަލިކަށިވާނީ ލުތުފަރުގެ ކޮޅެވެ.\nމެއި 16, 2019 16:22\nއެއްމައްސަލައެއްގަ މެންދުރު އެހެންވާހަކައެއް. ހަވީރު އެހެންވާހަކައެއް. ރޭގަނޑު އެހެން ވާހަކައެއް.\nމެއި 16, 2019 17:28\nމެއި 16, 2019 17:46\nއަފުރާޝީމް މަރާލި ސަބަބުވެސް ތިޔާގޮތައް ނުބުނެވިގެން އުޅެނީ ކީއްވެތަ.\nމެއި 16, 2019 17:59\nމިހާރު ބޯޓް ކެޕްޓަންގެ މައްޗަށް އެހެން ކަމެއް ޝައްކުވޭ އެބަ. ޢަސްލު މައްސަލަޔާއި ދުރަށް ހަގީގަތް ގެންދިއުމަށް މީނާގެ ވާހަކަ އެބަ މަސައްކަތް ކުރޭ. ޢަނެއްކާ ކައްޕިވެސް މިއީ ލުތުފަރު ގްރޫޕް މީހެއްބާ ؟\nމެއި 16, 2019 18:13\nގަވައިދާ ހިލާފަށް އުޅޭ، ކުތްކުރާ ބޭރުމީހުންތަށް ގައުމަށް ފޮނުވާލާ... ކިތަށް ބަންގާޅީން ދިވެހި އަންހެން ކުއްދިންނާ ބެހެނީ، އުންދަގޫ ކުރަނީ. އިމިގްރޭޝަން އަކަށް ދުވަހަކު ވެސް ގަވައިދާ ހިލާފަށް އުޅޭ ބޭރުމީހުން ޑީޕޯރޓެއް ނުކުރެވޭ. ވަރަށް ދެރަ ކަމެއް މީ.\nމެއި 16, 2019 18:55\nކޮބާ ހެއްކަކީ ތިކަމުގެ ، އެމީހުން ސަލާމަތް ވާން ކޮންމެ ވާަ އެއްވެސް ދައްކފާނެ ލުތުފަރު ވަނީ މަރުވެފައި އެމަރުޙޫމުގެ ދިފާއުގަ ވާހަކެއް ދައްކާނެ މީހަކު ނުހުންނާނެ ވީމާ ކޮންމެވެސް ސްޓޯރީއެއް ހެދިދާނެތާ .4މީހުން ނައް ވުރެ ލުތުފަތު ގަދައެއް ނުވާނެ ތިޔަބުނާ ކަމެއް ކުރަން އުޅުނު ނަމަ އެކން ހުއްޓުވޭނެ\nމެއި 16, 2019 19:50\nޓތީ ކޮންކަހަލަ ޕޮލިހުންނެއް ތިޔަގޮތައް ތަހުގީގު ކުރެވޭނެ ތުއްތު ކުއްޖަކައްވެސް ބުއްދީގެ ހަމަތަކުން ބަލާ ވިސްނާލަބަލަ މީހަކުމަރާފަ ދިފާއުގަ ދެންކޮންވާހަކައެއް ދައްކަން އޮންނާނީ..ކުޑަކުއްޖަކުވެސް ގަބޫލުނުކުރާނެ އަންހެނަކާވެސް ގަދަކަމުން ތިޔަބުނާކަހަލަ ކަމެއް ނުކުރެވޭނެ..މިދެން ކޮން ޕޮލިހެއް\nމެއި 16, 2019 20:35\nމިއީ ތޯ ދިވެހި ސިފައިންގެ ފެންވަރަކީ ؟ 12 އަހަރުގެ އަންހެން ކުދިން ކޮޅެއްގެ ވިސްނުމާ އަދުގެ ސިފައިންގެ ވިސްނުމާ އެއްވަރު. ޝޭމް އޮން ދަ ސިފައިން\nޑރ. ރާމީ މ.ވައިނުޖެހޭގެއާގެ.\nމެއި 16, 2019 20:54\nސާބިތު ނުވާ ހެކި ބަހެއްގެ ވާހަކަ ދިވެހި ސިފައިން ދައްކައިފި ނަމަ އެވާހަކަ ދެއްކި ސިފައިންގެ މީހާ ނުވަތަ މީހުން ކުށްވެރިވާން ޖެހޭނެ. ޖިންސީ ކަންކަން ސާބިތު ވާނީ4ހެކިންގެ 8 ލޮލަށް ފެނުނީމާ. މިފަދަ ތޯ ތޯ ވާހަކަ އާއްމުންގެ ތެރެއަށް އާއްމު ކުރީމާ ވެއްޓޭނީ އެހެން ސިފައިންގެމީހުންގެ ވެސް އަގު. ސިފައިންގެ މީހެއްގެ އަނގައިން ބޭރުވާ ކޮންމެ ބަހަކީ ދިވެހިރާއްޖޭގެ ގާނޫނުއަސާސީ އަށާއި ދީނީ ހަމަ ތަކަށް ފެތިގެންދާ ބަހަކަށް ވާންޖެހޭނެ. މީގެ އިތުރުން އިންސާނީ ކަރާމާތަށް ވެސް ސިފައިން ހުރުމަތް ތެރިކޮށް އެބަޖެހޭ ހިތަން. ހާއްސަ ކޮށް މަރުގެންދަވާފައިވާ އިންސާނެއްގެ !\nމެއި 16, 2019 21:11\nޅައިމަގު ވިއްޔާ ތިމައުލޫއު ނައިހެއް ނުދާނެ.\nމެއި 16, 2019 21:23\nބޮލުން ދަމަގަތީ.... ބަލަ ގަޓް ހުރިނަަަމަ ދިވެހިން މަރާމީހުން ތިހެން ވީޑިއޯކޮށްބަލަ..... ނުކެރޭނެ....ޔަގީން...... ދެން ބޮޑެތި ފިރިހެނުންތަކަކަށް އެއްޖިނސުން ގުޅުން ގަދަކަުން ތިޔަ ލުތުފީއަށް ކުރެވޭނެ ކަމެއްނޫންކަންކަން6އަަހަރުގެ ކުއްޖާއަށްވެސް އެގޭނެ.... ނިކަން ޕްރޮފެޝަނަލް ވެބަލަ....\nމެއި 16, 2019 21:25\nލުތުފަރު ވަނީ މަރަލާފައި! މިއަދު ލުތުފަރުގެ ހައްގުގައި ވަކާލާތުކުރާނެ ލުތުފަރެއް ދުނިޔޭ ނެތް! ދިވެހި ފުލުހުން މިއަދު ތިޔަ ދެއްކި ވާހަކައަކީ އަމާކީތީ ފަރަށްދާ އުސޫލުން ބޮލުން ކަނޑާލަން ދެއްކުނު ވާހަކައެއްކަން ބޮލުގެ ތެތްކަން ހުރި ކޮންމެ މީހަކަށްވެސް ސާބިތުވެ ޔަގީންވާ ކަމެއް! މިއަދު އެއްޖިންސުން ގުޅުން ހިންގަން އުޅެގެން މަރާލިކަމަށް ބުނީމަ އަންނަނީ ހިނި ... އަދި މިވާހަކަ ފުލުހުން ގަބޫލްކޮށް މައްސަލަ ނިންމަން ނުވަތަ ފައިލް ކުރަން އުޅުމަކީ ގަރުނުގެ އެންމެ ބޮޑު ޖޯކް! މިކަން ހިގިގޮތް ސާފް ނުވޭ! މިކަން ހިގި ގޮތް ފުލުހުން ބަލަން ޖެހޭ! ބޮލުން ކަނޑާނުލައްވާ!\nމެއި 16, 2019 22:10\nހީއަކަށް ބަލާފަ ނުވާނެ ތިޔަފަދަ ނުބާވާހަކަތައް މީޑިޔާއަށް ހާމަކުރާކަށް. ދިފާއުގައި އެއްޗެއް ބުނެވޭނެ މީހަކު މިއަދަކުނެތް. ތިކަމުގެ ހަޤީޤަތް ދެނެވޮޑިގެންވާނީ ހެއްދެވިފަރާތް. މީހަކު ނުބާކަމެއް ކުރަން އުޅުމުން އެމީހެއްގެ ފުރާނަ ދުއްވާލަން ޖެހޭނެބާ؟\nމެއި 16, 2019 22:24\nބަންގާލު ފިރިހެނުން ގެއްނަހެން އަންހެނުންވެސް މަސައްކަތަށް ގެނެވެން ޖެހޭ.ތިޔައީ ބަންގާލުން ވިސްނަންޖެހޭ ކަމެއް.ދޮޅުލައްކަ ފިރިހެނުން ފޮނުވާއިރު އެވެރިން ފިރިހެނަކު ވެސް ނުލިބުނީމަ ދެން ދިމާމިކުރަނީ ދިވެހި އަންހެނުންނާއި، ގިނަފަހަރު ދެބައި އުމުރުގެ އަންހެނުން. ސިޔާސީ ވެފައި އެހެންކަމަކާ އެބަ އުލެވޭތަ.\nމެއި 17, 2019 06:06\nމަށަށް ލިބިފައިވާ މައުލޫމާތަށް ބަލާއިރު ލުތުފަރަކީ އެބޯޓުގައި އޭރު އުޅުނު އެންމެ ދުވަސްވީ ބިދޭސީ މީހާ. ޢެހެންވީމަ އޭނައަށް ގަދަކަމުން ޖިންސީ ގުޅުންހިންގޭނެ ކަމަށް ް ޤަބޫލު ނުކުރެވޭ. ތިވާނީ ހުރިހާ އެންމެން އެކައްޗެއް ކިޔާގެން އުޅެނީ ކަމަށް. ދެން ބަލަން ޖެހޭނެ އޭނަ ކުރިންއުޅުނު ތަންތަނުގަ އެކަހަލަ ކަންތައް ދިމާވިތޯވެސް. ފުލުހުންވެސް ހަނަ ބުނާހާ އެއްޗެއްޤަބޫލުކުރަންޖެހޭތަ؟


Hussain Mohamed Akee Vafaatheri, Hidhumaiytheri Eh: Gasim - Vaguthu\nހުސެއިން މުހައްމަދަކީ ވަފާތެރި، ހިދުމަތްތެރިއެއް: ގާސިމް\n3 ހަފްތާ ކުރިން ( ސެޕްޓެމްބަރު 4, 2020 )\nޖުމްހޫރީ ޕާޓީ ކައުންސިލް މެމްބަރު އަދި ރައްޔިތުންގެ މަޖިލިހުގެ މަތިވެރި ދާއިރާގެ ކުރީގެ މެމްބަރު ހުސެއިން މުހައްމަދަކީ ވަފާތެރި ހިދުމަތްތެރިއެއް ކަމަށް އެޕާޓީގެ ލީޑަރު އަދި މަޖިލިހުގެ މާމިގިލީ ދާއިރާގެ މެމްބަރު ގާސިމް އިބްރާހިމް މިއަދު ވިދާޅުވެއްޖެއެވެ.\nމަޖިލީހުގެ ނިމިގެން ދިޔަ ދައުރުގެ މަތިވެރި ދާއިރާގެ މެންބަރަކަށް ހުންނެވި ހުސައިން މުހައްމަދު އަވަހާރަވީ ޓްރީ ޓޮޕް ހޮސްޕިޓަލްގައި ފަރުވާދެމުން ދަނިކޮށް ރޭގެ ވަގުތެއްގައެވެ. އޭނާ ވަނީ ސިޔާސީ، ތައުލީމީ އަދި މީޑިއާގެ ދާއިރާގައި ގިނަ ޚިދުމަތްތަކެއް ކުރައްވައިފައެވެ.\nހުސައިން މުހައްމަދު އަވަހާރަވުމާ ގުޅިގެން ތައުޒިޔާ ވިދާޅުވެ، ފޮނުއްވި މެސެޖެއްގައި ގާސިމް ވިދާޅުވީ ހުސެއިން މުހައްމަދު ވަކިވެވަޑައިގަތުމަކީ ޖުމްހޫރީ ޕާޓީ އަށް ލިބުނު ވަރަށް ބޮޑު ނިކަމެތި ކަމެއް ކަމަށެވެ. އެއީ ވަރަށް ގިނަ ގުނަ ހިދުމަތްތަކެއް ކުރެއްވި ވަރަށް ގާބިލް، ޒިންމާދާރު ބޭފުޅެއް ކަމަށް ވެސް ގާސިމް ވިދާޅުވިއެވެ.\nގެއްލިގެން ދިޔައީ ޖުމްހޫރީ ޕާޓީއަށާއި އޭނާ އަށް ވަފާތެރި ބޭފުޅެއް ކަމަށް ވެސް ގާސިމް ވިދާޅުވިއެވެ.\nހުސައިން މުހައްމަދު, 71, ވަނީ އަރިއަތޮޅު އުތުރުބުރީގެ މެންބަރުކަން 2005-2009 އަށް އަދި މަތިވެރި ދާއިރާގެ މެންބަރުކަން، 2009-2019 އަށް ކުރައްވައިފައެވެ. ރާއްޖޭގައި ސިޔާސީ ޕާޓީތައް ހަރަކާތްތެރިވާން ފެށުމާ އެކު ޑީއާރުޕީއާ ގުޅިވަޑައިގެން، އެ ޕާޓީ އަށް ހިދުމަތް ކުރެއްވުމަށް ފަހު، އޭނާ ފަހުން ގުޅިވަޑައިގެންނެވީ ޖުމްހޫރީ ޕާޓީއާއެވެ.\nތައުލީމީ ދާއިރާގެ ޚިދުމަތް އެޑިއުކޭޝަން ޑިވެލޮޕްމަންޓް ސެންޓަރު (އީޑީސީ) އިން ފެއްޓެވި ހުސައިން ވަނީ އެޑިޔުކޭޝަން މިނިސްޓްރީގެ ޑިރެކްޓަރު ޖެނެރަލް ކަމާއި، ޑެޕިއުޓީ މިނިސްޓަރުކަން ކުރައްވައިފައެވެ.\nޓީވީ މޯލްޑިވްސްގެ ޑެޕިއުޓީ ޑިރެކްޓަރުކަމާއި ޑިރެކްޓަރ އޮފް ޕްރޮގްރާމްސްގެ މަގާމު އަދާކުރެއްވިއެވެ. އަދި ޓީވީއެމްގެ ޑިރެކްޓަރު ޖެނެރަލްކަމާއި، އެގްޒެކެޓިވް ޑިރެކްޓަރކަން ކުރެއްވިއެވެ.\nހުސައިން މުހައްމަދު ނޫސްވެރިކަމަށް ކޮށްދެެއްވި މަސައްކަތުގެ އަގު ވަޒަންކޮށް، އޭނާ އަށް 2018 ވަނަ އަހަރު ވަނީ، ދިވެހި ނޫސްވެރިކަމަށް 75 އަހަރު ފުރުނު މުނާސަބަތުގައި، ނޫސްވެރިކަމުގެ އަލިމަސް ގަލަން ލިބިވަޑައިގެންފައެވެ.\nއައްޑޫ ޑީއެންސީގެ ފުރަތަމަ ކެޕްޓަން ހަސަން ސައީދު ނިޔާވެއްޖެ\nހުސެއިން މުހައްމަދަކީ ހެޔޮ ލަފާ ދެއްވި އެކުވެރިއެއް: ރައީސް ސޯލިހް\nސެޕްޓެމްބަރު 4, 2020 14:25\nތިޔަ ވިދާޅުވީ ތެދުފުޅެއް. ޝުކުރިއްޔާ\nސެޕްޓެމްބަރު 4, 2020 15:53\nކޮރޯނާ ޖެހިދާނެތީ ހަރުގަ ފިލާ އޮތް ބޯގޮވި ބުރުމާ.\nސެޕްޓެމްބަރު 4, 2020 16:41\nގާސިމް އިިބް ރާޙިމްއަށް އެމް.ޑީ.ޕީ އަކުން ޖާގައެއްނެތް ހަމައެކަނި އޮތީ އިދިކޮޅުން ކަމެއްވިޔަސް ވަން. 2023 ގެ ކެންޑިޑޭޓް އަކީ ކާކުން ސައްކެއްވެސްނެތް ގޮތައް ޤާސިމައް އިނގެނެ\nސެޕްޓެމްބަރު 4, 2020 20:54\nމޮޅެތި ވާހަކަ ނުދައްކާ މުވައްޒިފުންނަށް ރަނގަޅު މުސާރައެއް ދެވޭތޯ ބަލާބަލަ!


AppGallery in libey hurihaa faisaa eh developer ah | Mihaaru\nވާވޭ އެޕްގެލަރީން ވިކޭ އެޕްލިކޭޝަންތަކުން ލިބޭ ހުރިހާ ފައިސާއެއް ޑިވެލޮޕަރަށް\nވާވޭ އެޕްގެލަރީން ވިކޭ އެޕްލިކޭޝަންތައްކުން ލިބޭ ހުރިހާ ފައިސާއެއް ޑިވެލޮޕަރުންނަށް\n08 މާޗް 2020 - 07:16\nއެޕްގެލަރީގެ ނަމުގައި އެންޑްރޮއިޑް އެޕްލިކޭޝަން ސްޓޯރެއް އުފެއްދުމަށް ވާވޭ ކުރާ މަސައްކަތްތަކަށް ތަރުހީބު ދިނުމަށް، ޗައިނާގެ ސްމާޓްފޯން ކުންފުނިތަކުން ވަނީ އެއްބަސްވެފަ އެވެ. ވާވޭ އެޕްގެލަރީ އުފެއްދުމަށް މި ކުންފުނިތަކުން ހޭދަކުރާނެ ކަމަށް ވެސް ވަނީ ބުނެފަ އެވެ.\nވާވޭ އެންޑްރޮއިޑް ސްމާޓްފޯނުތައް، ގޫގުލްއާ ނުލައި، ދުނިޔޭގައި ހިންގުމަށް އޮތް އެންމެ ބޮޑު މަސައްކަތަކީ، އެޕްގެލަރީ އަށް އެޕްލިކޭޝަން އުފައްދައިދޭނެ ޑިވެލޮޕަރުން ހޯދުމެވެ. ޑިވެލޮޕަރުންގެ ހިތްތައް ފަތަހަކުރުމަށް ވާވޭ މިހާރު ކޮށްގެން އުޅޭ ކަމަކީ، އެޕްލިކޭޝަންތަކުން ލިބޭ ހުރިހާ ފައިސާއެއް، އެ އެޕްލިކޭޝަނެއް އުފެއްދި ބަޔަކަށް ދިނުމެވެ. އެއީ ވާވޭ އަށް އެއްވެސް ފައިދާއެއް ނޯންނަ ގޮތަށެވެ.\nގޫގުލް ޕްލޭ ސްޓޯރުގައި ވިކޭ ކޮންމެ އެޕްލިކޭޝަނަކުން 30 ޕަސެންޓް ގޫގުލް އަށް ދޭން ޖެހެ އެވެ. އެޕަލް އަށް ހަމަ މިވަރު ދޭން ޖެހެ އެވެ. ވާވޭ އިން ނިންމާފައި ވަނީ ދެ އަހަރު ވަންދެން އެއްވެސް ފައިސާއެއް ޑިވެލޮޕަރުންގެ އަތުން ނުނަގާށެވެ. އެހެން ނަމަވެސް، ދެ އަހަރަށް ފަހު، ކޮންމެ ވެސް ޕަސެންޓެއް ވާވޭ ނެގި ނަމަވެސް، ޑިވެލޮޕަރުން ހިތްފުރޭ ވަރުގެ އަދަދެއް އެ މީހުންނަށް ދޭން ވަނީ ޕޮލިސީގައި ކަނޑައަޅައި ނިންމާފަ އެވެ.\nގޫގްލް އެންޑްރޮއިޑް އެޕަލް އެޕްލިކޭޝަން ސްޓޯރު އެންޑްރޮއިޑް އެޕްލިކޭޝަން ސްޓޯރު އެޕަލް އެޕް ސްޓޯރް ވާވޭ


Firumaaladheyshey, Episode 4\nމުނިފޫހިފިލުވުން | ވާހަކަ | | ފުނަމާ | 23 މެއި 2018 |2ކޮމެންޓް\nރިންގުވަމުންދިޔަ ފޯނު ދަބަހުގެ ތެރެއިން ނެގުމަށްފަހު، ބަލާލިއެވެ.\n"ދޮންތަ މިއޮއް ގުޅަނީ" އީތަންއަށް ފޯނުދައްކާލަމުން މާޔާ ބުނެލިއެވެ.\n"އޭ ދޮންތާ! ތިގޭގައި ރަސްކަމާއި ރަނިކަމާކުރަނީ އިނގޭ.. މުޅި ގެ މިއޮތީ ހުހަށް.. އޮތިއްޔާ އޮތް އެއްޗެއް ހިފައިގެން މިއަދު ދާނީ" މަޖާވެލާފައި މާޔާ ބުނެލިއެވެ. ހަމަ އެ އިހުސާސްގައި އެލީވެސް އޭނާގެ ކޮއްކޮއާއި ބައިވެރިވިއެވެ. ހީނަރުވެފައި އޮތް ގުޅުން ގާތްކުރާން އެލީވެސް މިހާރު މަސައްކަތްކުރެއެވެ.\n"މިގުޅީ ކޮބައިތޯ ބަލަންވެގެން.. ޔާދު މަންމަ ލައްވާ ކަންތައްކުރާން ފަކުރު ގަންނަންޏާ މާޔާއެކަނި އެއްޗެއް ހަދައިލައިގެން ކާލާށޭ ބުނަން ދޮންތަ ބޭނުންވީ.. ފްރިޖްގައި ހުންނާނެ ރޭގައި ގަތްފައި ހުރި ޗީޒް ކޭކާއި، ޑޯނަޓްވެސް.. މާޔާ ނަގާ އިނގޭ.. އީތަންގެ ބަނޑުފުރައިދޭތި! އެދައިތަ ވަރަށް ކަންތައްގަނޑުފަލަވާނެ.. މާބޮޑަށް އަޅާއެއްލާނެ ކަމެއްނެތް.. އެކަމަކު އެއްފަހަރު ބުނީމައި އެކަމެއް ކުރާނެ އާންމުކޮށް.. ވަރަށް ސްލޯވާނެ.. އެކަމަކު މިއަދު މާޔާއަށް ލަހެއްވެސް ނުވާނެނުން.. ރަގަޅަށް ކާލައިގެން އޮފީހަށް ދާތި.. ތަށިތައް ނަގާފައި ސާފުކުރައްޗޭ ބުނާތި، ޔާދު މަންމަކައިރީގައި!" އެލީގެ ވާހަކަ މާޔާ އަޑުއެހިއެވެ. 'ހޫނ' ބުނެލަމުން މާޔާގެ ފޯނު ކަންފަތާއި ދުރުކޮށްލިއެވެ.\n"ހިތައް އަރާ މަންމަ، ކޮން ގޮތަކަށް ހޯދާފައިހުރި ދަރިއެއްބާއޭ.. މީހެއްގެ މައްޗަށް ރަހުމެއްގެ ކަންފުޅެއްވެސް ދޮންތަގެ ނުހުންނާނެ.. އަބަދުވެސް ވަރަށް އެ ވައްތަރުވާނެ.. އޭނަ ބޭނުންވާ ގޮތް ނޫން ގޮތަކަށް ކަމެއްވިޔަ ނުދޭނެ.. ވަރަށް އެހެންކަހަލަ ގޮތްތަކެއް ދޮންތަގެ ހުންނާނެ.. އޭނަގެ އެންމެ ބަލިކަށިކަމަކީ، ނާއުއްމީދަކީ ތަހަންމަލްކުރެވޭނެ އެއްޗެއް ނޫން.." ވަރަށް ސީރިޔަސް މޫޑެއްގައި މާޔާ ވާހަކަދެއްކިއެވެ. ހިނިތުންވުމުގެ އަސަރެއް ފެންނާންނެތަސް، އީތަންގެ ކަންފަތް ހުޅުވާލާފައި އެވަނީ މާޔާގެ ވާހަކައަށެވެ.\n"ނުވިސްނުން ތިބުނި އެއްޗެއް؟" ސުވާލުގެ ރާގުގައި އީތަން ބުނެލިއެވެ.\n"ހޫމް.. އަޑުއިވުނީ ހަމަރަގަޅަށް.. މިބުނަނީ ދޮންތައަށް، ނާކާމިޔާބު ތަހަންމަލްނުކުރެވޭނެޔޭ.. އަހަރެން ހަނދާންހުރޭ ސުކޫލުގައި އުޅުނުއިރު އެއްފަހަރެއްގައި ލަވަމުބާރާތެއްގައި ބައިވެރިވެގެން އުޅުނު ވައްތަރު.. ބެސްޓް ފައިވްގައި ލައްވާލި.. އެކަމަކު ވަނައެއް ނުލިބޭ.. އެރޭ އެތަނުގައި މަޑުނުކޮށް، އެވަގުތުން ފެށިގެން ބައްޕަ ޖެހުނީ ދޮންތަ ގޮވައިގެން ގެއަށް އަންނަން.. ރޯލާފައި ހުއްޓޭ! އެމީހުންނަށް ގުޅާފައި ބުނާށޯ، އެއްވަނަ ނުދެންޏާއި ދެވަނަ ނޫނީ ތިންވަނަވެސް ދޭށޭ.. ބައްޕަ އަތުގައި ލާރި ހުންނާނެޔޯ ދީގެންވެސް ވަނައެއް ބޭނުމޯ.. އެންމެ ފަހުން ބައްޕަ މަނާކުރީ އަހަރުމެން ދެމީހުންވެސް އެކަހަލަ މުބާރާތްތަކުގައި ބައިވެރިވުން.." ދެ ކޮނޑު އުފުލާލަމުން މާޔާ ބުނެލިއެވެ.\n"ވަޓް..!! މަށަކަށް ނުވެސް އިނގޭ މަގޭ ޕްރިންސެސްއަކީ ލަވަކިޔާ ކުއްޖެއްކަމެއް.. ބައި ދަ ވޭ! އެކަކު ކުރިކަމެއްގެ އަދަބު ދެމިހުންނަށް ދިނުމަކީ އިންސާފެއް ތަ؟" އީތަންއަށް ހަގީގަތް ގަބޫލުނުކުރެވުނީއެވެ.\n"ހެހެހެހ.. ގުރައެއްހާ ރީތިކޮށް ލަވަކިޔޭނެ އިނގޭ! އީތަންގެ ހިތައްވެސް ނުގެނެވޭނެ، ދޮންތަ ކަންތައް ދުއްވާލާނެ ހިސާބެއް! ސްކޫލްގައި އޮތް ގުރުއާން މުބާރާތެއްގައި އެއްވަނަ ލިބުނީ އަހަރެންނަށް.. އެކަހަލަ މުބާރާތްތަކުގައި ދޮންތަ ބައިވެރިއެއް ނުވާނެ.. ތަށި ހިފައިގެން ގެއަށް ވަންތަނާ ހީވީ، ރޮލުން ކާލަން އުޅުނުހެން.. މަގޭ އަތުން އަތުލާފައި އެއްލާލިތަނާ، އޭތި ބަނޑިވެސްވި.. އެދުވަހު ވަރަށް އަނިޔާކުރި، އިސްތަށިގަނޑުގައި ހިފާފައި ބިންމައްޗަށްވެސް ވައްޓާލި.. ކިތަންމެ ދުވަހަކު އެ ޓްރޮފީ ޑަސްބިންއަށް ލާފައި އޮއްވައިވެސް ނަގަން.. ރުޅި އަންނައިރަށް އެކަހަލަ ކަންތައްކުރާނީ" މާޒީގެ ޑައިރީން ބައެއް ސޮފުހާތަކުން ހިރަފުސް ފޮޅާލަމުން ދޮންތަގެ މިޒާޖުން ކޮންމެވެސް ވަރެއް އީތަންއަށް ބުނެދެވޭތޯ މާޔާ ބެލިއެވެ.\n"ދެން ކީއްވެ އޭނާ ބައިވެރިނުވަނީ..؟ ހުއްދަ ނޯންނަނީތަ؟" އީތަންކޮށްލީ ސުވާލެކެވެ.\n"ކޮންތާކު؟ އަބަދުވެސް މޮޅުކަން ބޭނުންވާނީ.. މަސައްކަތެއްކުރާކަށް ބޭނުމެއްނުވާނެ.. އަހަރެން ބައިވެރިވަން ހުރިހާ އެއްޗެއްގައިވެސް.. ވަނަވެސް ލިބޭ.. އެކަމަކު ދޮންތަ..!" މާޔާގެ ޖުމުލަ ފުރިހަމަނުކުރިއެވެ. އަޑުއަހަން ބޭނުންކަމުގެ އިޝާރާތެއް އީތަންގެ ފަރާތުން މާޔާއަށް ފޮނުވާލިއެވެ. އެއްބުމަ މައްޗަށް ހިއްލާލާފައި ލޮލުގެ އިޝާރާތުންކޮށްލީ ލޯބި ހަރަކާތެކެވެ.\n"އަހަރެން ލައްވާ، ކުރަހައިގެން ގެންގޮސް، އާރޓް އެގެޒިބިޝަން ތަކުގައި ހުންނާނެ އޭނާ ބައިވެރިވެގެން އެއްވަނަ ހޯދާފައި.. ޝުކުރުވެސް އަދާކޮށްނުލާނެ! އަހަރެން ނިދާފައި އޮއްފައި ބޮލުގެ އިސްތަށިގަނޑުވެސް ބުރިކޮށްލި.. އެހިސާބުން ބައްޕަ ނެއްޓީ.. އެކަކުވެސް އެއްވެސް އިތުރުހަރަކާތެއްގައި ބައިވެރިވުން މަނާ.. ދެން ވާދަކުރަންފެށީ ކިޔެވުމުގައި.. އެމީހަކު މޮޅުވާނީ އެމީހަކު ކިޔަވައިގެން ދޯ!" ހިނިތުންވަމުން މާޔާ ބުނެލިއެވެ.\nފުން ނޭވާއެއް ދޫކޮށްލިއެވެ. މިޒާޖަކީ ތަފާތުއެއްޗެއްކަމާއި، އެހެންމީހުންގެ ތަހަންމަލްކުރުން ކޮޅުންލާނެ ދުވަހެއް އަންނާނެކަން ދޮންތައަށް އިނގޭނެކަން މާޔާ ބުނެލިއެވެ. އިތުރު އެއްޗެއް ބުނަން އީތަން ހަރަކާތްކޮށްލިވަގުތު ގައިސަރުގެ އަޑު އިވުނެވެ. ސައި ތައްޔާރުވީއެވެ. ދެކުދިންވެސް ލަސްނުކޮށް އެދިޔައީ ސަޔަށެވެ.\n"ހާދަ މީރޭ.. އަހަރެން ބުނިން މަންމަ ކައިރީގައިވެސް މިވާހަކަ... އެދުވަހު ހީކުރީ މިގޭގައި ކައްކަނީ މާޔާގެ ދޮންތަކަމަށް.. މިއަދު ގޮއްސަބުނާނަން، ބޮޑުކައްކާއަކީ ދައްތައޭ! ފަހަރެއްގައި މަންމަ ބޭނުންވެދާނެ ރެސިޕީ.. ގޭގައި ކައްކާ މީހާއަށް ހަވާލުކުރަން! ރެސިޕީ ލިބޭނެތަ؟" އީތަންގެ އެކުވެރި މިޒާޖު ގައިސަރަށް ވަރަށް ކަމުދެއެވެ. ހިތްހެޔޮކަމާއެކު ވާހަކަ ދައްކާލާނެ، ފިރިހެންދަރިޔަކާއި ދިމާވުމުން، ގައިސަރު އެހުންނަނީ ވަރަށް ހިތްހަމަޖެހިލާފައެވެ.\n"ރެސިޕީ ލިބޭނެ އަބަދުވެސް، ކޮންމެ ކުއްޖަކަށްވެސް! އެކަމަކު ދައްތައަށް ރަގަޅީ ދޭތެރެއަކުން މިގެއަށްވެސް ތިކުދިން ވަދެލިއްޔާ" އިސްޖަހައިލަމުން ގައިސަރު ބުންޏެވެ. ވަރަށް ބުނަންބޭނުން އެއްޗެއް ބުނެވުނީއެވެ. ބިއްލޫރިކޮޅެއްފަދަ ކަރުނަތިކި ލޮލުގައި ހިރިލި މަންޒަރު ސާފުކޮށް އީތަންއަށް ފެނުނެވެ.\n"އޯކޭ.. މިގެއަށް ނާންނާށޭ ބުނަންދެން އަންނާނަން.. ރެސިޕީއެއްވެސް ބޭނުމެއް ނޫން! މި ރަހަ ބޭނުމީ ހަމަމިގެއިން.. އެކަމަކު ދައްތަ ލައްވާ، ކޮންމެ ދުވަހަކު މިހެން ކައްކަން ވެއްޖިއްޔާ އަހަންނަށް ހީވަނީ، މިގެއަށް ގެނެސްދޭނެ މީހަކު ނުވާނެހެން.. މިއަދުވެސް ވަރަށް ވަރެއްކޮށްފި، ދައްތަލައްވާ ބުރަ މަސައްކަތްކުރުވީމައި" ދެކުދިން އެކުގައި ހީނލިއެވެ.\n"މިގެއަކީ ކާނެ މީހަކު އުޅޭ ގެއެއްކަން ކުރިޔަކުން ނޭގޭނެ.. ފޫހިވެގެން ރޮށިވެސް ފިހެލަނީ.. ސައިބޯންވެސް އެއްޗެއް ހަދަނީ މަދު ދުވަހަކު.. އޮފީސްކުދިން ގޮވައިގެން އެލީ ބައެއް ދުވަސްދުވަހު އަންނާތީވެ، ކޮންމެ ދުވަހަކުވެސް ރޮށިކޮޅެއް ފިހެލަން.. ޔާދުއަށްވެސް ބަތައްވުރެން ރޮށި މީރުވާނެ! އެހެންވީމައި ކޮންމެ ދުވަހަކުވެސް ރޮށި ހުންނާނެ.. އެހެން އެއްޗެއް ނެތިއްޔާ ރިހާކުރު ހުންނާނެ.. ހުނިވެސް ގާނާފައި ގަނޑުކުރާ ބަޔަށްލާފައި ހުންނާނީ.. ބޭނުންވީމައި ނަގާފައި އެވަގުތަކަށް ވާވަރަށް ބޭނުންކޮށްލަން ފަސޭހަވާނެނުން.. އާންމުކޮށް ބޭނުންކޮށްލާ ވަރަށް، ކޮންމެހެން ބޭނުންވާ އެއްޗެހި ހުންނާނީ ތައްޔާރަށް.. " ގައިސަރުގެ ވާހަކަތައް އެލީގެ ކަންފަތައް ފަސޭހައެއް ނޫނެވެ. ހިތައްއެރިއެވެ. ޔާދުގެ މަންމައަކީ ދޮންތަގެ ނޯކަރެއް ހެއްޔެވެ؟ ހިތް ރޯލިއެވެ.\n"ދައްތަ ތިހާ ބުރަކޮށް އުޅޭކަށް ނުވާނެ.." އެއަށްވުރެން ބޮޑަށް ބުނާނީ، ނުވަތަ ބުނެދޭނީ ކީކޭކަމެއް އޭނާއަކަށް ނުވިސްނުނެވެ.\n"އަހަރެންގެ މަންމަވެސް ގާތްގަނޑަކަށް ދައްތައާއި އެއް އުމުރެއްކަންނޭގެވާނީ.. މަންމައަށް މުހިއްމުވާނީ މަންމަގެ އަމިއްލަ ދިރިއުޅުން.. ގޭގައި ގެންގުޅޭ މީހަކު ނުހުންނަ އިރެއް އަހަރެން ހަނދާނެއް ނުހުރޭ.. އެހެންވީމައި ހުރިހާ ކަމެއްވެސް ޒިންމާ ނަގަންޖެހޭނެ މީހަކީ އެއީކަމަށް އަހަރުމެންނަށްވެސް ގަބޫލުކުރެވިފައި އޮންނަނީ.. ހަނދާނެއް ނެތް މަންމަ ކެއްކި އެއްޗެއް ކާލަން ލިބުނު ދުވަހެއް" އީތަންގެ ހަޔާތުން ފުރަތަމަ ސަފުހާ، ގައިސަރުގެ ދިރިއުޅުމާއި ފެނާއި ތެލާހައި ތަފާތެވެ.\n"އެއްވެސް ކަމެއްނޫން.. އެކި މީހުންގެ ޝައުގުވެރިކަން ހުންނާނީ އެކިކަންކަމަށް.. މަންމަވާނީ މަންމައަށް.. އަބަދުވެސް ހިތްހެޔޮކޮށްފައި ހިނިތުންވުމާއެކު މަންމައާއި ކުރިމަތިލުމަކީ މާތް ދަރީންގެ ސިފައެއް.. ދަރިފުޅުގެ ލޮލުން ދައްތައަށް ފެންނަނީ އުއްމީދާއި އަލިކަން" އީތަންގެ ބުރަކަށީގައި ގައިސަރު ފިރުމާލިއެވެ.\nއެއީ ކިހާވަރެއްގެ އަގެއްހުރި އިހުސާސެއްކަން ގައިސަރުއަށް އިނގޭނަމަ، އެދަރިފުޅުގެ ނިއްކުރީގައި މިވަގުތު ބޮސްދިނީހެވެ. އީތަން ކޮށިއެރީ ކުއްލިޔަކަށެވެ. މާޔާއަށްވުރެން ހަލުވިކޮށް އީތަންއަށް ފެންތަށި ދިއްކޮށްލީ ގައިސަރުއެވެ. އީތަންގެ ލޮލުން ފެންއައިސްފައި ހުރުމުން ގައިސަރުއަށް ވަރަށް އުނދަގޫވިއެވެ. އޭނާއަށް ކުށެއް ކުރެވުނުކަން އިހުސާސްވީއެވެ.\n"ވަރަށް މަޢާފުކުރޭ.. މާބޮޑަށް ކުޅިވީތަ؟ ދައްތައަށް ގޯސްކޮށް ކަމެއްކުރެވުނުކަމަށްވަންޏާއި މަޢާފުކޮށްދީ" މާޔާއަށް ހަތަރުކަޅި ހަމަކޮށްލަމުން ގައިސަރު ބުންނެވެ.\n"ނޫން ދައްތާ...! ދައްތައަށް ކުށެއް ކުރެވުނީއެއްނޫން.. އަހަރުމެން ކޮންމެ މީހެއްގެވެސް މަންމައެއްހުރޭ.. އެކިމީހުންގެ މަންމައިންގެ ކިބައިން ލޯބިލިބޭނީ އެކިވަރަށް.. ބައެއް މަންމައިންނަށް ލޯތްބަކީ ބޭނުންވާ ހުރިހާ އެއްޗެއް ހޯދައިދިނުންކަމަށް ހީވެފައި އޮންނާތީ ވީގޮތް ތިފެނުނީ" އީތަންގެ މޫނަށް ބަލަން އިނދެ ވަރަށް ޔަގީންކަމާއެކު މާޔާ ބުނެލިއެވެ.\n"ދަރިފުޅުމެންނޭ! ކޮންމެ ހާލެއްގައިވިޔަސް މައިންބަފައިންނަށް އަދާކުރަންޖެހޭ ވާޖިބު ހުރިހާ ކުދިންވެސް އަދާކުރަންވާނީ ހިތުން ރުހުމުން.. ހުރިހާކުދިންވެސް ބޮޑުވެފައި ތިޔަތިބެނީ މަންމައާއި ބައްޕައާއި ހާދަހާވާ ބުރަތަކެއް އުފުލައިގެންނޭ.. އެއްވެސް މަޔަކު ދަރިޔަކަށް ދެރަގޮތެއް ނޭދޭނެ.. އެމީހުންގެ މައްޗަށް ހިތްހެޔޮކުރަންވާނެ" ގައިސަރުގެ ނަސޭހަތުން އަސަރުކުރީ އީތަންއަށް އެކަންޏެއް ނޫނެވެ. މާޔާގެ ދެލޯވެސް ފެންކަޅިވެއްޖެއެވެ.\n"ކޮންމެ ދަރިޔަކަށް ތިޔަކަހަލަ މަޔަކު ދެއްވިނަމަ..!" ކުޅިމަސްކޮޅާއެކު ރޮށިކޮޅެއް އަނގަޔަށް ލަމުން އީތަން ބުނެލިއެވެ.\n"ކޮންމެ މަޔަކަށް ތިކަހަލަ ފިރިހެން ދަރިޔަކު ދެއްވިނަމަ، މިދުނިޔޭގައި ކަރުނައަޅާނެ މައިން މަދުވާނެ" މިފަހަރު ގައިސަރުއަށް ހިފަހައްޓާނުލެވުނެވެ.\nއޮއެވަރުގައި ޖެހިއްޖެއެވެ. ހިތައް ތަދުވެއްޖެއެވެ. ޔާދުއަށް ނިސްބަތްވެދާނެފަދަ ޖުމުލައެއްވެސް ދުލުން ބޭރުކުރަން ގައިސަރުގެ ހިތުގައި ނެތެވެ. ނަމަވެސް ދުލުން ބޭރުވެއްޖެއެވެ. ގައިސަރުގެ ހުރީ އެންމެ ފުރާނައެކެވެ. މައިމީހާގެ ލޯތްބަކީ ޔާދުއަށް މުހިއްމުއެއްޗެއް ނޫނެވެ. އެކަމަކު އެއީ ގައިސަރުގެ ފުރާނައަށްވުރެން ލޯބިވާ ދަރިއެކެވެ.\n"ދައްތާ! ހުއްޓާލާ.. ހުރިހާ ކަމެއްވެސް އަދި ރަގަޅުވާނެ.. ދައްތަގެ ކަރުނައިގެ އަގު މާތްﷲ ދައްތައް މިންވަރުކުރައްވާނެ.. އެދުވަހަކުން އެމީހުންނަށް ވިސްނޭނެ!" މާޔާގެ ފިރުމާލުން ގައިސަރުގެ ރިހުމަށް ލުއިކޮށްލިއެވެ. ހިތުގެ އަޑީން ދުޢާކުރެވުނީ ގިނަގިނައިން އެ ދެ ދަރީން އެގެއަށް ޒިޔާރަތްކުރޭތޯއެވެ.\nހުދާއި ކަޅުގެ ސަފްހާތަކެކެވެ. އާދައިގެ މަތީން މިއަދުވެސް ގައިސަރު އެއުޅެނީ ޔާދުގެ ފިލާވަޅުތައް ނުހެދުވިގެންނެވެ. ކިޔެވުމަށްވުރެން ގޭމް ކުޅުމާއި ސަކަރާތްޖެހުމަކީ ޔާދުއަށް މުހިއްމުކަންކަމެވެ. ނަމަވެސް އެންމެ ދުވަހަކުވެސް ދޫދިނުމެއް ނެތި، ޔާދުގެ ހުރިހާ ފިލާވަޅެއް ޗެކްކޮށް، ފޮތްތައް ބެލުމަކީ ގައިސަރުގެ މަސައްކަތުގެ އެއްބައެވެ.\n"މިއަދުވެސް މިއޮތީ ދިވެހި ފިލާވަޅު ނުނިންމާ.. ތާރީޚްވެސް ޖަހާލާފައި ނުހުރޭ.. ދެން ކިހިނެއް މަންމަ މިކަން ކުރާނީ.. މީގައި އެއްޗެއް ހަދަން އުޅެފައި އޮތްކަން މިއެނގެނީވެސް ތިންހަތަރުފަހަރު ލިޔެފައި ފޮހެފައި އޮންނާތީ.. ކޮންމެ ދުވަހަކު ކުލާހަށް ފޮނުވަނީވެސް ތާރީޚް ޖަހައްޗޭ ބުނެފައި.. ދޭފިލާވަޅެއްގެ ސުރުޚީ ލިޔަން ހަނދާންކޮށްނުދޭ ދުވަހެއް މަންމަ ހަނދާނެއް ނެތް.." ގައިސަރުގެ ވާހަކަ ޔާދުއަށް އިވޭހެންވެސް ހީނުވެއެވެ.\nގްރޭޑް އެކެއްގައި އުޅުނަސް، ޔާދުއަކީ ވިސްނުން ތޫނު، ތޫނުފިލި ކުއްޖެކެވެ. ހިތާމައަކީ ދިވެހި އިސްލާމް ފިލާވަޅުތައް ނުނިންމާ ހުރުމެވެ. އެއީ އާދައެކެވެ. ކޮންމެ ދުވަހަކު ގައިސަރުގެ އެހާސަރު އަޑުއިވޭނެއެވެ. ކުރާން ހުންނަ ގިނަ މަސައްކަތްތައް ބަހައްޓާފައިވެސް ޔާދުގެ ކިޔެވުމަށް ވަގުތު ހުސްކުރުމަކީ ގައިސަރަށް އެންމެ މުހިއްމު މަސައްކަތެވެ. ދުވާލާއި ރޭގަނޑުގެ ގިނަ ވަގުތުތައް ހޭދަކުރަނީ ޔާދުއާއެކުއެވެ. ފިރިމީހާ ގޭގައި ހުންނާނީ ހުކުރު ދުވަހުއެވެ. ހަށިގަނޑަށް އެއްވެސް އަރާމެއްނެތި، ދަރިފުޅަށްޓަކައި ގުރުބާންވުމަށް ގައިސަރު އަޒުމުކަނޑައެޅީ އެދަރިފުޅުގެ ކުރިއެރުމަށްޓަކައެވެ. ދެމަފިރީންގެ ފަޚުރައްޓަކައެވެ. މަހަށް ގޮސްގެން ފިރިމީހާއަށްލިބޭ އެއްޗަކުން ހުރިހާކަމެއް ނުކުރެވެއެވެ. ތަނަވަސްކަން އިތުރުކުރުމަށް ގައިސަރުކުރާންފެށި މަސައްކަތަކީ ފެހުމެވެ. އެމަސައްކަތައް ވަގުތު ހޭދަކުރީ ޔާދު ނިދީމައެވެ. ރޭގަނޑުގެ ހަމަހިމޭން ވަގުތުތަކުގައެވެ. އަރާމަކީ ގައިސަރަށް ނެތް އެއްޗެކެވެ. ނަމަވެސް ހިތްހަމަޖެހުމަކީ ދަރިފުޅުގެ ހިނިތުންވުމެވެ.\n"ޔާދޫ..! ހިނގާ ކުޅެން!" އެއީ ސުވޭދުގެ އަޑެވެ.\n"ޔާދުއަށް މިއަދު ދެވޭނީ ނުނިމިހުރި ފިލާވަޅުތައް ނިންމީމައި" ގައިސަރު ބުނެލިއެވެ.\n"ކުޅެލާފައިވެސް ފިލާވަޅު ހެދޭނެ..އާދޭ އާދެ ކުޅޭން"\nސުވޭދުގެ ސަކަ މިޒާޖުގެ ސަބަބުން ގައިސަރު ބޭނުންވާ ގޮތަށް ޔާދު ހާނުވާލަން ބައެއްފަހަރު ގައިސަރުއަށް އުނދަގުލެވެ. ސުވޭދަކީ އެގޭގައި ކުއްޗަށް ދީފައި ހުންނަ ކޮޓަރިއެއްގައި އުޅޭ މީހެއްގެ ދަރިއެކެވެ. އެއްފުރައިގެ ދެކުދިން ކަމަށްވާތީ، ޔާދުވެސް ސުވޭދުއާއެކު ކުޅޭން ވަރަށް ވަރުހުރެއެވެ. މިއަދުވެސް ޔާދު އެދިޔައީ ގައިސަރު ގޮވާގޮވާ އޮއްވައެވެ.\nގަޑިއެއްހާއިރުފަހެވެ. ދެމީހުންގެ ތަޅާފޮޅުން ފެށިއްޖެކަން ގައިސަރަށް ޔަގީނެވެ. ކައްކަންހުރި ގަރުދިޔަގަނޑު ހުރިގޮތަށް ބަހައްޓާފައި ގައިސަރު އެނިކުތީއެވެ.\n"ފާތުމާ! ހާދަހާ އަޑުގަދަކޮށްލައިގެން މިމީހުން މިއުޅެނީ؟"\n"އެއީ އާދައެއްނޫންތަ؟ ބަދިގެތެރޭން ކޮންމެސް ސާމާނުތަކެއް ގެންގޮސްގެން ކުޅެން އުޅުނު" ފަރުވާކުޑަގޮތަކަށް ފާތުމަ ބުނެލިއެވެ.\nސުވޭދުގެ މަންމަ އޭރުވެސް އިނީ ދުންގަނޑެއް އަޅައިގެން އޭގެ ރަހައާބެހޭގޮތުން މޮޅު ވާހަކަދައްކާށެވެ. އަވަށްޓެރީންގެ ދެމީހަކުވެސް އެކޮޓަރީގައި ތިއްބެވެ. ދެދަރީން ތަޅާފޮޅާކަން އެނގޭއިރުވެސް އެމީހުންނަށް އަޑުއިވޭހެން ހީވެސް ނުވެއެވެ. ގައިސަރު ލޯދިއްކުރާންފެށިއެވެ.\n"ޔާރައްބީ!! ތީކީ ކުދިން ކުޅެން ގެންގުޅޭ އެއްޗެއް ނޫން.." ނިކަން ބާރަށް ގައިސަރު ހަޅޭއްލަވައިގަތެވެ. ސުވޭދުގެ ހަމަލާއިން ޔާދު ސަލާމަތްކުރެވުނެއް ނުކުރެވުނެއް ނޭގުނެވެ. ރޮއެގަތީ ގައިސަރެވެ. މަގުމަތީން ދިޔަ މީހުންނަށްވެސް އެރުއިމުގެ އަޑު އިވުނެވެ.\nއަދި ތިޔާދުގެ އިނގިލިވެސް ދާނެ.. ވަރަށް ފޮނި މީހެއް..ހިތައްއަރަނީ ކީއްވެބާއޭ ގައިސަރުގެ ތަރުބިއްޔަތުގެ އަސަރު ޔާދުއަށްނުކުރީ..\nއެދިޔައީ ގައިސަރުގެ އިނގިލި ދޯ


Alia ah National Award libeyne kan Ranbir ah yageen vaa filmeh\nއާލިއާއަށް ނެޝަނަލް އެވޯޑު ލިބޭނެކަން ރަންބީރަށް ޔަގީންވާ ފިލްމެއް\nރަންބީރު ކަޕޫރު އަދި އާލިއާގެ "ގަންގުބައި" ޕޯސްޓަރެއް\nސަންޖޭ ލީލާ ބާންސާލީ ޑައިރެކްޓް ކޮށްފައިވާ އަދި އާލިއާ ބަޓް ލީޑް ރޯލު ކުޅެފައިވާ "ގަންގުބާއީ ކަތިއާވަޅީ" އިން އާލިއާއަށް ނެޝަނަލް އެވޯޑު ހައްގު ކަމަށް ރަންބީރު ކަޕޫރު ގަބޫލު ކުރެ އެވެ.\nމި ފިލްމު އަދި ރިލީޒް ނުކުރިޔަސް ފިލްމުގެ ބައެއް ބައިތައް ބާންސާލީ މިހާރު ރަންބީރަށް ދައްކާފައިވާ ކަމަށް ވެއެވެ. އަދި މި މަންޒަރުތައް ބަލާފައި އާލިއާގެ މޮޅު ކަމުން ރަންބީރު ހުރީ ބަސް ހުއްޓިފައި ކަމަށް ވެސް ފިލްމުފެއާގައިވާ ހަބަރެއްގައި ބުނެފައި ވެއެވެ.\nރަންބީރުގެ ގާތް އެކުވެރިއަކު ބުނެފައި ވަނީ ދުވަހަކު ވެސް އާލިއާއަށް ނެޝަނަލް އެވޯޑެއް ލިބެންޏާ މި ފިލްމުން ލިބޭނެ ކަމަށް ރަންބީރު ގަބޫލު ކުރާ ކަމަށެވެ.\nމިއަހަރު ނިމުމުގެ ކުރިން އާލިއާ އާއި ރަންބީރު ކައިވެނި ކުރަން ތައްޔާރުވަމުން އަންނަ ކަމުގެ ހަބަރުތަކުގެ އަޑުވެސް މި ދުވަސްވަރު ވަނީ ވަރަށް ގަދަވެފަ އެވެ.\n"ގަންގޫބާއީ ކަތިއާވަޅީ" ގެ ޝޫޓިން ފެށިތާ ދެ ތިން އަހަރު ވަނީ ފާއިތުވެފަ އެވެ. ބާންސާލީ އުފައްދާ ފިލްމުތައް އާއްމު ގޮތެއްގައި ވެސް ނިންމަނީ ވަރަށް ގިނަ ދުވަހުން ނަމަވެސް މި ފިލްމު މިހާބޮޑަށް ލަސްވީ ކޮވިޑް-19 ޕެންޑެމިކް އާ ހެދި އެވެ.\nމިހާރު އިއުލާން ކޮށްފައިވާ ގޮތުން "ގަންގޫބާއީ ކަތިއާވަޅީ" ރިލީޒް ކުރާނީ 2022 ގެ ޖެނުއަރީ ހަވަނަ ދުވަހު އެވެ. މި ދުވަސް ވާނީ އާލިއާގެ ކެރިއަރުގައި ވަރަށް ބޮޑު އިމްތިހާތަނަކާ ކުރިމަތިލާން ޖެހޭ ދުވަހަކާ އެވެ. ސަބަބަކީ އޭނާގެ މަލްޓިލިންގުއަލް ފިލްމު "އާރްއަރްއާރް" ރިލީޒްކުރާނެ ކަމަށް އިއުލާން ކޮށްފައިވަނީ ވެސް ހަމަ މި ތާރީހުގައި ކަމަށް ވާތީ އެވެ. އާލިއާގެ މި ދެ ފިލްމުގައިވެސް އޭނާއާއެކު އަޖޭ ދޭވްގަން ބައިވެރިވެ އެވެ.\nރަންބީރު ކަޕޫރު އާލިއާ ބަޓް ސަންޖޭ ލީލާ ބަންސާލީ\nބާންސާލީ، ރަންބީރު ޕޮޒިޓިވްވެ، އާލިއާ ކަރަންޓީނަށް\nރަންބީރު-އާލިއާއަށްވުރެ ކުރިން އާދަރް-ތާރާގެ ކައިވެނި!


19 ފެބުރުއަރީ 2020 - 08:00 18 comments\nދީމާ ވިސްނަން ވަގުތުކޮޅެއް ނެގިއެވެ. އެއްޗެއް ނުބުނެ އިރުކޮޅެއްވިއެވެ. އެ ބުނެވުނީ ކިހާ ބޮޑު އެއްޗެއްކަން އަހަންނަށް ވިސްނުނެވެ. ބައެއް ފަހަރު އެއްޗެއް ބުނުމަށް ވުރެ ނުބުނުމުން ދޭހަވާ މާނާ މާ ފުނެވެ. އަހަރެން ހިތަށްއެރިއެވެ. ބުރުގާއަޅާކަށް ދީމާ ބޭނުމެއް ނޫނެވެ. އެކަމަކު އޭނަ ވިސްނީ އަހަންނަށް ޓަކައި އާނއެކޭ ބުނާށެވެ.\n"އަހަރެން ރުއްސަން އާނއެކޭ ނުބުނާތި!" އަހަރެން ހަނދާންކޮށްދިނީމެވެ. "ދީނީގޮތުން ކުރަންޖެހޭ ކަމެއް ކުރަންވާނީ ހިތުންރުހުމުން ގަބޫލުވެގެން. އަހަރެން ބުނީތީ ކުރިޔަސް، ދީމާ ކުރާހިތުން ކުރަންޖެހޭނީ."\n"ބުރުގާއެޅުމަކީ ރަނގަޅުކަމެއް،" ދީމާ ވަރަށް ހަމަޖެހިލައިފައި ބުންޏެވެ. "އެ ކަން ކުރަން ވެސް ބޭނުން. އެކަމަކު ދެން، ކަންތައްތައް ހުރި ގޮތުން ނުވެގެން ނުވެގެން މިދަނީ."\nކޮންމެވެސް ވަރެއްގެ ހިތްހަމަޖެހުމެއް އަހަންނަށް ލިބުނެވެ. އެއާއެކު ސުވާލެއް ވެސް އުފެދުނެވެ.\n"ކަންތައްތައް ހުރި ގޮތުންނޭ؟" އަހަރެން އެހީމެވެ.\n"އަތްދިގު ހެދުން ހުންނަންޖެހޭނެއްނު،" ދީމާ ތަފުސީލުކޮށް ކިޔައިދިނެވެ. "ކިހިނެއް ފުލުފުލުގަ ހެދުންފަހާނީ؟ ކުރިން ބޭނުންކުރި ހުރިހާ ހެދުންތައް ބާކީކޮށްލައިފިއްޔާ ނޯންނާނެ އެންމެ ހެދުމެއް ވެސް. އެހެންވެ މި ވިސްނަނީ."\nއަހަރެން ބޮޑެތި ޚަރަދުތަކެއް ކޮށްފީމެވެ. ކުރަންހުރި ޚަރަދުތައް ވެސް ކުޑައެއް ނޫނެވެ. މާލެގެނެސް ދީމާ ބަހައްޓަން އަހަރެން ނިންމީ އަހަރެންގެ ކޮޓަރީގައެވެ. އެއީ ބޮޑު ކޮޓަރިއެއް ނޫނެވެ. ރަށުގައި ދީމާ ނިދާ ކޮޓަރިއަށް ވުރެ ކުޑައެވެ. އެހެނަސް، ދެމަފިރިޔަކާއި އެންމެ ކުއްޖަކަށް ފުދޭވަރު ވެއެވެ. އަހަންނަށް ދަރިޔަކު ލިބި، އެ ދަރިފުޅު ބޮޑުވާން ފެށުމުން އެހެން ތާކަށް ބަދަލުވާނީއޭ ހިތަށްއެރިއެވެ. އަހަރެންގެ ދޮންތައަކީ ފަހާ މީހެކެވެ. ދީމާގެ މިންތައް ލިބިއްޖެއްޔާ ދީމާ މާލެއަންނަންވާ އިރަށް ދެ ހެދުން ފަހައިދޭން ދޮންތަ އެއްބަސްވިއެވެ. ފަހަން ޚަރަދެއް ނުގޮސް ހެދުމުގެ މައްސަލަ ވެސް ހައްލުވީއެވެ.\nދީމާ މާލެއައީ ބުރުގާ ނާޅައެވެ. އެހެންނަމަވެސް މާލެއައި ދުވަހު ބުރުގާއެޅިއެވެ. ގިނަ މީހުންނަށް ދީމާ ފެންނާނީ ބުރުގާއަޅައިގެން ހުއްޓައެވެ. ދީމާޔާ އަހަރެން ކައިވެނިކުރީ ދީމާޔާ ބެހޭގޮތުން މާ ގިނަ އެއްޗެހިތަކެއް އެނގިގެނެއް ނޫނެވެ. ހަމަލޮލަށް ދީމާ ފެނުނު ދުވަސް ނޫން އަނެއް ދުވަހު ދީމާއަކީ އަހަރެންގެ އަނބިމީހާއެވެ. ކައިވެނިކޮށްގެން މަޑުނުކޮށް އަހަރެން މާލެއައީއެވެ. ދެމަފިރިންނަށް އެކުގައި ވަގުތު ހޭދަކުރެވެން ފެށީ މާލެއަށް ދީމާ ގެނައި ފަހުންނެވެ. ދީމާއަކީ ވަތްގަނޑުގައި އޮތެއްކަމަކު ހުޅުވައި ބަލަން ފުރުސަތު ނުލިބި އޮތް ފޮތެކެވެ. ކަޅު ސަފުހާތަކެއް ފޮތުގައި ހުރިކަން އެނގެއެވެ. ދެން ހުރި ސަފުހާތަކުގައި ހުރީ ކޯޗެއްކަމެއް ނޭނގެއެވެ. ޖިންސީގޯނާގެ ސަބަބުން އަންހެންކުއްޖެއްގެ ހަޔާތަށް ކުރިމަތިވާ ގޮންޖެހުންތަކަކީ ކޮބައިކަމެއް އަހަންނަކަށް ނޭނގެއެވެ. ހާއްސަކޮށް، އެ ފަދަ ކުއްޖަކު އަހަރެންގެ އަންބަކަށް ވުމުން ދެން އަހަރެން ތަފާތުކޮށް ކުރަންޖެހެނީ ކޮން ކަންތައްތަކެއްކަމެއް ވެސް ނޭނގެއެވެ. އެ ކަން އެނގުނީ އެންމެ ހިތްދަތި ގޮތަށެވެ. އެންމެ އުނދަގޫ ގޮތަށެވެ.\nރޭގަނޑު ނިދަންވެގެން ކޮޓަރިއަށް ވަދެފައި ދީމާ ފާހާނާޔަށް ވަނެވެ. އަހަރެން ވަރަށް ހަމަޖެހިލައިގެން އޮށޯވެލައިގެން އޮތީމެވެ. ތިރީހަކަށް މިނެޓު ވީއިރު ވެސް ދީމާ ފާހާނަޔަކުން ނުނިކުތެވެ. އެކި ކަންކަމާ މެދު ވިސްނަން އިރުކޮޅަކު އޮވެލައިފައި ގަޑި ބަލައިލިއިރު އެއް ގަޑިއިރު ވަނީއެވެ. އަހަރެން ގަތީ ޒާތެއްގެ ބިރެކެވެ. ފުރަތަމަ ހީކުރީ ދީމާ ހޭނެތުނީކަމަށެވެ. އޭނައަކީ އެ ފަދަ ބައްޔެއް ހުންނަ ކުއްޖެއްކަމަށެވެ. ދިޔަ ގޮތަށް ގޮސް ފާހާނާ ދޮރުގައި ތަޅައިގަތީމެވެ. ގޮވަން ފެށީމެވެ. ދީމާގެ ޚަބަރެއް ނުވިއެވެ. ގޯތިތެރެއަށް ނުކުމެގެން ގޮސް ފާހާނާގެ ފެންލައިޓު ކައިރީގައި ހުރެގެން މަޑުމަޑުން ދީމާއަށް ގޮވީމެވެ. ދެން ވެސް ޖަވާބެއް ނުލިބުނެވެ. އެކަމަކު ދީމާ ގިސްލާ އަޑު އިވުނުހެން ހީވިއެވެ. ތަންކޮޅެއް ހަމަޖެހިލައިގެން އަޑުއެހީމެވެ. ރޮނީކަން ގައިމުވީ އެ ހިސާބުންނެވެ. ދެން ވެސް ދީމާ ރޮނީ ކީއްވެގެންކަމެއް ނޭނގުނެވެ. ހިތަށްއެރިއެވެ. ކޮޓަރި ކުޑަވީބާއެވެ؟ މާ ދަތީބާއެވެ؟ ދީމާގެ މައިންބަފައިންމަތިން ހަނދާންވީ ހެއްޔެވެ؟ ހަރުގަނޑު ބަހައްޓައިފައި އަރައި ކުޑަދޮރުން އެތެރެ ބަލައިލީމެވެ. ދީމާ ހުރީ ދޮރު ކައިރީގައި އިސްޖަހައިލައިގެންނެވެ.\n"ކިހިނެއްވީ؟" އަހަރެން މަޑުމަޑުން އެހީމެވެ. "ކިހިނެއްވީ ދީމާ؟ ދޮރުހުޅުވަބަލަ!"\nދީމާ ޖަވާބެއް ނުދިނެވެ. ނުވެސް ބެލިއެވެ. ރުއިން ހުއްޓައެއް ވެސް ނުލިއެވެ. އަހަރެން ހިތަށްއެރިއެވެ. މި ޖެހުނީ ވަރުގަދަކަމަކާއެވެ. ބޭކާރު އެތަކެއް ސުވާލެއް އަހަރެންގެ ހިތަށްއެވެ. ދީމާއާއި އަހަރެންގެ ކައިވެންޏަކީ ދީމާގެ މައިންބަފައިން ގަދަކަމުން ކުރުވި ކައިވެންޏެއް ހެއްޔެވެ؟ ކޮންމެވެސް އެހެން މީހެއް މަތިން ދީމާ ހަނދާންވަނީ ހެއްޔެވެ؟ ހަރުގަނޑަށް އަރާހުރެ މަޑުމަޑުން އެތަކެއް ވާހަކައެއް ދައްކައިގެން ކޮޅެއް ނުފެނިގެން ކުޑަދޮރުން އެތެރެއަށް ފޭބީމެވެ. ވަރަށް ހާލުންނެވެ. ގައިގެ ދެތިން ތަނެއް މަށައިލައިގެންނެވެ. ފާހާނާއަށް ވަދެފައި، ދޮރު ހުޅުވައިފައި ދީމާ ގެނެސް އެނދުގައި ބޭންދީމެވެ. އެންމެ ފަހަރަކު ނޫނެވެ. އެތައް ފަހަރަކުއެވެ. ބައިންދާއިރަށް ދީމާ ތެދުވެއެވެ. ކަންބޮޑުވެފައި އަހަންނަށް ބަލަހައްޓައިގެން ހުރެއެވެ. އެ ލޮލުން ކުރާ ސުވާލަކާއި އެ ހިތުގައި ޖަހާ ވިންދެއް އަހަންނަކަށް ނީވެއެވެ. ބިރުގެންފައިވާ ދީމާގެ ބެލުން ތަރުޖަމާކުރާކަށް އަހަންނަކަށް ނޭނގުނެވެ. ޔަގީނުން ވެސް ދީމާ ހުރީ ބިރުގެންފައެވެ.\n"އަހަރެން އެނދުގަ ނާއްސައްޗޭ!" އާދޭހާ އެކުގައި ދީމާ ބުންޏެވެ.\nއަހަންނަށް ވިސްނުނީ އެ ހިސާބުންނެވެ. ދީމާއަށް ބަޔަކު ކޮށްފައިވާ އަނިޔާ އަހަރެން ހަނދާންވީ އެ ވަގުތުއެވެ.\n"ދީމާ!" މަޑުމަޑުން އަހަރެން ބުނީމެވެ. "ދީމާ ހަމަ އަރާމުގަ މި އެނދުގަ އޮށޯވެގެން ނިދާލާ!"\nއަނެއްކާ ވެސް ދީމާ އެނދުގައި ބައިންދަންވެގެން ދީމާގެ އަތުގައި އަހަރެން ހިފުމުން އަހަރެންގެ އަތް ފޮޅުވައިލިއެވެ. އަހަންނަށް އިތުބާރުކުރުމަކީ ދީމާއަށް އެހާ ފަސޭހަކަމަކަށް ނުވިއެވެ.\n"އެ މީހުން ވެސް އަހަރެން ނިދާފައޮއްވާ އައްސަނީ،" ދީމާ ރޮއިގެންފައި ބުންޏެވެ. "އެކަމަކު އައިންތު ބުނި ހަންނާނު ވަރަށް ރަނގަޅުވާނޭ. ވަރަށް ވަރަށް ރަނގަޅުވާނޭ."\n"އެކަމަކު ދީމާ ތި އުޅެނީ އިތުބާރުނުކުރެވިގެނެއްނު ދޯ؟ މަޑުކޮށްލާ!" އަހަރެން ބުނީމެވެ.\nދީމާގެ އަތުގައިހިފުމުގެ ބަދަލުގައި އަހަރެން ދިޔައީ ދީމާޔާ ދުރަށެވެ. އެނދާ ވެސް ދުރަށެވެ. އެންމެ ފަހުން ކޮޓަރިން ނުކުތީމެވެ. އަލުން އަހަރެން ވަންއިރު ވެސް ދީމާ ހުރީ ކުރިން ހުރި ތަނުގައި ބުދެއްހެން ގާވެފައެވެ.\n"ދީމާ އަތުން އަހަރެން ބަނދެފަ ނިދާ!" ރޯނުގަނޑެއް ދިއްކޮށްލަމުން އަހަރެން ބުނީމެވެ. "އަހަންނަށް އިތުބާރުކުރެވެންދެން ކޮންމެ ރެޔަކު ވެސް އަހަރެން ބަނދޭ!"\nދީމާ އިރުކޮޅަކު ވިސްނަން ހުއްޓެވެ. އަހަރެން ހީކުރީ އެ ހިސާބުން އަހަންނަށް އިތުބާރުކުރަން ދީމާއަށް ދަސްވީކަމަށެވެ. ކަންތައްވީ އެހެނެއް ނޫނެވެ. ދީމާ ހިތްހަމަޖެހުނީ އަހަރެން ބަނދެގެންނެވެ. އަންހެންކުއްޖެއްގެ އިއްފަތްތެރިކަމަށް އަރައިގަތުމުން ކުއްޖާއަށް ކުރާ އަސަރު އަހަންނަށް ވިސްނުނީ އެ ރެޔެވެ. ނިދަންއޮވެގެން އަހަންނަށް ރޮވުނެވެ. އަހަރެން އައްސައިފައި އޮތީމައެއް ނޫނެވެ. ދީމާއަށް ޓަކައި އަހަރެންގެ ހިތަށް ވަން ލޯތްބާއި ހަމްދަރުދީގެ ސަބަބުންނެވެ. ދަންވަރު ކުޑަކަމުދާން ޖެހިގެން އަހަންނަށް ހޭލެވުނު ވެސް މެއެވެ. އެކަމަކު ދީމާ ނިދައިލައިފައި އޮތްލެއް ލޯބިކަމުން ކެތްކޮށްލައިގެން އޮއްވައި ނިދުނީއެވެ. ފަތިހު އަހަރެން ޖެހުނީ ގޮދަޑި އަވީލާށެވެ. އަހަރެންގެ މުޅި ހަޔާތުގައި ވެސް އެހާ ލަދުވެތި ފަތިހެއް ނާދެއެވެ.\nވިދިވިދިގެން ނުވަ ރޭ ބަނދެވިގެން އަހަރެން ނިދީމެވެ. ބަންނަނީ އަހަންނަށް ގުޑައިނުލެވޭ ވަރަކަށް ނޫނެވެ. ފުރޮޅިލެވޭ ވަރަށް ތަންލާފައެވެ. ބައެއް ރޭރޭ ގައިގެ ތަނެއް ކަހައިނުލެވިގެން އުޅެންޖެހެއެވެ. ކަރުހިއްކައިގަނެގެން ހޭލެވެއެވެ. އެއް ރޭ ގަޔަށް ނަންނުގައްޗެއް ވެއްޓިގެން ވެސް ހޭލެވުނެވެ. އެކަމަކު ދީމާއަކަށް ނުގޮވަމެވެ. ކެތްކޮށްލައިގެން އޮތީއެވެ. ހިތަށްއެރިއެވެ. ކުށްކުރީ އެހެން ދެ މީހެކެވެ. އަދަބަށް ކެތްކުރަން ޖެހުނީ އަހަންނަށެވެ. މި ލޯތްބަށް ކިޔާނެ ނަމެއް ވެސް އޮންނަންޖެހޭނެއެވެ.\nއަހަރެންގެ ނަސީބު ހިނިތުންވާން ފެށީ ދިހަވަނަ ރެއިން ފެށިގެންނެވެ. އެ ރޭ އަހަރެންގެ ފަޔެއް ނާއްސައެވެ. ޖެހިގެންއައި ރޭ އެއް އަތް މިނިވަންކުރިއެވެ. އޭގެ ދެ ރެޔެއް ފަހުން ފުރިހަމަ މިނިވަންކަމެއް އަހަންނަށް ލިބުނެވެ. ދެން ވެސް އަހަރެން ކެތްތެރިވީމެވެ. އަނބިމީހާ ގައިގަ އަހަރެން އަތްލީ އޭނަ އިސްވެ އަތްލަން އެދުމުންނެވެ. މާމުއިހަނދަން ދަތުރުކުރެވުނީ ކައިވެނިކުރިތާ ދެ މަސް ވާން އުޅެނިކޮށެވެ.\nބަދަލުގައި ލޯބި ލިބޭނެކަމަށް ލޯބި ދިނުމަކީ، ރާޅު ފޯރާ ފަށުގައި ދޮންވެލިން ގެ ހެދުން ކަހަލަ ކަމެކެވެ. ކޮންމެވެސް ފޮތެއްގައި އެހެން ލިޔެފައިއޮއްވައި އަހަރެން ދުށީމެވެ. އަހަރެން ގަބޫލެއް ނުކުރަމެވެ. އަހަރެން ދިން ލޯބީގެ ބަދަލުގައި ދީމާގެ ފަރާތުން ލޯބި ލިބުނެވެ. މަޑުމަޑުން ލަސްލަހުންނެވެ. އަހަރެން ހިތްހަމަނުޖެހޭ ކަހަލަ އެއްވެސް ކަމެއް ދީމާގެ ފަރާތަކުން ނުފެނެއެވެ. މުރާލިކަމާއި، އެކުވެރިކަމުގެ ސަބަބުން ގޭގެ އެންމެންގެ ހިތް ދީމާ އަތުލިއެވެ. ބައްޕަގެ އިތުބާރު ހޯދިއެވެ. ބައްޕައަށް ކުރިން ކުރެވުނީ ކުށްހީއެއްކަމަށް އެއްބަސްވިއެވެ. އަހަރެން އެންމެ އުފާވީ ބައްޕަ އިސްވެ އެ ވާހަކަ އަހަރެން ގާތުގައި ބުނުމުންނެވެ. ދީމާއަކީ ގެވެހި ކުއްޖެކެވެ. މީރުކޮށް ކައްކަން ދަންނަ ކުއްޖެކެވެ. ދީމާ އައިފަހުން މަންމަ ބަދިގެއަށް ވަންނާކަށް ނުޖެހެއެވެ. ދީމާއަށް ޓަކައި މަންމަގެ ހިތް ލޯބިން އުތުރިއެރިއެވެ.\nގޯސް އެއްވެސް ސިފައެއް ނެތް މީހަކު އަހަރެން ނުދެކެމެވެ. އަމުދުން އެ ފަދަ އަންހެނަކު އަހަރެންގެ ހަޔާތަށް އަތުވެދާނެކަމަކަށް އަހަރެން ދުވަހަކު ވެސް ހިޔެއްނުކުރަމެވެ. ދީމާއަކީ އަހަންނަށް ލިބުނު އަގުހުރި ޖަވާހިރެކެވެ. އުފަލާއި ހިތްހަމަޖެހުމުގައި ދުވަސްތައް ގުނަމުން ގޮސް، އޮފީސް ދަތުރެއްގައި އަހަރެން ތުލުސްދޫއަށް ފުރަންޖެހުނެވެ. އެއީ، ދީމާޔާ ކައިވެނިކުރި ފަހުން ރަށުން ބޭރަށް އަހަރެން ކުރަންޖެހުނު ފުރަތަމަ ދަތުރެވެ.\nތުލުސްދޫއަށް އަހަރެން ދިޔަ ދުވަހު އިރުއޮއްސެން އުޅެނިކޮށް މަންމަ ގުޅިއެވެ.\n"ދަރިފުޅާ!" ވަރަށް ހިތްހަމަނުޖެހިފައި މަންމަ ބުންޏެވެ. "ކޮންއިރަކުން މާލެއަންނަނީ؟"\n"މަންމާ! އަދި މި އުޅެނީ މިކޮޅަށް އައިސް ރަނގަޅަށް ހަމަޖެހިނުލެވިގެން،" އަހަރެން ބުނީމެވެ. "ކިހިނެއްވީ؟"\n"ދީމާ ވަރަށް ސަަކަރާތް ކަމެއް ކޮށްފި!" ޝަކުވާގެ ރާގަކަށް މަންމަ ބުންޏެވެ.


Golden Futsal Challange Ah Fahu Maamendhoo Ufalun Folhifai ގޯލްޑަން ފުޓްސަލް ޗެލެންޖަށްފަހު މާމެންދޫ އުފަލުން ފޮޅިފައި – Huvadhoo News Golden Futsal Challange Ah Fahu Maamendhoo Ufalun Folhifai Huvadhoo News\nގޯލްޑަން ފުޓްސަލް ޗެލެންޖަށްފަހު މާމެންދޫ އުފަލުން ފޮޅިފައި\nރާއްޖޭގައި ބާއްވާ އެންމެ ބޮޑު ފުޓްސަލް މުބާރާތް، ސޮނީ ސްޕޯޓްސް ގޯލްޑަން ފުޓްސަލް ޗެލެންޖު 2022ގެ ގއ. އަތޮޅުގެ ޗެމްޕިއަންކަން މާމެންދޫން ހޯދުމަށްފަހު ޓީމް ރަށަށް އައުމުން މާމެންދޫގެ ރައްޔިތުން އެޓީމަށް ހޫނު މަރުހަބާއެއް ކިޔައިފިއެވެ.\nމާމެންދޫގެ ތާރީޚްގައި ކުޅިވަރުން މިހާބޮޑު ކާމިޔާއެއް ލިބުމުން ރަށުގެ ކުދި ބޮޑު އެންމެން ވަނީ ޓީމަށް މަރުޙަބާ ކިޔަން ބަދަރު ސަރަހަށްދަށް ނުކުމެފައެވެ. ހެނދުނު ޓީމް ރަށަށް އައުމުން ރަތްދޫލައިގެ މަރުޙަބާއެއް ކިޔާފައިވާއިރު ރަށަށް ލިބުނު ތާރީޚީ ބޮޑު ކާމިޔާބީގެ އުފަލުގައި ވަނީ ރަށުގެ ހުރިހާ މަގެއްގައި ޕިކަޕް ބުރެއް ބާއްވާފައެވެ. އަދި ޓީމްގެ ފަރާތުން ޒުވާނުންނާއި އެކު އާންމު އެއްވުމެއް ބޭއްވުމަށްވެސް ވަނީ ހަމަޖެހިފައެވެ.\nގޯލްޑަން ފުޓްސަލް ޗެލެންޖުގައި މާމެންދޫ މުޅިން އަލަށް ބައިވެރިވެ ޒުވާން ޓީމުން ހޯދައިދިން ކާމިޔާބީގައި މުޅި މާމެންދޫގެ ކުދިބޮޑު އެންމެންގެ ގިނަގުނަ އެހީތެރިކަން ލިބިފައިވާކަން ޓީމުން އުފަލާއެކު ފާހަގަކުރެއެވެ.\nމުބާރާތުގައި ގއ. ގެ މެޗުތައް ދެ ގްރޫޕަކަށް ބަހާލައިގެން ކުރިއަށް ގެންގޮސް ފައިނަލް ކުޅެފައިވާ އިރު، ފައިނަލްގައި މާމެންދޫން ނުކުތީ ކޮނޑޭއާ ދެކޮޅަށެވެ. މެޗުގެ ފުރިހަމަ ވަގުތު ހަމަވި އިރު، 1-1 އިން އެއްވަރު ވެފައި އޮތުމުން ނަތީޖާ ނެރުނީ ޕެނަލްޓީ ޖަހައިގެންނެވެ.\nފުރަތަމަ ހާފުގައި ދެޓީމުގެ ފަރާތުންވެސް ދާދި ހަމަހަމަ ކުޅުމެއް ފެނިގެން ދިޔައިރު، ހަމަލާތައް ގިނައެވެ. އެހެން ނަމަވެސް މަދުވީ ގޯލެކެވެ. މެޗުގެ ފުރަތަމަ ގޯލު، ދެވަނަ ހާފުގައި ފެނުނީ ކޮނޑޭގެ ފަރާތުންނެވެ. އެ ގޯލާއެކު ކޮނޑޭއަށް ތަށި ނެގުނުހެން ހީވި ނަމަވެސް މާމެންދޫގެ ހިތްވަރު ބައްޔެއް ނުވިއެވެ. މެޗުގެ ފަހު މިނެޓު ކޮޅުގައި މާމެންދޫން ގޯލެއް ޖަހައި މެޗުގެ ނަތީޖާ އެއްވަރު ކުރިއެވެ.\nޕެނަލްޓީގައި މާމެންދޫން ފަސް ޕެނަލްޓީ ވެސް ކާމިޔާބުކުރިއެވެ. ކޮނޑޭން ނާކާމިޔާބު ކޮށްލީ އެޓީމުގެ ހަތަރު ވަނަ ޕެނަލްޓީއެވެ. ކޮނޑޭގެ އެޕެނަލްޓީ ހުރަސްދަނޑީގައި ޖެހިފައި ދިޔައީ ބޭރަށެވެ.\nގއ. އަތޮޅުގެ އެންމެ މޮޅު ކުޅުންތެރިއަކީ މުބާރާތުގައި މާމެންދޫ ޓީމުގައި މޮޅަށް ކުޅުނު، ރައުހާން ރިފްއަތެވެ.\nގއ.މާމެންދޫ ގޯލްޑަން ފުޓްސަލް ޗެލެންޖް


Aburuge bill akaa eku 28 bill eh sarukaarun hushahalhanee\n05 އޮކްޓޯބަރ 2020 - 23:15:17\nއަބުރާ ބެހުމުގެ ބިލަކާއެކު ސަރުކާރުގެ ފަރާތުން މަޖިލީހަށް 28 ބިލެއް ހުށަހަޅަން ނިންމައިފި އެވެ.\nމަޖިލީހުގެ ތިން ވަނަ ދައުރަށް އެ ބިލުތައް ހުށަހަޅަން ނިންމާފައިވާކަން ހާމަކުރީ ބަންޑާރަ ނައިބްގެ އޮފީހުންނެވެ.\nމި ދައުރަށް 28 ބިލެއް ހުށަހަޅަން ނިންމާފައިވާއިރު އޭގެ ތެރޭގައި މުޅިން އަލަށް 19 ބިލެއް ހިމެނެ އެވެ. އަބުރުގެ ބިލު ހިމެނެނީ އޭގެ ތެރޭގަ އެވެ. އެގޮތުން އޭގައި ހިމެނެނީ އަބުރާ ބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމަށެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ސަރުކާރުން އަބުރާ ބެހުމުގެ ބިލެއް ތަސްދީގުކުރި އެވެ. އެއީ "އަބުރު ރައްކާތެރިކުރުމާއި ހިޔާލު ފާޅުކުރުމުގެ މިނިވަންކަމުގެ ގާނޫނު" އެވެ. އެ ގާނޫނާއެކު މީޑިއާތަކަށް ބޮޑެތި ގޮންޖެހުންތަކެއް ކުރިމަތިވުމާއެކު މިސަރުކާރުން ވަނީ އެ ގާނޫނު އުވާލާފަ އެވެ.\nއޭގެ އިތުރުން ވެސް މިހާރު އަމަލުކުރަމުންދާ ގާނޫނުތަކަށް އިސްލާހު ގެނައުމުގެ ނުވަ ބިލެއް ސަރުކާރުގެ ފަރާތުން ވަނީ ހުށަހަޅަން ނިންމާފަ އެވެ.\nމި ދައުރުގައި ހުށަހަޅާ ބިލުތަަކުގެ ތެރޭގައި ކޯޓުތަކާއި ފަނޑިޔާރުންގެ ގާނޫނަށް އިސްލާހު ގެނައުމުގެ ބިލާއި ހެއްކާއި ބެހޭ ބިލު އަދި ފޮރިން އިންވެސްޓްމަންޓްގެ ބިލާއި އިލެކްޓްރޯނިކް މުއާމަލާތްތަކުގެ ބިލާއި އާމްދަނީން ޓެކްސް ނެގުމުގެ ގާނޫނަށް އިސްލާހު ގެނައުމުގެ ބިލާއި ގާނޫނީ އެހީތެރިކަން ފޯރުކޮށްދިނުމުގެ ބިލާއި ނަފްސާނީ ސިއްހަތުގެ ބިލާއި މަދަނީ ވައިގެ ދަތުރުފަތުރުގެ ބިލު ހިމެނެ އެވެ.


Arabi Kandugai Ufedhifaivaa Thoofaan "MEKUNU" Ge Baaru Gadha Vejje\nއަރަބި ކަނޑުގައި އުފެދުނު ތޫފާން މެކުނުގެ ބާރުގަދަވެ، ކެޓަގަރީ 2ގެ ތޫފާނަކަށް ބަދަލުވެއްޖެއެވެ.\nމި ތޫފާން ބުރާސްފަތި ދުވަހު ޔަމަނަށް އަރާފައިވާއިރު، އެޤައުމުގެ ސޮކޮޓްރާ އައިލެންޑުން ގެއްލުނު މީހުންގެ އަދަދު ވަނީ 19އަށް އަރާފައެވެ. ގެއްލިފައިވާ މީހުންގެ ފުރާނަ ސަލާމަތްވާނެ ކަމަށް ނުބެލެވޭ ކަމަށް އޮފިޝަލުން ވަނީ ހާމަކޮށްފައެވެ.\nތޫފާން މިއަދުގެ ވަގުތެއްގައި އޮމާންގެ ސަލާލާ ސިޓީއަށް އަރާނެ ކަމަށް މީޓިއޮރޮލޮޖިސްޓުން ލަފާކޮށްފައިވެއެވެ. އޮމާނަށް 200 މިލިމީޓަރާއި 600 މިލިމީޓަރާއި ދެމެދުގެ މިންވަރަށް ވާރޭ ވެހޭނެ ކަމަށް ވަނީ ލަފާކޮށްފައެވެ. އަދި 20 ސެމްޓިމީޓަރާއި 60 ސެމްޓިމީޓަރާއި ދެމެދުގެ މިންވަރަކަށް ފެންބޮޑުވާނެ ކަމަށް ލަފާކޮށްފާއިރު، މި ތޫފާނުގައި އުފެދޭ ރާޅުތަކުގެ އުސްމިނުގައި 8 މީޓަރާއި 12 މީޓަރު ހުންނާނެ ކަމަށް މީޓިއޮރޮލޮޖީއިން ވަނީ ހާމަކޮށްފައެވެ.\nމި ތޫފާނުގައި ގަޑިއަކު 155 ކިލޯމީޓަރުގެ ބާރުމިނުގައި އަންނަނީ ވައިޖެހެމުންނެވެ. މޫސުން ގޯސްވުމުގެ ސަބަބުން އޮމާންގެ ސަލާލާ ސިޓީގެ އެއާޕޯޓް ވަނީ ކުރިއަށް އޮތް 24 ގަޑިއިރަށް ބަންދުކޮށްފައެވެ. ކަމާބެހޭ ފަރާތްތަކުން ހާމަ ކުރާ ގޮތުގައި އެއާޕޯޓް އަލުން ހުޅުވާނީ ނުރައްކާތެރި ހާދިސާއެއް ނުހިނގާނެ މިންވަރަށް މޫސުން ރަނގަޅުވުމުން ކަމަށެވެ.


Olhunbolhun: Olhumeh ge thereyga | Mihaaru\nލޯކަލް ކައުންސިލް އިންތިހާބުގެ ވޯޓު ގުނަނީ: ރިޔާސީ އިންތިހާބުގައި ކެންޑިޑޭޓުން އިއުލާންކުރާނީ ކޮން ކަހަލަ ސިޔާސަތުތަކެއް ބާ؟\nއޮޅުންބޮޅުން: އޮޅުމެއްގެ ތެރޭގައި\n07 ނޮވެމްބަރ 2017 - 07:194comments\nއިންތިޚާބުތައް ވަނީ ބޯމަތިވެފަ އެވެ. ފުރަތަމަ އޮތީ ޤާނޫނުއަސާސީ ތަރުޖަމާކުރުމުގެ ތެރެއިން، ރައްޔިތުންގެ މަޖިލީހުގެ ގޮނޑި ގެއްލުނު މެމްބަރުންގެ އިންތިޚާބެވެ. އެއަށް ފަހު ކުރިމަތިލާން ޖެހޭނީ އަންނަ އަހަރުގެ ރިޔާސީ އިންތިޚާބާ އެވެ. މިކަމަށް ޝަޢުޤުވެރިވާ ފަރާތްތަކުން އެބަޔަކަށް މަންފާވާނެ ގޮތަކަށް ވާހަކަ ދައްކަމުން ގެންދަނީ އެވެ. އޭގެ ތެރޭގައި ޑޮލަރު ފަހާ ބުރުއަޅަމުން ދާ މީހުންނާއި އެއްތަނުން ތެޔޮ ގަނެގެން ރުފިޔާއެއް ނުވަތަ ދޮޅު ރުފިޔާގެ ފައިދާއަކާ އެކު އެހެން ތަނަކަށް ތެޔޮ ވިއްކާ މީހުން ވެސް ހިމެނޭނެކަން ނޭނގެ އެވެ.\nވެރިކަންކުރާ ޕާޓީން ބުނަމުންދަނީ ފާއިތުވި ހަތަރު އަހަރުގެ ތަރައްޤީ އަށް ބަލާށެވެ. ޤައުމަށް ގެނެސްދީފައި އެ އޮތީ ކޮން ފަދަ އިމްރާނީ ތަރައްޤީއެއް ހެއްޔެވެ. ބަލާލި ކޮންމެ ދިމާއަކުން ފެންނަނީ އުސް އިމާރާތެވެ. ކޮންކުރީޓްކޮށްގެން ހަދާފައި ހުރި އިމާރާތެވެ. ރައްޔިތުންނަށް ގެދޮރު ލިބުމުގެ މަގު ތަނަވަސްކޮށްދިނުމަށެވެ. ދިރިއުޅޭނެ އެޕާޓުމެންޓުތައް ގިނަކުރުމަށެވެ. ކުރިން ބުނަމުން އައީ މާލޭގެ ފަސްގަނޑު މާ މަޑުކަމަށެވެ. މާ ދޫކަމަށެވެ. މާ ބަރު އިމާރާތްތައް މާލޭގެ ބިމުގައި ނުހިފަހައްޓާނެ ކަމަށެވެ.\nއެތަކެއް އަހަރު ވާންދެން މާލޭގައި އުސްކޮށް އިމާރާތްކުރެވޭ މިންވަރު ކަންޓުރޯލްކޮށްފައި އޮތުމަށް ފަހު ކުރިއަށް ވުރެ ބޮޑަށް ދޫކޮށްލުމުން ރައްޔިތުންނަށް ވަރަށް ފައިދާވި އެވެ. ގިނަ އުސް އިމާރާތްތައް ކުރެވި، މާލޭގައި ދިރިއުޅޭނެ އެޕާޓުމެންޓްތައް ގިނަވި އެވެ. މާލޭގައި އަތިރިމަތީގައި، ސަރުކާރުގެ ޓޫރިސްޓު ހޮޓަލެއް ހުރި ބިމުގައި ބިޔަ އިމާރާތެއް ނުކޮށް އެތަކެއް އަހަރު ވާންދެން ކުއްޔަށް ދޫކޮށްފައި ހުއްޓެވެ. މާލެ، ފެނުން މައްޗަށް އުފުއްލާފައި އޮތް ހަތާގައި އެ އިމާރާތް ހުރި ބައިގައި ބޮޑު ރެނދެއް ލައިގެންނޭ ބުނެ އެވެ. މިހާރު އެތަނުގައި އެތައް ބައިވަރު އެޕާޓްމެންޓުގެ ބިޔަ އިމާރާތެއް ކުރެވެމުން ދަނީ އެވެ. މާލޭގައި ގެދޮރު ނެތް ކިތައް ޢާއިލާ އަށް އެތަނުން ޖާގަ ލިބޭނެތޯ އެވެ؟ ބަރުދަނުގެ މައްސަލައެއް އޮތް ނަމަ، މި ސަރުކާރުން ހަމައެކަނި މާއްދީ ފައިދާއަކަށްޓަކައި ނުވަތަ މާލީ ފައިދާއަކަށްޓަކައި އެކަހަލަ ލާޤައުމީ ފިޔަވަޅެއް އަޅާނެތޯ އެވެ؟ ސަބަބަކީ އެފަދަ ފިޔަވަޅަކުން އަންނަން އޮތް ޖީލަށް އަޅުގަނޑުމެން ރައްކާތެރިކަމާ އެކު ރައްދުކޮށްދޭން އޮތް ޤައުމީ ތަރިކަ، މާލޭގެ ބިން ގެއްލިގެން ހިނގައިދާނެތީވެ އެވެ.\nވިލިނގިލި ޓޫރިސްޓު ރިޒޯޓަކުން ވިލިމާލެއަކަށް ބަދަލުކުރީ، އޭރު މާލެ ފުރިގެންކަމަށް ބުނެ އެވެ. މާލޭގައި ގެދޮރު ނެތް މީހުންނަށް ގެދޮރު ހޯދައިދިނުމުގެ މާތް ނިޔަތުގަ އެވެ. އެހެންނަމަވެސް މާލޭގައި ގެދޮރު ނެތް މީހުންގެ ގެދޮރު ނެތްކަމުގެ ހައިހޫނުކަމަކަށް މާ ބޮޑު ބަދަލެއް ނުގެނެވުނެވެ. އެކަމަށް އިތުރު ފަރުވާއެއް ހޯދައިދިނުމަށް ވުޖޫދަށް ގެނެވުނީ ހުޅުމާލެ އެވެ. ވަރަށް ބޮޑަށް ރޭވިގެންނެވެ. ދުނިޔޭގެ އެހެން ޤައުމުތަކުގައި ވެސް އެފަދަ މަޝްރޫޢުތައް ފަރުމާކުރެވޭ ގޮތަށެވެ. ވަކި އުސްމިނެއްގައި ގެތައް ބަހައްޓައިގެންނެވެ. ފަހަތުން ނުވަތަ ފުރަގަހުން ގެދޮރު ލިބޭ މީހުންގެ ގެތައް ކުރިމަތިން ލިބޭ މީހުންނަށް ވުރެ ބޮޑަށް އުސްކުރެވޭ ގޮތަށެވެ. ފަހަތުން ގެދޮރު ލިބޭ މީހުންނަށް ވެސް ކުރިމަތީން ފެންނަ ފެހިކަން ނުވަތަ ނޫކަން މުޅިން ނުގެއްލޭ ގޮތަށެވެ. ހުޅުމާލޭގައި އިމާރާތްކުރުމަށް ގެންގުޅުނު މިންގަނޑު ވެސް މިހާރު ބަދަލުކޮށްފި އެވެ. ކުރިއަށް ވުރެ މާ އުސްކޮށް އެންމެނަށް އިމާރާތްކުރެވޭ ގޮތަށެވެ. ރައްޔިތުންނަށް ގެދޮރުގެ ތަނަވަސް ކަން ހޯދައިދިނުމަށެވެ\nސަރުކާރުން ރައްޔިތުންނަށް ދޫކުރާ އެޕާޓްމެންޓުތައް ވެސް ދޫކުރަނީ ވަރަށް އިންޞާފްވެރިކަމާ އެކުގަ އެވެ. އެޕާޓުމެންޓް ލިބުން ޙައްޤު ފަރާތްތައް ހޯދުމަށް ކަނޑައެޅިފައި އޮންނަ މިންގަނޑެއްގެ ތެރޭގައި ޕޮއިންޓު ދީގެންނެވެ. ބައެއް ފަރާތްތަކުން އެޕާޓްމެންޓު ލިބުނު ފަރާތްތަކަށް ޕޮއިންޓު ލިބުނު ގޮތް އޮޅުން ފިލުވަން އެދެ އެވެ. އެމަޢުލޫމާތު ޢާއްމުކުރުމަކީ، އެޕާޓްމެންޓު ލިބުނު މީހުންގެ ޒާތީ ކަމަކާ ބެހުން ކަމަށް ވެދާނެތީވެ، އަދި، އެމީހުންގެ "ޕުރައިވަސީ" އަށް އުނިކަމެއް އަތުވެދާނެތީވެ، އެކަން ވަނީ ވަންހަނާކޮށްފަ އެވެ. ސަރުކާރުން މިފަދަ ކަންތައް ކުރާނީ އަބަދުވެސް ރައްޔިތުންގެ ލާބައަށެވެ. ވަކި ޕާޓީއެއްގައި އުޅޭ މީހަކަށް ބަލާފައި، ނުވަތަ ވަކި މީހެއްގެ "ޗަމްޗާ" އަކަށް ބަލާފައެއް ނޫނެވެ.\nޤައުމެއް ހިންގުމުގައި މުހިއްމީ ސިޔާސަތެވެ. މީހާއެއް ނޫނެވެ. ވެރިކަމުގައި ދޮންތުއްތު ހުއްޓަސް ނުވަތަ ކަޅުތުއްތު ހުއްޓަސް އެއް ސިޔާސަތެއް ހިނގާކަމުގައި ވަނީ ނަމަ ގާޑު ބަދަލުވުމުގެ ފައިދާއެއް ރައްޔިތުންނަށް ނުކުރާނެ އެވެ.\nއައްޑު އަތޮޅުގައި އިމާރާތްކުރާ ބޮޑު ހޮސްޕިޓަލުގައި ދޭނެ ޚިދުމަތްތަކާ ބެހޭ ގޮތުން ދާދި ފަހުން ވާހަކަދެއްކެވި އިސް ފަރާތެއް ވިދާޅުވި ގޮތުގައި، ބައެއް ކަހަލަ މުހިއްމު ޓެސްޓުތައް ހެދުމަށް މާލެއިން ވެސް އައްޑު އަތޮޅުގެ ހޮސްޕިޓަލަށް ބަލިމީހުން ދާނެކަން ރަނގަޅަށް އެނގިވަޑައިގެންފައިވެ އެވެ. މާލޭގައި 25 ފަންގިފިލާގެ ބޮޑު ހޮސްޕިޓަލެއް އިމާރާތްކުރެވި، މި ސަރަހައްދުގައި އެންމެ މަތީ ފެންވަރުގައި ފަރުވާދެވޭ ތަނަކަށް ވެގެންދާނެކަން ހާމަކުރެވިފައި ވަނިކޮށެވެ. ކުރިން ދެންނެވި ގޮތަށް، އައްޑު އަތޮޅަށް ފަރުވާއަށް ދާ މީހުންނަށް ހޮސްޕިޓަލުން ޚާއްޞަ ޕުރޮމޯޝަނަލް ސެޓްފިކެޓެއް ދޫކުރުމާ މެދު ވިސްނުން ވެސް ރަނގަޅެވެ. އީކުވޭޓަރު ހުރަސްކޮށްފައި ފަރުވާ ހޯދަން އައިކަމުގެ ސެޓްފިކެޓެވެ. އެއީ މާލެއިން ދާ މީހުންނަށް ރަނގަޅު ހަނދާނީ ލިޔުމަކަށް ވެސް ވެދާނެ އެވެ.\nކުރިޔަށް އޮތް ފަސް އަހަރުދުވަހުގެ ތެރޭގައި އަޅުގަނޑުމެންނަށް އެކާވީސް "ހުދު އެތް" ލިބޭނެކަން ވެސް ހާމަވެގެން ހިނގައްޖެ އެވެ. އެކާވީސް ޚަރަދު ބޮޑު، ފައިދާއެއްނުވާ، މަޝްރޫޢުތަކަށް ރައްޔިތުން ޓެކްސްގެ ގޮތުގައި ދައްކާ ފައިސާއިން ހޭދަނުކޮށް އެ ލަނޑުދަނޑި ހާޞިލުކުރެވިދާނެ އެހެން ގޮތެއް ހަމަނެތީ ބާވަ އެވެ؟\nކަންތައްތައް ހުރީ މިހެންނެވެ. އިންތިޚާބުތަކުގައި ވޯޓު މަ ލާނީ ކޮން ބަޔަކަށް ހެއްޔެވެ؟\nސަރުކާރާ ޚިޔާލު ތަފާތު ފަރާތްތަކުން އިންތިޤާލީ ރައީސެއް ހޮވާ ވާހަކަ އެބަ ދައްކަ އެވެ. އެއީ ކީއްކުރަން ހޮވަންވީ މީހެއް ބާވަ އެވެ؟ ރިޔާސީ ދައުރު ހަމަވުމުން، އަލުން އިންތިޚާބެއް އޮންނާނެކަން ޤާނޫނުއަސާސީގައި އަދި ތަރުޖަމާނުކޮށް އޮތް މާއްދާ އިން ވަރަށް ސާފުކޮށް އެނގެ އެވެ. ރައީސަކު އިންތިޚާބުވުމުން އެބޭފުޅަކު ދައުރު ހަމަވާންދެން، ނުވަތަ ޤާނޫނުގައި ކަނޑައެޅިފައި އޮތް ގޮތަށް މަޤާމުން ދުރުކުރެވެންދެން މަޤާމުގައި ދެމިހުންނަވާނެ އެވެ. އެބުނާ އިންތިޤާލީ މީހަކު ބޭނުންވިއަސް ބޭނުންވާނީ އިންތިޚާބު އޮންނަ ދުވަސްވަރަކަށެވެ. އިންތިޚާބުގެ ތެރޭގައި، ވެރިކަމުގެ ބާރުތަކާއި ނުފޫޒުގެ ބޭނުން ކުރިޔަނުދިނުމުގެ ޔަޤީންކަން ހޯދުމަށެވެ. ވެރިކަމުގައި އޮތް އެއްވެސް ސަރުކާރެއް އެފުރުޞަތު ދޭނެތޯ އެވެ؟ އެހެންނަމަވެސް މީގެ އަހަރުތަކެއް ކުރިން، ހަމަނުޖެހުން ބޮޑު ދުވަސްވަރެއްގައި، ބަންގުލަދޭޝް އިން އިންތިޚާބުގެ ދުވަސްވަރުގައި، އެކަހަލަ ގޮތަކަށް ކަންތައް ކުރި އެވެ. އަޅުގަނޑުމެން މިހާރު އަމަލުކުރަމުންދާ ޤާނޫނުއަސާސީގައި ތަރުޖަމާ ނުކުރެވޭ އެއްވެސް މާއްދާއަކުން އެފުރުޞަތު، ތަރުޖަމާއަކާ ނުލައި، ހަނިކޮށް ދީފައެއް ވެސް ނުވެ އެވެ. އަޅުގަނޑުމެންގެ މާދަމާގެ ލީޑަރުންނަށް ގިނަ ދިވެހިންނަކީ މޮޔައިން ކަމަށް ހީފުޅުވަނީ ބާވަ އެވެ؟ ނޫން ނަމަ ވެރިކަމުގެ ދަހިވެތިކަމުގައި އެބޭފުޅުންނަށް ބައެއް ފަހަރު މޮޔަ ގޮވެނީ ބާވަ އެވެ؟\nވެރިކަމަށް އަންނަން ބޭނުންވާ ބަޔަކު، އެމީހުންގެ ސިޔާސަތު ހާމަކޮށްދޭންވާނެ އެވެ. މިހާރު ވެރިކަމުގައި އޮތް ސަރުކާރު ވެރިކަމަށް އައީ ވެސް ވަރަށް ގިނަ ސިޔާސަތު ހާމަކޮށްދީގެންނެވެ. ވަރަށް ގިނަ ކަންތައް ކުރުމަަށް ވަޢުދުވެގެންނެވެ. ވަޢުދު ފުއްދުމާއި ނުފުއްދުމަކީ މުޅިން ތަފާތު ކަމެކެވެ. އެންމެ ކުޑަ މިނުން ސިޔާސަތު ވިދާޅުވެ ދެއްވާށެވެ! ޝަރުޢީ ދާއިރާ އަށް ވާނީ ކިހިނެއްތޯ އެވެ؟ ސްޕްރީމް ކޯޓުގައި މިހާރު އޮތް ބެންޗަށް ވާނީ ކިހިނެއްތޯ އެވެ؟ ރާއްޖޭގެ ޑެމޮކްރަސީ އަށް ވާނީ ކިހިނެއްތޯ އެވެ؟ ރައްޔިތުންގެ މަޖިލީހުގެ ނިގުޅައިގެންފައިވާ ބާރަށް ވާނީ ކިހިނެއްތޯ އެވެ؟ މުސްތަޤިއްލު މުއައްސަސާތަކަށް ވާނީ ކިހިނެއްތޯ އެވެ؟ ނާޖާއިޒް ގޮތުގައި ބާރުގެ ބޭނުންކޮށްފައިވާ ނަމަ، ބާރުގެ ބޭނުންކޮށްފައިވާ މުއައްސަސާތަކުގެ މީހުންނަށް ވާނީ ކިހިނެއްތޯ އެވެ؟ ނޫސްވެރިންގެ މިނިވަންކަމަށް ވާނީ ކިހިނެއްތޯ އެވެ؟ ވާނެ ގޮތް ވިދާޅުވަން ކެރިވަޑައިނުގަންނަވާ ނަމަ، އަޅުގަނޑުމެންނަށް ވޯޓު ދޭން ކެރޭނީ ކިހިނެއްތޯ އެވެ؟\nކަންތައްތައް ހުރީ މިހެންނެވެ. އިންތިޚާބުތަކުގައި، ވޯޓު މަ ލާނީ ކޮން ބަޔަކަށް ހެއްޔެވެ؟\nއިތުރު ލިޔުންތައް ރިޔާސީ އިންތިޚާބު އޮޅުންބޮޅުން ކޮލަމް


Verikamah rangalhee Gasim! Muzaaharaa kuran hospital! | Mihaaru\nކުރީގެ ރައީސް އަބްދުﷲ ޔާމީން ހައްޔަރުކުރުމުން، އެ މަނިކުފާނު މިނިވަންކުރުމަށް ގޮވާލައި ސަޕޯޓަރުން މުޒާހަރާކުރަނީ. --. ފޮޓޯ: ހުސައިން ވަހީދު/މިހާރު\n24 ފެބުރުއަރީ 2019 - 07:05\nހަމަ އޭރު، ކަންކަމާ ހިތްހަމަނުޖެހި އަޑު އުފުލަން ބޭރު ތެރެއަށް ނިކުމެއްޖެ ނަމަ ގައުމަށް ކުރިމަތިވަނީ ނާމާންކަމާއި ބިރުވެރިކަމެވެ. އެހެންވެ މި ބިރުވެރިކަމުން މުޖުތަމައު ސަލާމަތްކުރަން، މުޒާހަރާކުރުން ވެސް ގޮޅިއަކަށް ފައްތާލީ އެވެ.\nއަމިއްލަ އަށް ޖެހި މަޅީގައި ބެދޭނެ ދުވަހެއް ކައިރީގައި ނެތް ކަމަށް ހީކޮށްގެން ޕީޕީއެމްގެ މެމްބަރުން ތިއްބާ، ރިޔާސީ އިންތިހާބުގައި ކުރީގެ ރައީސް އަބްދުﷲ ޔާމީނަށް ބޮޑު ނާކާމިޔާބީއަކާ ކުރިމަތިވެ، އެމަނިކުފާނާއި ސަޕޯޓަރުންނަށް ލިބުނީ ވަރަށް ބޮޑު މާޔޫސް ކަމެކެވެ. އެއަށް ވުރެ ކަންބޮޑުވީ ޔާމީނަށް މަނީ ލޯންޑަރިންގެ ތުހުމަތުކޮށް ޝަރީއަތާ ހިސާބަށް ދިއުމެވެ. ސިޔާސީ މައިދާނުގައި ގެންގުޅުނު ގޮތް ދޫނުކުރުމާއި ބޯހަރު ސިޔާސަތުގެ ސަބަބުން ސިޔާސީ މައިދާނުގައި އެކުވެރިން ގެއްލި ނިކަމެތިވެފައިވާކަން ރަނގަޅަށް އިހްސާސްވީ ސަރުކާރާ ދެކޮޅަށް ކަމެއް ކުރަން ހިތަށް އަރުވާ މީހާ ވެސް ހައްޔަރުކޮށް "ވާނުވާ" އަށް ޖަލަށް ފޮނުވި އިރުގެ ވެރިޔާ އަށް ވެސް އެ ހާލު ޖެހުމުންނެވެ.\nމި ކަންކަމުގެ ބައެއް މޭސްތިރިންނާއި އެ ކަންކަމަށް ހިތްވަރުދީ ދިފާއުގައި ވާހަކަ ދެއްކި އެތައް ބަޔަކު މިދިޔަ ހަފުތާގައި އެ ފެނުނީ ދައުލަތުގެ މައި ހޮސްޕިޓަލު ތެރޭ މުޒާހަރާކުރި ތަނެވެ. އަދި އެކަން މި ކުރީ ވެސް ބަލި މީހުންނަށް ޒިޔާރަތްކުރަން ވެސް ދާ ވަގުތުގަ އެވެ. ގޯސްވީ މުޒާހަރާ ނުވަތަ އެ އެއްވުން ރޫޅާލަން ޕެޕަ ސްޕްރޭ ޖެހި ފުލުހުންނެވެ. އޭގެ ދިލަ އެރި މީހުން ބުނީ މިއީ އަނިޔާވެރި ސަރުކާރެއް ކަމަށެވެ. ހޮސްޕިޓަލެއްގެ ކައިރީގައި ވެސް މުޒާހަރާކުރުން މަނާ ކަމަށް އޮންނަ އިރު ހޮސްޕިޓަލް ތެރޭގައި މުޒާހަރާކޮށް އަޑު ގަދަކުރުމުން އަސްލު މައްސަލައަކަށް ވާންވީ އެކަން ހުއްޓުވަން ޕެޕަ ސްޕްރޭ ޖެހުމެއް ނޫނެވެ. އެ ނުޖެހުމެވެ.\nގާނޫނު އަސާސީން ލިބިދީފައި އޮތް ހައްގުތައް، ހިތުހުރި ގޮތަކަށް ހިފަހައްޓައި، މާލޭގައި މުޒާހަރާކުރެވޭނީ ކާނިވާ ސަރަހައްދުގައި އެކަނި ކަމަށް ކަނޑައެޅި މީހުންނަށް އެތަނުގެ ތެރޭގައި ވެސް މުޒާހަރާކުރާކަށް ނުތިބެވުނެވެ. މަގުމައްޗަށް ނިކުމެ އެ މީހުންގެ ޝުއޫރު ފާޅުކުރި އެވެ. މަގުމަތީގައި ހިނގާ މީހުންނާއި ދުއްވާ އެއްޗިއްސަށް މިހާރު ދައްޗެއް ވެސް ނުވެ އެވެ.\nމަގެއްގެ އަރިމަތީގައި ހަވީރު ސައި ބޯން ތިބުން ވެސް ގައުމީ ސަލާމަތަށް ނުރައްކާވުން ކަމަށް ބެލި މީހުންނަށް، އެއްވެ އުޅުމާއި ޝުއޫރު ފާޅުކުރުމުގެ މުހިންމުކަން ކުއްލިއަކަށް އެނގުނީ ކަމަށް ވެދާނެ އެވެ. މުޒާހަރާތަކުން ހައްޔަރުކުރާ މީހުންނާއި އަނިޔާ ލިބޭ މީހުންނާ ދިމާލަށް، "ތިޔައީ ގޭގައި އޮއްވައި ވީ ކަމެއްހޭ" ކިޔައި ފުރައްސާރަކުރި މީހުން ޕެޕަ ސްޕްރޭ އަކީ އަނިޔާވެރިކަމުގެ އިންތިހާ ކަމަށް ގޮވާއިރު ހަމަ ލަދު ނުގަންނަނީ ހެއްޔެވެ؟\nބޭނުންހާ ތަނެއްގައި މުޒާހަރާކުރެވިގެން ނުވާނެ ކަމަށް ބުނެ، އެއްވެ އުޅުމުގެ ހައްގު ހަނިކޮށް އެކަމުގެ ދިފާއުގައި ވާހަކަ ދެއްކި ސިޔާސީ ބައެއް ބޭފުޅުން ހޮސްޕިޓަލް ތެރޭގައި ވެސް ވަނީ މުޒާހަރާކޮށްފައި\nގާސިމާ މެދު ވެސް މި ވީ ހަމަ މިހެންނެވެ.\nގާސިމަކީ ކޯޓުތަކަށް ނުފޫޒު ފޯރުވާ، އެންމެ ކުރު މަގުން ކަންކަން ކުރަން ދަންނަ ބޭފުޅެއް ކަމަށް ވިދާޅުވެ ވާހަކަ ދެއްކެވި ޔާމީނާއި އެމަނިކުފާނުގެ އަރިސް ބޭފުޅުންނަށް ކުއްލިއަކަށް ގާސިމު ރަނގަޅުވީ ގާސިމަށް އެ ކުރެއްވި ތުހުމަތާ ގުޅޭ ކަމެއްގައި ހެއްޔެވެ؟ ނުވަތަ ސިޔާސީ މައިދާނުން އަލުން އެކުވެރިން ހޯދައިގެން ނޫނީ ލީޑަރު ސަލާމަތް ކުރެވޭނެ ކަމުގެ އުންމީދު ގެއްލުމުން ހެއްޔެވެ؟ އޭރު ގާސިމަކީ ވެރިކަމަށް ކުފޫ ހަމަވާ ބޭފުޅެއް ނޫނެވެ. އެކަމަކު އޭގެ ތިން މަސް ފަހުން އެ ވިދާޅުވަނީ ވެރިކަމަށް އެންމެ އެކަށީގެންވާ ބޭފުޅަކީ ގާސިމް ކަމަށެވެ. ގާސިމާ އެކު ސިޔާސީ މަސައްކަތްކުރަން ތައްޔާރުވީ އެވެ. މިހާރު ގާސިމްގެ އަމިއްލަ މަސްލަހަތެއް ނެތެވެ.\nވެރިކަމަށް އެންމެ އެކަށީގެންވާ ގާސިމް، އޭނާގެ ޕާޓީ އަށް ވަންނަ މަޖިލިސް މެންބަރުންނަށް ޕާޓީގެ ޓިކެޓް ދިނުމުގައި ރަނގަޅު ގޮތްތަކެއް ހަމަޖައްސައިދެއްވާނެ ކަމަށް ވިދާޅުވުމުން އެއީ ރިޝްވަތުގެ އަމަލަކަށް ވެ ޖަލު ހުކުމެއް އައި އިރު އަދި ގާސިމަކީ ވެރިކަން ކުރެއްވޭ ވަރުގެ ބޭފުޅަކަށް ނުވެ އެވެ. އޭރު އުޅުއްވީ އަމިއްލަ މަސްލަހަތު ހިމާޔަތްކުރެއްވުމުގަ އެވެ. ވެރިކަން ބަދަލުކުރަން އުޅުއްވީ ދައުލަތަށް ދައްކަން ޖެހޭ ފައިސާ ނުދައްކަވާ ވާނެ ގޮތެއް ހޯއްދެވުމަށެވެ. ޔާމީންގެ ވެރިކަން ވައްޓާލަން ކޯޓުތަކަށް ނުފޫޒު ފޯރުވި ކަމަށް ވެސް ފާޅުގައި ގޮވަމުން ދިޔަ އެވެ.\nމިވަގުތު ގާސިމު އެހާ މުހިންމުވާނީ ހަމަ އެންމެ ކަމަކަށެވެ. ގެއްލުނު ސިޔާސީ ބާރުވެރިކަން އަލުން ހޯދުމަށާއި ޖަލުން ސަލާމަތްވާން ސިޔާސީ ކުޅިވަރެއް ކުޅުމަށެވެ. އެއީ ރައްޔިތުންގެ މަޖިލީހުގައި ބޮޑު ބާރެއް ހޯދައިގެން ނުވަތަ އެހެން ގޮތަކުންނެވެ.\nސިޔާސީ ވާދަވެރިންނަށް އަމާޒުކޮށްގެން ގާނޫނު އަސާސީ އާއި ގާނޫނުތަކާ ކުޅުމާއި އެއް ދުވަހު ދައްކާ ވާހަކައާ ދިމާ އިދިކޮޅަށް އަނެއް ދުވަހަކު ވާހަކަ ދެއްކުމަކީ ސިޔާސީ މާހައުލު އޮންނާނެ ގޮތޭ އެއްބަޔަކު ބުނެ އެވެ. އެކަމަކު އަހަރެމެންނަށް ހަމަ ނޭވާ ނުލެވިގެން މި އުޅެނީ އެކަމާ ހެދިއެއް ނޫން ހެއްޔެވެ؟ މިކަން މިހެން ހިނގަމުން އަންނަހާ ދުވަހަކު އިސްލާހުވާނެ އެއްވެސް ކަމެއް ނެތެވެ. އަހަރެމެންނަށް އޮތީ ސިޔާސީ ލީޑަރުންގެ އަމިއްލަ މަސްލަހަތު ހިމާޔަތްކުރާ އައްޑަނަތަކަށް ވެގެން ތިބުމެވެ.\nމުޒާހަރާ އާއި ގާސިމްގެ މިސާލެއް ދެއްކިޔަސް މިއީ ވަކި ޕާޓީއަކަށް ހާއްސަ ކަމެއް ވެސް ނޫނެވެ. ގާސިމަށް ވެސް މިހާ ހިސާބުން ފެނިވަޑައިގަތީ ބަރުލަމާނީ ނިޒާމަކާއި އަމިއްލަ އެދުން ބޮޑު ލީޑަރެކެވެ. ޔަގީނުން ވެސް އެ ވިދާޅުވާ ލީޑަރަކީ ޔާމީނެއް ނޫނެވެ.\nރައީސް މުހައްމަދު ނަޝީދު އެމްޑީޕީ މުޒާހަރާ މެމްބަރު ގާސިމް އިބްރާހިމް (މާމިގިލި) ކޮލަމް ޕީޕީއެމް ރައީސް އަބްދުﷲ ޔާމީން ޕާޓީތަކުގެ ކޯލިޝަން\n32 ކޮމެންޓް, 213 ރިއެކްޝަންސް\nތަމެން ކޮންމެ އެއްޗެކޭ މިއަދު ކިޔަސް މަމެން ރައްޔިތުން ހާހެއް ނުވެއެވެ. މަމެންގެ ރަޢީސްގެ ހަމަ އެންމެ ފޯނު ކޯލަކުން ތަމެން ހުރިހާ މީހުން އެއް ރޯނު ފަށަކުން އިންޑިއާގެ ސިފައިން ލައްވާ ބަނދެ ލާނަމެވެ. މޯދީ ވިދާލުވީ ބޭނުން ވަނީ އިބޫގެ ކުޑަކުޑަ ހިންޓެއް ކަމަށެވެ. ވަންޝޮޓުން ހުރިހާ ކަމެއް ކުޑަކުޑަ ހިނދުނކޮލެއްގެ ތެރޭގައި ނިންމާލާނަމޯއެވެ. ވ ސަލާން.\nހާދައެއޗެއްނުވިސްނޭމީހެއް އެއްފަރާތުންދޯ ފެންނަނީ\nމަގޭ ހިތަށް އަރާ ގާސިމް މީ މޮޔައެއްބާއޭ ، ގުނބޯ ހެދިގެން ގާސިމް އުޅޭތީއޭ ހުރިހާވެސް މައްސަލައަކީ. ގާސިމް އަށް ހެޔޮ ވިސްނުންދެއްވީށި. ގާސިމް މީހަކު ޖަހާހާ ބެރަކަށް ނަށާތީއޭ ހުރިހާ ކަމެއް ގޯސްވަނީ .\nފިސާރި ދިވެހި ދަރިއެއްމީ\nވަރަށް ގޮތްކުޑަ ބައެއްތީ\nގާސިމު މި ފެންނަނީ މުހަންމަދު ވަހީދު ހަސަން މަނިކު ހިނގި މަގުން ހިގަން އުޅޭތަން. އޭނާ ވެސް އެންމެ ފަހު ދުވަހާ ޖެހެންދެންވެސް ބުނީ މިހިރީ ރައީސް ނަޝީދު ފަހަތުގައޭ. އެކަމަކު އަޑި އަޑިން ކުޅުނީ ވެރިކަން ވައްޓާލުމުގެ ހުތުރު ކުޅިވަރު. ހަމަ ސީދާ އެމަގުން ގާސިމް އެ ދަނީީ. އިބޫ ގެ މަޑުމައިތިރި ކަމުގެ ނާޖާއީޒް ފައިދާ ގާސިމަށް ނެގޭނެ ކަމަށް ހީކުރުން ތީ މޮޔަ ވިސްނުމެއް. މި ސަރުކާރު ދިވެހި ރައްޔިތުން ދިފާއު ކުރާނެ. އެކަން ހަނދާން ކުރާތި!\nރަންކޮޅާ ވިސްނާލަބަ ދުނިޔެ ހިގަމުންމިދާގޮތް އިއްޔެ ގާސިމް ވިދާޅުވި އަޑެއް އެއްސެވި މީހަކު ނެތް\nގާސިމްގެ ބޭނުން ޕީޕީއެމުން ކުރަން އުޅޭ ވާހަކަ ލިއެގެން މުޅި އެތި އަނބުރާލަން މަސައްކަތް ކުރިއަސް ހަގީގަތަކީ ގާސިމް ބޭނުންކޮށްގެން އެމްޑީޕީންވެސް ވެރިކަން ހޯދާފަ ގާސިމް ދުރުނުކުރެވިގެން އުޅޭކަން. އެކަމުގައި ޕީޕީއެމްއެކޭ އެމްޑީޕީއެކޭ އެއީ ތަފާތެއް ހުރި ބައެއްނޫން. ޖޭޕީ ޕީޕީއާއެކު އޮތަސް އެމްޑީޕީއާއެކު އޮތަސް އެއޮވެވެނީ އެއްކަހަލަ ބަޔަކާ އެކު.\nޔާމީނަށް މާ ބޮޑަށްވެސް އެނގޭ ގާސިމް ރާއްޖޭގެ ސިޔާސީ މައިދާނުގެ ހަރަކާތެރިވާހާ ދުވަހަކު ޔާމީނަށް ހިތްހަމަޖެހުމެއް ނެތްކަން. ވީމާ، ގާސިމް ހައްލާލައިގެން އެނެއްކާވެސް ލޮޓިއެއް ދެވޭތޯ މަސައްކަތް ކުރަނީއެވެ. 2013 ގައި ކަންކުރި ފަދައިންނެވެ. ދެން ދެރައީ ގާސިމްވެސް މި މަޅީގައި ޖެހުމަށް ތައްޔާރުވާތީއެވެ.\nގާސިމުގެ ކަރަށް މަޅިއެއްމަހަން މިމީހުން މިއުޅެނީ.


2 dhuvas vee kujjaku covid-19 jehigen South Africa in maruvejje | Mihaaru\nއެފްރިކާ އިން އެންމެ ގިނަ މީހުން ޕޮޒިޓިވްވެފައި ވަނީ ސައުތު އެފްރިކާ އިން. --ފޮޓޯ:ގެޓީ އިމޭޖަސް\nދެ ދުވަސްވީ ކުއްޖަކު ކޮވިޑް-19 ޖެހިގެން ސައުތު އެފްރިކާ އިން މަރުވެއްޖެ\n21 މެއި 2020 - 17:04 1 comment\nކޭޕް ޓައުން (މެއި 21) - ވިހޭތާ ދެ ދުވަސްވީ ކުއްޖަކު ކޮވިޑް-19 ގައި ސައުތު އެފްރިކާ އިން މަރުވެއްޖެ އެވެ.\nބެލެވޭ ގޮތުގައި މިއީ ކޮވިޑް-19 ގައި އެފްރިކާ އިން މަރުވި އުމުރުން އެންމެ ހަގު ކުއްޖާ އެވެ. އިނގިރޭސި ވިލާތުގައި މި މަހު5ވަނަ ދުވަހު ވަނީ ކޮވިޑް-19 ޖެހިގެން އުމުރުން ތިން ދުވަސްވީ ކުއްޖަކު މަރުވެފަ އެވެ. އެ ކޭސްގައި މަންމަ އާއި ދަރިފުޅު ކޮރޯނާވައިރަހަށް ޕޮޒިޓިވްވީ ވިހެއުމަށް ފަހު އެވެ.\nސައުތު އެފްރިކާގައި އުފަންވި ކުއްޖާގެ މަންމަ އަށް ވަނީ ކޮވިޑް-19 ޖެހިފަ އެވެ. ދުވަސް ނުފުރާ ވިހެއި އެ ތުއްތު ކުއްޖާ ޕޮޒިޓިވްވިއިރު ނޭވާލުމަށް އެ ކުއްޖާ ވެންޓިލޭޓަރަށް ލާން ޖެހުނު ކަމަށް ސައުތު އެފްރިކާގެ ހެލްތު މިނިސްޓަރު ޑރ. ޒުވެލީ މުޚިޒެ ވިދާޅުވި އެވެ.\nސައުތު އެފްރިކާ އިން 18،003 މީހުން ޕޮޒިޓިވްވިއިރު އެ ގައުމުން ވަނީ 339 މީހުން މަރުވެފަ އެވެ. އެ ގައުމުގައި ހަދާފައިވާ ޕްރޮޖެކްޝަން މޮޑެލް އިން ދައްކާ ގޮތުން ކުރިއަށް އޮތް މަސްތަކުގައި ކޮވިޑް-19 ގައި 40،000 މީހުން މަރުވެދާނެ އެވެ.


Bidheysee masakkathu meehunnah Gan airport in etherevevey goyi hamajassaifi | Mihaaru\nބިދޭސީ މަސައްކަތު މީހުންނަށް ގަން އެއާޕޯޓުން އެތެރެވެވޭ ގޮތް ހަމަޖައްސައިފި\nބިދޭސީ މަސައްކަތު މީހުންތަކެއް: މިހާރު ގަމު އިންޓަނޭޝަނަލް އެއާޕޯޓުން ވެސް މި މީހުންނަށް ރާއްޖެ އެތެރެވެވޭނެ\n03 އެޕްރީލް 2019\nބިދޭސީ މަސައްކަތު މީހުންނަށް މިހާތަނަށް ރާއްޖެ އެތެރެވެވެނީ މައި އެއާޕޯޓު، ވެލާނާ އިންޓަނޭޝަނަލް އެއާޕޯޓުންނެވެ.\nއިމިގްރޭޝަނުން ނެރުނު ނޫސް ބަޔާނެއްގައި ބުނީ ގަން އެއާޕޯޓުން ބިދޭސީން އެތެރެ ވެވޭނެ ގޮތް ހެދުމަކީ އައްޑޫގެ އާއްމުންނާއި ވިޔަފާރިވެރިންގެ ވަރަށް ބޮޑު އެދުމެއް ކަމަށެވެ. އެއީ އައްޑު އަށް ގެންދަން ބޭނުންވާ ބިދޭސީން، ވެލާނާ އިންޓަނޭޝަނަލް އެއާޕޯޓުން އެ ސިޓީ އަށް ދިއުމަށް ބޮޑު ހޭދައެއް ކުރަން ޖެހޭތީ އެވެ.\nއިމިގްރޭޝަނުން ބުނިގޮތުގައި މާލޭން އައްޑު އަށް ބިދޭސީން ގެންދާއިރު ޓިކެޓާއި ކެއުމުގެ ޚަރަދުގެ އިތުރުން، މާލޭގައި މަޑުކުރަން ޖެހިއްޖެ ނަމަ ގެސްޓް ހައުސްއެއް ގައި ބަހައްޓަން ޚަރަދު ކުރަން ޖެހޭތީ އެކަމާ އައްޑޫގެ މީހުން ކަންބޮޑުވުން ފާޅުކުރެ އެވެ.\n"އިމިގްރޭޝަނުގެ މަގްސަދަކީ ރައްޔިތުން ގަބޫލުކުރާ ފެންވަރަކަށް ހިދުމަތް ދިނުމާއި ލުއި ފަސޭހަ ގޮތަކަށް ހިދުމަތްތައް ދިނުމެވެ. އަދި ކުރިއަށް އޮތްތަނުގައި ވެސް، އާއްމުންނަށް ފަސޭހަވާނެހެން ހިދުމަތްތައް ދެވޭނެ ގޮތަކަށް ކަންކަން އިންތިޒާމްކޮށް، ހިދުމަތްތައް ފުޅާކުރާނަމެވެ." ނޫސް ބަޔާނުގައި އިމިގްރޭޝަނުން ބުންޏެވެ.\nބިދޭސީން އިމިގްރޭޝަން މުވައްޒަފުން އައްޑޫ އިންޓަނޭޝަނަލް އެއާޕޯޓް މޯލްޑިވްސް އިމިގްރޭޝަން އައްޑޫ ގަން އިންޓަނޭޝަނަލް އެއާޕޯޓް\n16 ކޮމެންޓް, 42 ރިއެކްޝަންސް\nއެތެރެނުވެވޭ ގޮތްހަދައިދޭށޭބުނީމާ.. އިތުރު ދޮރެއް ތި ހުޅުވީ.. ބޯހަލާކު\nސުބުޙާނަﷲ . މި ގައުމަށް ތިޔަހެން ނުހަދާ. ހިތުހުރި ދިމާއަކުން އެތެރެކުރާއިރު އެވަރުގެ މޮނިޓަރިން އަދި ތަންފީޒީ ނިޒާމެއްނެތް. މަ ބޭނުން ކުޅުއްދުއްފުއްޓަން އެތެރެކުރަން. ތިޔައީ އިތުރަށް ބިދޭސީންގެ މައްސަލަ ގޯސްވެގެންހިނގައިދާނެކަމެއް. ތިޔަހެން ނުހަދާ. އިބޫ އަށް ވޯޓް ދެވުނީތީ ހިތާމަކުރާހިސާބަށް ދާނެކަމަށް ހީކުރެވެން ފަށައިފި.\nމިކަމަކީ ވ ބޮޑުކަމެއްގެ ފެށުމެއް.\nއަދިވެސް އެތެރެކުރާވާހަކަ އަޑުމިއިވެނީ. އަހަރެމެން އިބޫއަށް ވޯޓް ދިނީ އެތެރެކުރަަކަށް ނޫން. ވަގަށް އުޅޭމީހުން ބޭރުކޮށް ގައުމުގައި އެމީހުންގެ އަތްދޮށުގައިވާ ދާއިރާތަށް އެމީހުންގެ ބާރު ކަނޑުވާ ދިވެހިންނަށް ލިބޭނެގޮތް ހެދުމަށް. އިތުރު ދޮރާށިތަށް ހުޅުވައިގެން އަދިވެސް ވައްދަނީ ދޯ\nތިދެން ގައުމުތަކުގެ ސިފައިން ލޭބަރުނގެ ނަމުގައި އަންނަން ދޮރު ހުޅުވާލީ\nތިޔަދެން މިހާރަށްވުރެން ބިދޭސީންގެ ކަންތައް ގޯސްވުމުގެ ފާލެއް.\nމާލެ ނޫންތަނަކުން މިކަހަލަ ފަސޭހައެއް ލިބުނީމަ ނިކަން މޮޅެތި ކޮމެެންޓުތައް ފެންނާނެ.\nދެކުނުގެ އަތޮޅުތަކަށް ވަރަށް ފަސޭހަވާނެ\nއަނެއްކާ އޮޅިގެން ޑީޕޯޓު ކުރާމީހުން ނުވައް ދައްޗޭ މި ޢީ ވަރައް ކަންތައް ތައް އޮޅޭ ގައުމެއް\nހުރިހާދޮރެއް ހުޅުވާލާ .... ކަނޑުމަގުންވެސް އެތެރެކުރެވުނުގޮތަކަށް އެތެރެކުރަންވީ.....


WhatsApp gai isthihaaru kurun madujassalaifi | Mihaaru\nފޭސްބުކުން ވަޓްސްއެޕްގައި އިސްތިހާރުކުރުމަކީ ވަރަށް ކުރާ ހިތުން އުޅޭ ކަމެއް\nވަޓްސްއެޕްގައި އިސްތިހާރުކުރުން ފޭސްބުކުން މަޑުޖައްސާލައިފި\n19 ޖެނުއަރީ 2020 - 06:25\nފައިސާ ހޯދަން ފޭސްބުކުން ކުރާ މައިގަނޑު މަސައްކަތަކީ އިންޓަނެޓްގައި އިސްތިހާރުކުރުމެވެ. ފޭސްބުކް، އިންސްޓާގްރާމް އަދި މެސެންޖާ ފަދަ މޮބައިލް އެޕްލިކޭންޝަންތައް ޑިޒައިންކޮށްފައި ވަނީ ވެސް ފައިސާ ހޯދޭނެ ގޮތްތަަކަށް އިސްކަންދީގެންނެވެ. އެ ކުންފުނިން ވަޓްސްއެޕް ގަތީ ވެސް މި ވިސްނުމުގަ އެވެ.\nވަޓްސްއެޕްގައި އިސްތިހާރުކުރަން ފޭސްބުކުން ނިންމުމުގެ ސަބަބުން ކުންފުނި ތެރޭގައި ހަމަނުޖެހުން ހިނގި އެވެ. ބަހުގެ ހަމަލާތައް ބަދަލުކޮށް ބައެއް މުވައްޒަފުން ވަޒީފާ ދޫކޮށް ދިޔަ އެވެ. މިއީ އެއިރު ކަން އޮތް ގޮތެވެ. ނަމަވެސް، މިހާރު އިވޭ އަޑުތަކަށް ބަލާއިރު، ވަޓްސްއެޕްގައި އިސްތިހާރުކުރުން ފޭސްބުކުން ވަނީ މަޑުޖައްސާލައިފަ އެވެ.\nވަޓްސްއެޕް އަކީ އިސްތިހާރުކުރަން ކަމުދާ ގޮތަކަށް ޑިޒައިންކޮށްފައިވާ އެޕްލިކޭޝަނެއް ނޫނެވެ. ނަމަވެސް، އެޕްލިކޭޝަންގެ ކޮންމެ ތަނެއްގައި އިސްތިހާރެއް ހަރުކުރި ނަމަވެސް، 1.5 ބިލިއަން މީހުންގެ ތެރެއިން ގިނަ ބަޔަކު ބަލާނެ އެވެ. މިއީ ފޭސްބުކަށް މާލީ ތަނަވަސްކަމެއް ހޯދިދާނެ ގޮތެކެވެ.\nއިންސްޓާގްރާމް އަދި ފޭސްބުކާ ޚިލާފަށް ވަޓްސްއެޕް އަށް ލޯބިކުރާ އާބާދީ ސީރިއަސް ކަމަށް ބެލެވެ އެވެ. އޮފީހުގައި އަދި މަސައްކަތުގެ މައިދާންތަކުގައި، މި ފަދަ މީހުން ދެކެނީ ވަޓްސްއެޕް އަކީ ރަސްމީ ހަތިހާރެއް ގޮތުގަ އެވެ. އެހެންވެ، ކުނިބުންޏަށް ވާ ގޮތަށް އިސްތިހާރުކުރަން ފަށައިފި ނަމަ، ވަޓްސްއެޕް ދޫކޮށް ގިނަ ބަޔަކު ދާނެ ކަމަށް ބެލެވެ އެވެ.\nވަޓްސްއެޕްގައި އިސްތިހާރުކުރުމަކީ ފޭސްބުކުން ވަރަށް ކުރާހިތުން އުޅޭ ކަމެކެވެ. މި ވަގުތަށް މަޑުޖައްސާލާފައި އޮތް ނަމަވެސް، ވަޓްސްއެޕްގައި އިސްތިހާރުކުރުނުކޮށް ފޭސްބުކަށް ކެތްވާނެ ކަމަކަށް ނުބެލެވެ އެވެ.\nއިތުރު ލިޔުންތައް ފޭސްބުކް ސޯޝަލް ނެޓްވޯކްސް އިޝްތިހާރުކުރުން


Curfew vaguthu fathis namaadhah miskithah dheveyne: HPA\n04 އޯގަސްޓް 2020 - 22:06:04\nކާފިއު ވަގުތު އަޅާފައިވާ ފިޔަވަޅުތަކުން އިސްތިސްނާވާ މީހުންގެ ތެރޭގައި ފަތިސް ނަމާދަށް މިސްކިތަށްދާ މީހުން ހިމެނޭ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nމިރޭ 10:00 އިން ފެށިގެން ފަތިހު 5:00 އާ ހަމައަށް މާލޭ ސަރަހައްދުގެ މަގުތަކުގައި އުޅަނދު ދުއްވުމާއި މަގުމައްޗަށް ނިކުތުން މަނާކޮށްފައިވާއިރު އެޗްޕީއޭ އިން މިވަނީ އެ ކާފިއުގެ ވަގުތުގައި އަޅާ ފިޔަވަޅުތަކުން އިސްތިސްނާވާ ފަރާތްތައް އާންމުކޮށްފަ އެވެ.\nއެޗްޕީއޭ އިން ބުނީ، އެ ފިޔަވަޅުތަކުން އިސްތިސްނާވާނީ ސިފައިންނާއި ފުލުހުން އަދި ސިއްހީ ހިދުމަތްދޭ މުވައްޒަފުންނާއި އެ މުވައްޒަފުން ދުއްވާ އުޅަނދުފަހަރުގެ އިތުރުން އެމްބިއުލާންސް އާއި ހެލްތު އިމަޖަންސީ އޮޕަރޭޝަން ސެންޓަރު (އެޗްއީއޯސީ) ގެ ފާސް ލިބިފައިވާ ފަރާތްތައް ކަމަށެވެ.\nއަދި ފަތިސް ނަމާދަށް މިސްކިތަށްދާ މީހުންގެ އިތުރުން އެ ވަގުތުގައި ސިއްހީ ހިދުމަތްހޯދަންދާ މީހުންނެވެ. އަދި ރާއްޖެއިން ބޭރުން އަންނަ ފަރާތްތަކުގެ ތެރެއިން އެމީހެއްގެ ދިރިއުޅުމުގެ ކަންކަން މާލެ ފިޔަވައި އެހެން ރަށެއްގައި ހަމަޖެހިފައިވާނަމަ އެމީހުންނަށް ކަރަންޓީންވާ ގޮތަށް ރަށަށް ދެވޭނެ އެވެ.\nއެޗްއީއޯސީން މިއަދު ބޭއްވި ނޫސްވެރިންގެ ބައްދަލުވުމުގައި ޗީޕް ސްޕްރިޑެންޓް އޮފް ޕޮލިސް އަބްދުﷲ ޝަރީފް ވިދާޅުވީ، 9:30 އިން ފެށިގެން ހުރިހާ ވިޔަފާރިތަކެއް ބަންދުކުރާނެ ކަމަށާއި އެހެންކަމުން އެ ލިބޭ ބައިގަޑިއިރުގެ ތެރޭގައި އަވަހަށް ގެއަށް ދާން ޖެހޭނެވާނެ ކަމަށެވެ.\nކާފިއުގެ ވަގުތުގައި ބޭރުގައި އުޅޭނަމަ ޖޫރިމަނާކުރާނެ ކަމަށް ވެސް ވިދާޅުވި އެވެ.


Ramadhan Mahu Kuraa Umrah ge Savaabu engeytha? ރަމަޟާންމަހު ކުރާ ޢުމްރާގެ ޘަވާބު އެނގޭތަ؟ – Ilm Ramadhan Mahu Kuraa Umrah ge Savaabu engeytha?\nރަމަޟާންމަހު ކުރާ ޢުމްރާގެ ޘަވާބު އެނގޭތަ؟\nމުސްލިމުން ޢުމްރާގެ އަޅުކަން އަދާކުރަނީ\nޢުމްރާއަކީ މަތިވެރި މާތް އަޅުކަމެކެވެ. އެ އަޅުކަން އަދާކުރާ މީހާއަށް ގިނަގުނަ ޘަވާބާއި ދަރުމަ ލިބޭ އަޅުކަމެކެވެ.\nނަބިއްޔާ ﷺ ޙަދީޘް ކުރެއްވިއެވެ. ((الْعُمْرَةُ إِلَى الْعُمْرَةِ كَفَّارَةٌ لِمَا بَيْنَهُمَا)) މާނައީ: “އެއް ޢުމްރާއިން އަނެއް ޢުމްރާއާ ދެމެދު ކުރެވޭ ފާފަތަކުގެ ކައްފާރާއެއް ކަމުގައި ޢުމްރާކުރުންވެއެވެ.” (ރިވާކުރެއްވީ ބުޚާރީއާއި މުސްލިމް)\nބައެއް މޫސުންތަކުގައި ކުރެވޭ ޢަމަލުތައް މާތް الله ވަނީ މާތްކުރައްވާފައެވެ. އެގޮތުން ޢުމްރާގެ އަޅުކަންވެސް ރަމަޟާންމަހު އަދާކުރާނަމަ އެކަމުގެ މާތް ކަމާއި މަތިވެރިކަން އިތުރުވެގެންދެއެވެ.\nނަބިއްޔާ ﷺ ޙަދީޘް ކުރެއްވިއެވެ. ( فَإِذَا جَاءَ رَمَضَانُ فَاعْتَمِرِي ، فَإِنَّ عُمْرَةً فِيهِ تَعْدِلُ حَجَّةً ) “ރަމަޟާންމަސް އަތުވެއްޖެނަމަ، ފަހެ ތިބާ ޢުމްރާ ކުރާށެވެ. ފަހެ ހަމަކަށަވަރުން އެމަހުގައި ކުރެވޭ ޢުމްރާ (ސަވާބާއި ދަރުމައިގެ ގޮތުން) ޙައްޖަކާ އެއްވަރުވެގެން ވެއެވެ.”\nމުސްލިމްގެ ރިވާޔަތުގައި ވެއެވެ. ( فَعُمْرَةٌ فِيرَمَضَانَ تَقْضِي حَجَّةً – أَوْ حَجَّةً مَعِي) ފަހެ ރަމަޟާންމަހުގައި ކުރެވޭ ޢުމްރާ (ސަވާބާއި ދަރުމައިގެ ގޮތުން) ޙައްޖަކާ ނުވަތަ ތިމަންކަލޭގެފާނާއެކީ ކުރެވޭ ޙައްޖަކާ އެއްވަރުވެގެން ވެއެވެ. روى البخاري (1782) ومسلم(1256)\nރަމަޟާން މަސް ފެށެން ދެން މާ ގިނަ ދުވެހެއް ނެތެވެ. މި މަތިވެރި ޘަވާބާއި ދަރުމަ ހޯދުމަށް މި ރަމަޟާންމަހު ޢުމުރާއެއް ވެވޭތޯ ބަލަމާ ހިނގާށެވެ!\nތިރީގައި މިވަނީ ރަމޟާންމަހު ޢުމްރާގެ ޚިދުމަތް ފޯރުކޮށްދޭ އިތުބާރުހުރި ގުރޫޕެއްގެ މަޢުލޫމާތެވެ. އިތުރު މައުލޫމާތު ބޭނުންވެލައްވާނަމަ ޕޯސްޓަށް ފިތާލާށެވެ.\nމި ރަމަޟާންމަހު ޢުމްރާއަށް ދާހިތްވެއްޖެ\nރޯދަމަސް ފެށެން ކިތައް ދުވަސް؟\nދޮޅުމަސްވެސް ނޭގެ އޮތް ކަމެއް


Avahah nidhumun libey4faidhaa - Dhiyares\nނިދުމަކީ ކޮންމެ އިންސާނަކަށްވެސް ސަލާމަތް ސިއްހަތެއްގައި ހުރުމަށް އެންމެ މުހިންމު އެއްކަމެވެ. މަދުން ނިދުމަކީ އެކަމުގައި ނުހަނު ގެއްލުން އެކުލެވޭ ކަމެކެވެ. އަދި ރޭގަނޑު އަވަހަށް ނިދުމަކީ ހީނުކުރާހާ ގިނަގުނަ ފައިދާތައް ހަށިގަނޑަށް ލިއްބައިދޭކަމެކެވެ. މި ލިޔުމުގައި މިގެނެސް ދެނީ އެގޮތުން އަވަހަށް ނިދުމުން ލިބޭ5ފައިދާ އެކެވެ.\nބައެއް ސިއްހީ ދިރާސާތަކުން ދައްކާގޮތުގައި އަވަހަށް ނިދުމަކީ ކެންސަރުފަދަ ބޮޑެތި ބަލިތަކުން ރައްކާތެރިކޮށްދޭ ކަމެކެވެ. މިގޮތުން އެމެރިކާގެ ހާވާޑް މެޑިކަލް ސްކޫލުން ހާމަކޮށްފައިވާ ގޮތުގައި ރަނގަޅަށް ނިދުމަކީ ބޮޑެތި ބަލިތަކުން އިންސާނާ ރައްކާތެރިކޮށްދޭ ކަމެކެވެ. އެމެރިކާގެ ޔުނިވަސިޓީ އޮފް ކެލިފޯނިއާގެ ނިއުރޯ ސައިންސް ޕްރޮފެސަރެއް ކަމަށްވާ މެތިއު ވޯކާރ ހެދި ދިރާސާއަކުން ދައްކާގޮތުގައި7ގަޑިއިރަށްވުރެ މަދުން ނިދާ މީހުން ކެންސަރު ޖެހުމުގެ ފުރުސަތު ދެގުނަ ބޮޑެވެ.\nދިރާސާތައް ދައްކާގޮތުން ދުވާލަކު7ގަޑިއިރަށް އާންމުކޮށް ނިދާ މީހުންގެ ހަނދާނުގެ ބާރުގަދަވެއެވެ. މިގޮތުން ގަވާއިދުން އަދި ގަޑިއަށް ނިދާ މީހުން ހޭލާ ތިބޭ ވަގުތު ތަކުގައި ކަންކަމަށް ދޭ ސަމާލުކަން އިތުރުވެއެވެ. ހަމައަށް ނުނިދާ ނަމަ ކަންކަމަށް ސަމާލުކަން ނުދެވި ކަންކަމާއި މެދު ވިސްނޭ މިންވަރުވެސް މަދުވެއެވެ. އަދި އެހެން ކަމުން ހަނދާނުގައި ބަހައްޓަން ބޭނުންވާ ކަންކަން ހަނދާނުގައި ބަހައްޓަން އުނދަގޫވެއެވެ.\nބަރުދަން އެއް މިންވަރެއްގައި ހިފެހެއްޓޭ\nހޯދުންތަކުން ދައްކާގޮތުގައި ހަމައަށް ނުނިދޭނަމަ ބަރުދަން އިތުރު ވުމާއި ހަކުރު ބަލިޖެހުމަށް މަގުފަހިވެއެވެ. އަދި ދާދި ފަހުން ހެދި ދިރާސާއަކުން ދައްކާ ގޮތުން މަދުން ނިދާނަމަ އިންސާނާގެ ހަށިގަނޑުގެ ޖީންތަކަށް ބަދަލުތަކެއް އައިސް މެޓަބޮލިޒަމް ދަށްވެ ފަލަވުމަށް މަގުފަހިވެއެވެ. ބައެއް ހޯދުން ތަކުން ދައްކާ ގޮތުގައި ޖެހިޖެހިގެން5ރޭ، ނިދަން ވާވަރަށް ވުރެ މަދުން ނިދައިފިނަމަވެސް ބަރުދަން އިތުރުވެއެވެ. އަދި ހަމައެހެންމެ މަދުން ނިދާ މީހުންނަށް ދުވާލު ގަޑީ، މަސައްކަތް ކުރުމުގައި ދަތިތަށް ކުރިމަތިވެއެވެ. މިގޮތުން ކަސްރަތު ކުރުން ފަދަ ކަންކަން ކުރުމުގައި ގޮންޖެހުންތައް ކުރިމަތިވެއެވެ.\nއަވަހަށް ނިދުމަކީ އިންސާނާގެ އުފާވެރިކަންވެސް އިތުރުކޮށްދޭ ކަމެކެވެ. މީގެ އެއް ސަބަބަކީ އަވަހަށް ނިދާ، އަވަހަށް ހޭލާނަމަ އިރުގެ އަލިކަމުގައި ގިނަ ވަގުތު ހޭދަ ކުރެވެއެވެ. އިރުގެ އަލި ޖެހުމުން ސިކުނޑިން ސެރޮޓޮނިން ކިޔާ ހޯމޯނެއް އުފައްދާނެއެވެ. އަދި މިއީ އިންސާނާއަށް އުފާވެރިކަމާއި ހަމަޖެހުން ގެނުވާ ހޯމޯންއެކެވެ. އިނގިރޭސިިވިލާތުގެ އޮކްސްފޯޑް ޔުނިވަސިޓީގެ ނޭޝަނަލް ސެންޓާ ފޯ ސޯޝަލް ރިސާޗުން ހެދި ދިރާސާއަކުން ދައްކާގޮތުގައި އެ ޤައުމުގެ މީހުން ދެކޭ ގޮތުގައި ރަނގަޅަށް ނިދުމަކީ އުފާވެރިކަމުގެ ތަޅުދަނޑިއެވެ.\nކޮވިޑު-19: ޣާޒީ ސްކޫލުގެ ޓީޗަރަކު ޕޮޒިޓިވްވެއްޖެ


Thimaa edhey fikuruge vakaalaathah huras alhaigen nuvaane: Anas\nތިމާއެދޭ ފިކުރުގެ ވަކާލާތަށް ހުރަސް އަޅައިގެން ނުވާނެ: އަނަސް\nއެމްޑީޕީގެ ކުރީގެ ސެކްރެޓަރީ ޖެނެރަލް އަދި މާލެ ސިޓީގެ މޭޔަރު ކަމަށް އެ ޕާޓީން ވާދަކުރާ އަނަސް އަބްދުއްސައްތާރު -- އަވަސް ފޮޓޯ\nހިޔާލުފާޅުކުރުމާއި ތިމާ އެދޭ ފިކުރާ ވިސްނުމުގެ ވަކާލާތަށް ހުރަސް އަޅާ ބިރުދައްކައިގެން ނުވާނެ ކަމަށް އެމްޑީޕީގެ ކުރީގެ ސެކްރެޓަރީ ޖެނެރަލް އަދި މާލެ ސިޓީގެ މޭޔަރު ކަމަށް އެ ޕާޓީން ވާދަކުރާ އަނަސް އަބްދުއްސައްތާރު ވިދާޅުވެއްޖެ އެވެ.\nސިވިލް ސާވިސްގެ މުވައްޒަފުންނަށް އެހެނިހެން އާންމު ރައްޔިތުން ފަދައިން ހިޔާލުފާޅުކުރުމުގެ މިނިވަންކަން ލިބިގެން ނުވާ ބައެއް ކަމަށް ވިދާޅުވެ އެމްޑީޕީގެ ހޯރަފުށީ ދާއިރާގެ މެންބަރު އަހުމަދު ސަލީމް ވަނީ އަންގާރަ ދުވަހު އޮތް ޖަލްސާގައި ވާހަކަދައްކަވާފައެވެ.\nސަލީމް ވިދާޅުވީ ސިވިލް ސާވިސްގެ މުވައްޒަފުންނަށް އެހެނިހެން އާންމު ރައްޔިތުން ފަދައިން ހިޔާލުފާޅުކުރުމުގެ މިނިވަންކަން ލިބިގެން ނުވާ ކަމަށެވެ. އެމީހުންނަކީ ވަކި ހުދޫދެއެއްގައި ވަކި އުސޫލުތަކަކާއި ވަކި އަހްލާގުތަކަކަށް ތަބާވާން ޖެހޭ ބައެއް ކަމަށްވެސް ވިދާޅުވި އެވެ. އެގޮތުން ވަޒީފާގައި އެއްބަސްވުމުގައި ސިވިލް ސާވަންޓުން ސޮއި ކުރަނީ އާންމު ރައްޔިތުންނަށް ލިބޭ ހިޔާލުފާޅުކުރުމުގެ މިނިވަންކަން ހަނި ކުރިޔަސް އެކަމަށް އެއްބަސް ވެގެން ކަމުގައިވެސް ވިދާޅުވި އެވެ.\nއެ ވާހަކަތަކަށް އިޝާރާތް ވާގޮތަށް ކުރެއްވި ޓްވީޓެއްގައި އަނަސް ވިދާޅުވީ ހިޔާލުފާޅުކުރުމާއި ތިމާ އެދޭ ފިކުރާ ވިސްނުމުގެ ވަކާލާތަށް ހުރަސް އަޅާ ބިރުދެއްކުމަކީ އަދި އެ ހައްގުތައް ހަނިކުރުމަކީ އެމްޑީޕީގެ ގޮތެއް ނޫން ކަމަށެވެ. އެ މަގަށް އެ ޕާޓީން މަސައްކަތް ނުކުރާނެ ކަމަށާ އަދި މިހާރު ފަށާފައިވާ ކައުންސިލް އިންތިހާބުގެ ކެންޕެއިން ރަށްވެހި ފަތިސްވެސް ބައްޓަން ނުވާނެ ކަމަށެވެ.\nއަދި އަނަސް ވަނީ އޭނާވެސް އެފަދައިން ދުވަހެއްގައިވެސް އަމަލު ނުކުރައްވާނެ ކަމަށް ވިދާޅުވިއެވެ.\n"އެ މަގަށް މި ޕާޓީ [އެމްޑީޕީ] އެއް، ރަށްވެހި ފަތިސް ކެންޕެއިނެއް، އަޅުގަނޑެއް ދުވަހެއްގައިވެސް އަމަލެއް ނުކުރާނަން،" މާލެ މޭޔަރު ކަމަށް ކެންޕެއިން ކުރައްވަމުން ގެންދަވާ އަނަސް ވިދާޅުވިއެވެ.\nސިވިލް ސާވިސްގެ މުވައްޒަފުންނާ ގުޅޭގޮތުން ސަލީމް ދެއްކެވި ވާހަކަތަކާ ގުޅިގެން ސޯޝަލް މީޑިއާގައި ވެސް އެތައް ބަޔަކު ވަނީ ސަލީމަށް ފާޑު ކިޔާފަ އެވެ. ނަމަވެސް ސަލީމް އިއްޔެވެސް ވަނީ އޭނާ ދެއްކެވި ވާހަކަތައް ދިފާއު ކުރައްވާފައެވެ. އަދި އޭނާއަށް ފާޑުކިޔަނީ ދެއްކެވި ވާހަކަތަކުން ކުޑަ ތަންކޮޅެއް އަޑުއަހައިގެން ކަމަށާ މުޅި ވާހަކަ އަޑުއެއްސެވިނަމަ އެގޮތަށް ވިދާޅުނުވާނެ ކަމަށެވެ. ނަމަވެސް އެ ވާހަކަތަކާމެދު ހިތްހަމަނުޖެހޭ މީހުންގެ ކިބައިން އޭނާ ވަނީ މައާފަށް އެދިވަޑައިގެންފައެވެ.\nއެމްޑީޕީ ރައްޔިތުންގެ މަޖިލިސް ސިވިލްސާވިސް ކޮމިޝަން + ލޯކަލް ކައުންސިލްތަކުގެ އިންތިހާބު އަހުމަދު ސަލީމް


ދިވެހި ސަރުކާރުން އިޒްރޭލާއެކު ބާއްވާ “ގައިގޯޅި” ގުޅުމަށް ހަމަ ހައިރާންވަން! – Shafeeu Abdullah\nދިވެހި ސަރުކާރުން އިޒްރޭލާއެކު ބާއްވާ “ގައިގޯޅި” ގުޅުމަށް ހަމަ ހައިރާންވަން!\nދިވެހި ސަރުކާރުން އިޒްރޭލާއެކު ސިޔާސީ ގުޅުން އާލާކުރިކަން ފަޅާ އެރުމާއެކު ދިވެހިން ވަނީ މަގުމައްޗަށް ނުކުމެ އެތަކެއް މުޒާހަރާތަކެއް ކޮށްފައެވެ. މާލެއާއި ރާއްޖެތޭރޭ މިކަމުގައި ތަފާތެއް ނެތެވެ.\nނަމަވެސް، ދިވެހިންގެ ވިންދު މިސަރުކާރަށް އެނގިލައްވާހެނެއް ހިއެއް ނުވެއެވެ. މުޒާހަރާތަކުގައި ފާޅުކުރެވުނު ދިވެހި މުސްލިމް ޝޫޢޫރުތަކަށް ސަރުކާރުން ދެއްވީ ބީރު ކަންފަތެކެވެ. އޭގެ އިތުރުން، މުޒާހަރާ ކުރީ ސަތޭކަ މީހުންކަމަށް ބުނެ ބޭރުގެ މީޑިޔާތަކަށް ދޮގު ޚަބަރުދިނެވެ.\nފަލަސްޠީނުގެ މުސްލިމުންގެ ލެއިން ތަތްތެޅިފައިވާ އަތްތަކާ ސަލާމްކޮށް އެއަތްތަކުގައި ބޮސް ދިނުމަކީ މިސަރުކާރުން ވަރަށް އޯގާތެރިކަމާއެކު ކުރަމުންދާ ކަމެކެވެ. ނަމަވެސް، މިއިން ކޮންމެ ޚަބަރެއްވެސް ވެގެން ދަނީ ދިވެހި މުސްލިމުންގެ ހިތްތައް ޒަޚަމްކޮށްލާފަދަ ޚަބަރަކަށެވެ.\nމީގެ ދުވަސްކޮޅެއް ކުރިން އިޒްރޭލުގެ ޓީމެއް ވަނީ ރާއްޖެ އައިސް އިމިގުރޭޝަންގެ ކޮންޓްރޯލާ އަބްދުﷲ ޝާހިދުއާ ބައްދަލުކޮށްފައެވެ. އަދި އޭގެ އެއްހަފްތާ ފަހުން ޝާހިދުވަނީ އިޒްރޭލަށް ނުރަސްމީ ދަތުރުފުޅެއް ކުރައްވާފައެވެ.\nރާއްޖޭގެ ޚާރިޖީ ވަޒީރު އަޙްމަދު ނަސީމްވަނީ ރަސްމީ ދަތުރުފުޅެއްގައި މިހާރު އިޒްރޭލަށް ވަޑައިގެންފައެވެ. މިދަތުރުގައި އެންމެ ފުރަތަމަ ބައްދަލު ކުރެއްވީ ފަލަސްޠީނުގެ ރައީސް މަޙްމޫދު ޢައްބާސްއާ ކަމަށް ޚަބަރުތަކުން ބުނެއެވެ. އެއަށްފަހު، އިޒްރޭލުގެ ބޮޑު ވަޒީރާއި ބައްދަލުކުރައްވައި ފަރީއްކޮޅެއްގައި ބައިވެރިވެ ވަޑައިގަންނަވާނެ ވާހަކަވަނީ އިޒްރޭލުގެ ޚާރިޖިއްޔާގެ ވެބްސައިޓްގައި ބަޔާންކޮށްފައެވެ. އަދި އިޒްރޭލު އަނިޔާވެރި ސިފައިންގެ ހަނދާނީ ބިނާއަކަށްވެސް ޒިޔާރަތްކުރައްވާ ގޮތަށްވަނީ ހަމަޖެހިފައެވެ. އަދި އިޒްރޭލުގެ ރައްޔިތުން ދިވެހިރާއްޖެއަށް ވިސާއެއް ނެތި ވަދެވޭގޮތަށްވެސް ހަމަޖެހިފައިވާކަމަށް އެޤައުމުގެ ޚާރިޖިއްޔާގެ ވެބްސައިޓްގައި ބުނެއެވެ.\nމި ޚަބަރުތައް ވަނީ ރާއްޖޭގެ މީޑިޔާތަކުން ގެނެސްދީފައެވެ. އެހެންކަމުން، އޮންލައިން ނޫސްތަކުގައި މިޚަބަރަށް ދިވެހިން ހުށައަޅާފައިވާ ޚިޔާލުތައްވެސް ބަލައިލީމެވެ. ދިވެހިން ތިބީ ދިވެހިންގެ ގޮތުގައެވެ. ދިވެހިންގެ ހިތުގައި ޖަހަމުންދަނީ އިސްލާމީ ވިންދުތަކެވެ. ދިވެހިންގެ ހަމްދަރުދީއާއި އޯގާތެރިކަން އޮތީ ފަލަސްޠީނުގެ މުސްލިމުންނާއެކުއެވެ. ނަމަވެސް، ހައިރާންވި ކަމަކީ، ދިވެހި ރައްޔިތުންގެ މޭގައި އިސްލާމީ ވިންދެއް ޖަހާއިރުވެސް ދިވެހި ސަރުކާރަށް މި ވިންދު ދަނެނުގަނެވެނީ ކީއްވެބާއެވެ؟ ދިވެހި ސަރުކާރުން އިޒްރޭލު ސަރުކާރުގައި “ފިރުމައި ބޮސްދެމުން ދަނީ” ކީއްވެބާއެވެ؟\nއިޒްރޭލާ އޮތް ގުޅުން އިތުރަށް ބަދަހިކޮށް ކުރިއަށް ގެންދިއުމުގައި ދިވެހި ސަރުކާރުން ދައްކާ ސަބަބުތައްވެސް ބައިވަރެވެ. އެއީ ހުސް ބަހަނާތަކެއް ކަންވެސް ދިވެހި ރައްޔިތުންގެ ގިނަ މީހުން ގަބޫލުކުރެއެވެ. އެއްވެސް މަޤްބޫލު ސަބަބެއް ނުދެއްކެއެވެ. މުސްލިމުންގެ ކަރަށް ފައިން އަރައިފައި ވެވޭނެ ތަރައްޤީއަކަށް އަޅުގަނޑުމެން ދިވެހިން މަރުހަބައެއް ނުކިޔަމެވެ. އެއީ އަޅުގަނޑުމެންގެ ދީން ހުއްދަކުރާ ކަމެއް ނޫނެވެ.\nއަޅުގަނޑުމެންގެ މުސްލިމުން އަޚުންނާއި އުޚުތުން ބިކަކޮށް އެބައިމީހުންގެ ގެދޮރުތަކުން ފައްސާ ބޭރުކޮށް އެބައިމީހުން ޤަތުލުކޮށް ހަދާ ބަޔަކަށް އަޅުގަނޑުމެން ދުވަހަކުވެސް ނުރުހޭނެއެވެ. އަދި އެފަދަ ޖައްލާދު ދައުލަތަކަށް ވާގިވެރިވާ ސަރުކާރަކަށް އަޅުގަނޑުމެންގެ އެއްވެސް ތާއީދެއް ނެތެވެ. އިޒްރޭލާއި އެބައިމީހުންނަށް އޯގާތެރިވާ އަޅުގަނޑުމެންގެ ވެރީން މާތް ﷲ ނިކަމެތިކުރައްވާ ފަލަސްޠީނު މުސްލިމުންނަށް ނަޞްރުދެއްވާފާދޭއެވެ. އާމީން!


އާރާ އަވަސް އަރުވާލައިގެން ތެދުވެ ތަށި ބަހަށްޓާފައި އަތް ދޮވެލައިގެން ކޮޓަރިއަށްވަދެ ތަޅުލިއެވެ. "މި ޖެހުނީ ކޮންކަހަލަ ކަމަކާ؟ މުހީން ގެއަށްވެސް އެއައީ…" އާރާ ގޮސް އެނދުގައި އޮށޯވެ ގައިމަތީ ރަޖާގަނޑު ފަތުރާލިއެވެ. އާރާއަށް ހޭލެވުނީ ގޭގެ ބޮޑުދޮރުގައި މީހަކު ވަރަށް ބާރަށް ޖަހާ އަޑަށެވެ. އާރާ ލޯ އުނގުޅަމުން ތެދުވެ ގަޑި ބަލާލިއެވެ. މެންދަމު ތިންގަޑި ބައިވަނީއެވެ. "ބައްޕަ މަހަށްގޮސްފަ އައީ ކަންނޭންގެ…" ތެދުވެގެން ކޮޓަރީގެ ދޮރާ ދިމާއަށް ދަމުން އާރާ ބުނެލިއެވެ. "ބައްޕަ ވަރަށް ނާންނަގަޑި އެއްމިއީ… އެހެންވީރު އެއީ ކާކުބާ؟" ކޮޓަރިން ނުކުމެގެން ތިރިއަށް ފައިބަމުން އާރާ ހިތައް އެރިއެވެ. އާރާގެ ހިތައް ނޭނގޭ ކަހަލަ ބިރުވެރި ކަމެއް ވަނެވެ.\nއާރާ ތިރިއަށް އައިސް ކުޑަ ދޮރުކައިރީ ހުއްޓި ހުރެ މީހަކު ފެނޭތޯ ބަލާލިއެވެ. ނަމަވެސް މީހަކު ފެންނާކަށް ނެތެވެ. އިރުކޮޅަކު ހުރެފައިގޮސް ގޭގެ ބޮޑުދޮރުގެ ތަޅުގައި ހިފާ ކުޑަކޮށް ހުޅުވާލާފައި ބަލާލިއެވެ. ދޮރުމަތީގައިވެސް މީހަކު ނެތެވެ. އާރާ ދޮރުން ބޭރަށް ނުކުމެ ގޯތިތެރެ ބަލަން ފެށިއެވެ. މީހެއްގެ ހިލަމެއްވޭތޯއެވެ. ނަމަވެސް އެއްވެސް މީހަކު ނެތެވެ. އާރާ ގެއަށް ވަންނަން ވެގެން ދޮރުގައި ހިފާލިއެވެ. ނަމަވެސް ދޮރެއް ނުހުޅުވުނެވެ. ދޮރު ހުރީ ތަޅުލެވިފައެވެ. އާރާ ބިރުގަތެވެ. "އާރާ…" ސިއްރުސިއްރުން މީހަކު އޭނާގެ ކަންފަތް ދޮށުގައި އޭނާގެ ގެ ނަން ކިޔާލިއެވެ. އާރާއަށް ސިއްސައިގެން ގޮސް އެނބުރިލެވުނެވެ. މީހަކު ނެތެވެ. އެކަމަކު ގޯތިތެރޭގައި ހުރި އުނދޯލި ބާރަށް ހެއްލެމުން ދިޔައެވެ. އާރާ ބިރުން ހަޅޭލަވައިގަންނަން މަސައްކަތް ކުރި ނަމަވެސް އޭނާގެ އަނގައިން އަޑެއް ނުނުކުތެވެ. އާރާ ގަނެފައި ހުރި ބިރުން ލޯމަރާ ބާރުކޮށްލިއެވެ.\nއިރުކޮޅަކު ހުރުމަށްފަހު އާރާ މަޑުމަޑުން ލޯ ހުޅުވާލިއެވެ. އާރާ އޮތީ އޭނާގެ އެނދުގައެވެ. މީހާ ހުރީ އެއްކޮށް ދާހިއްލާފައެވެ. އާރާ ތެޅިގަނެފައި އެދުން ތެދުވެ އިށީނެވެ. އޭނާ ހަމައަކަށް އެޅެން ވަގުތު ކޮޅެއް ނެގިއެވެ. "ހުވަފެނެއްބާ؟ އެކަމަކު ހާދަ އަސްލޭ…" ބޯ ކަހާލަމުން އާރާ ބުނެލިއެވެ. ފެނިގެން ދިޔަ ބިރުވެރި ހުވަފެނާއި ދޭތެރޭ ވިސްނަން ބޭނުން ނުވެގެން އާރާ ފާހާނަޔަށް ވަދެ ފެންވަރާ ރީތި ވެލިއެވެ. ގަޑިން ހެދުނު 7:45 ވީ އެވެ. އާދައިގެ މަތިން ފިހާރަޔަށް ދާން އާރާ ގެއިން ނުކުތެވެ. މިއަދު އޭނާއަށް ހުރެވެނީ ވަރަށް ފާޑަކަށެވެ. މޯޅިވެފައި ހުރެ އާރާ ފިހާރަޔަށް ވަދެ ކައުންޓަރު ކައިރީ ހަމަޖެހިލިއެވެ.\nމުހީން އައިސް ފިހާރަޔަށް ވަދެ ފްރިޖުން ދަޅެއް ނަގައިގެން އައިސް ކައުންޓަރުގައި ބެހެއްޓިއެވެ. "މަންޖެ މިއަދު ހާދަ ފާޑަކަށް ތިހުރީ؟ ބިޓު ކެޓީތަ؟" މުހީން ސަމާސާ ކޮށްލިއެވެ. އާރާ ނުރުހުމުގެ ނަޒަރަކުން މުހީނަށް ބަލާލިއެވެ. "މަންޖެ ރުޅިއައީތަ؟" މުހީން އަހާލިއެވެ. "އަހަރެން ބޭނުމެއްނޫން މުހީން އާ ވާހަކަ ދައްކާކަށް…" އާރާ ބުނެލިއެވެ. މުހީން ދަޅު ހިފައިގެން ފިހާރައިން ނުކުތެވެ. އާރާ ހައިރާންވީ މުހީން އެއްޗެއް ނުބުނެ ނުކުތުމުންނެވެ. "ހާދަ ހެއްވާ މީހެކޭދޯ… ދެން މަށާ ވާހަކައެއް ނުދައްކާނެ ކަންނޭންގެ… މާ ރަނގަޅަކަށްނު މި ވީ" އާރާ ހަމަޖެހުމުގެ ނޭވާއެއް ލަމުން ހިތާހިތުން ބުނެލިއެވެ. އޭގެ ފަހުން ހަފްތާއެއް ވަންދެން އާރާ އަށް މުހީން އެއް ނުފެނެއެވެ.\nގަޑިން ދަންވަރު ބާރަޖަހަން ގާތްވެއްޖެއެވެ. އާރާ ފިހާރައިން ނުކުތީ ދުވަހުގެ ސޭލްސް ހަދައި ނިންމާލުމަށް ފަހުއެވެ. އާރާ އާއި ހުސޭނު ފިހާރައިން ނުކުތީ އެކުގައެވެ. "އެކަނި ދާން ކެރޭތަ ކޮއްކޯ؟" ހުސޭނު ފިހާރަ ތަޅުލަމުން އަހާލިއެވެ. "މިހާރުދެން އާދަ ވެއްޖެ އެކަނި ދާން" ޖަވާބު ދެމުން އާރާ ގެއާއި ދިމާއަށް މިސްރާބު ޖެހިއެވެ. ރޭގަނޑުގެ ހަމަހިމޭން ކަމުގެ ތެރެއިން އާރާ ހިނގަމުން އައީ އެއްވެސް ހިޔާލެއް ނެތިއެވެ. "އާރާ…" މީހަކު ސިއްރު ސިއްރުން އާރާގެ ކަންފަތް ދޮށުގައި ބުނެލިއެވެ. އާރާ އަށް ބޭ އިޚްތިޔާރުގައި ހުއްޓެވުނެވެ. އެ އަޑުއެއީ މީގެ ތަންކޮޅެއް ކުރިން ރެއަކު ފެނުނު ހުވަފެނުގައި އިވުނު އަޑުކަން އާރާއަށް ޔަގީން ވުމާއެކު ގައިގައި ހުރި ބާރެއްލާފައި އާރާ ދުއްވައިގަތެވެ. އާރާ ބިރުން ދުވަމުން ފަހަތައް ބޯ އަނބުރާލާފައި މީހަކު ހުރިތޯ ބަލާލިއެވެ. ނަމަވެސް މީހަކު ފެންނާކަށް ނެތެވެ.\nއާރާ ފަހަތަށް ބަލަމުން ދުވަމުން ގޮސް މީހެއްގެ ގައިގައި ޖެހުނެވެ. އެމީހާ އާރާގެ ގައިގައި ބައްދާލިއެވެ. "އާރާ ކީއްވެ ތި ދުވަނީ؟ ކިހިނެއްވެފަ ތިހުރީ؟" އެ މީހަކު އާރާ އާއި ސުވާލުކުރަން ފެށިއެވެ. އާރާ އިސްއުފުލާ އެއީ ކާކުތޯ ބަލާލިއެވެ. އާރާގެ ގައިގައި ބައްދާލައިގެން ހުރީ މުހީން އެވެ. އާރާ މުހީންގެ އަތުތެރެއިން ދެމިގަތެވެ. "ނު...ނުވޭ ކަމެއް…" ތުރުތުރު އަޅާހުރި އަޑަކުން އާރާ ބުނެލިއެވެ. މުހީން އާރާއާއި ކައިރިއަށް ޖެހިލިއެވެ. އަދި އާރާގެ ދެ ކޮނޑުގައި ހިފާ ބާރުކޮށްލިއެވެ. "ކީއް... ކީއްތި ކުރަނީ؟" އާރާ، މުހީންގެ އަތް ނައްޓުވަން މަސައްކަތް ކުރަމުން ބުނެލިއެވެ. މުހީން އާރާގެ އަނގަމަތީ އަތްއެޅިއެވެ.\nއާރާގެ ކަންފަތް ކައިރީ ސިއްރުސިއްރުން މުހީން ވާހަކަ ދައްކަން ފެށިއެވެ. "އަހަންނަށް އާރާ ވަރަށް ކަމުދޭ. އަހަރެންގެ މީހަކަށް އާރާ ހަދަން ބޭނުން. ވަރަށް ކުރިން އަހަންނަށް އާރާ ދެކެ ލޯބި ވެވިއްޖެ." މުހީން އޭނާގެ އެއްއަތުން އާރާގެ އުނަގަނޑުގައި ހިފާ ބާރު ކޮށްލިއެވެ. އާރާ މުހީންގެ އަތް ފޮޅުވާލަން ކުރި ހުރިހާ މަސައްކަތެއްވީ ބޭކާރެވެ. މުހީން އާދަޔާ ޚިލާފަށް ބާރުގަދައެވެ. މުހީން އާރާގެ ގައިގައި ބީހެން ފެށިއެވެ. އާރާ ބިރުގަތް ނަމަވެސް ކުރެވޭނެ ކަމެއް ނެތެވެ. އާރާގެ ލޮލުން ކަރުނަ ފާއްދާލިއެވެ. މުހީން އަށް އެމަންޒަރު ފެނުމާއެކު އާރާގެ ކޮލުގަޮއި ބޮސްދިނެވެ. އަދި "އާރާ ނުރޮއެ. އަހަރެން އާރާ އަކަށް ދެރަގޮތެއް ނަހަދާނަން" މިހެން ބުނަމުން މުހީން އާރާގެ ގައިން ދޫކޮށްލިއެވެ.\nއާރާ ގެއަށް އައިސް ވަތްއިރު ހުރީ ރަނގަޅަށް ވެސް ރޮވިފައެވެ. ދުވެފައި ގޭތެރެއަށް ވަތްއިރު އޭނާގެ ބައްޕަ ވަހީދު ހުރީ ސޯފާގައި އޭނާ ނައިސްގެން ލަސްވެފައެވެ. އާރާ ހުރިގޮތް ފެނިފައި ކަމެއް ގޯސްވެއްޖެކަން ވަހީދަށް އެނގުނެވެ. "ދަރިފުޅާ! ކިހިނެއްވެފަ ތިހުރީ؟ ކީއްވެ ތި ރޮނީ؟" ވަހީދު އާރާއާއި ދިމާއަށް ހިނގައި ގަންނަމުން އެހިއެވެ. "ބައްޕާ އަހަރެން ދެން ފިހާރަޔަކަށް ނުދާނަން" އާރާގެ އަޑު ބެދުނެވެ. "ކީއްތަވީ ދަރިފުޅާ؟" ވަހީދު ހާސްވިއެވެ. "މަގުމަތިން މީހަކު ދިމާކުރަނީ…" އާރާ މުހީންގެ ނަން ބުނަން ޖެހިލުންވިއެވެ. އެއީ ވަހީދާއި ހުސޭނުގެ ރަހުމަތްތެރި ކަން ގެއްލިދާނެތީއެވެ. "ދަރިފުޅާ ނުރޮއެ. ދަރިފުޅު ދާން ބޭނުން ނޫން ތާކަށް ނުދިޔަސް ބައްޕަގެ މައްސަލައެއް ނެތް" އާރާގެ ބޮލުގައި ފިރުމަމުން ވަހީދު ބުނެލިއެވެ.


New Normal gai Local Market Hulhuvumuge Thahyaareethah Fashaifi – Iru\nނިއު ނޯމަލްގައި ލޯކަލް މާރުކޭޓު ހުޅުވުމުގެ ތައްޔާރީތައް ފަށައިފި\nނިއު ނޯމަލްގައި މާލޭ ލޯކަލް މާރުކޭޓް ހުޅުވުމަށް ވާންޖެހޭ ތައްޔާރީތައް ފަށައިފިއެވެ.\nމިތައްޔާރީތައް ފަށާފައިވަނީ މާލެ ސިޓީގެ ޓީމުން ލޯކަލް މާރުކޭޓް އިންސްޕެކްޓްކޮށް މަސައްކަތް ކުރާނެގޮތާމެދު މަޝްވަރާކުރުމަށް ފަހުގައެވެ. އެގޮތުން މާލެ ސިޓީގެ މޭޔަރ ސިފާ މުޙައްމަދު ހިމެނޭހެން ސިޓީ ކައުންސިލްގެ ޓީމަކުން ވަނީ ލޯކަލް މާރުކޭޓް އިންސްޕެކްޓް ކުރައްވާފައެވެ.\nއައު އާންމު ހާލަތާ އެއްގޮތަށް، މާލޭގެ ލޯކަލް މާރުކޭޓްތައް ހުޅުވުމަށް ތައްޔާރު ވަމުންދާއިރު، ޚިދުމަތް ދިނުމުގައި އަމަލު ކުރަންޖެހޭ އުސޫލުތައް މާލޭ ސިޓީ ކައުންސިލުން ވަނީ އާންމުކޮށްފައެވ\nސިޓީ ކައުންސިލުން ވިދާޅުވީ ކޯވިޑް-19ގެ ޙާލަތަށްފަހު މާރުކޭޓްތައް އަލުން ހުޅުވާއިރު ގޮޅިތައް ކޮންމެ ދުވަހަކު އެއްފަހަރު ޑިސްއިންފެކްޓްކޮށް ސާފްކުރަންޖެހޭނޭކަމަށެވެ. އަދި ވިއްކަން ބަހައްޓާފައި ހުންނަ ތަކެތި ބިންމަތީގައި ނުބެހެއްޓުމާއި، ގޮޅީގައި ތިބޭ މީހުން ސާފްތާހިރުކޮށް ތިބުމާއި، އިޖްތިމާއީ ގައިދުރުކަމުގެ މިންގަނޑުތަކަށް ކަމޭ ހިތުމާއި ބަލީގެ އަލާމަތްތައް ފެންނިއްޖެނަމަ ގޮޅީގައި މަސައްކަތް ނުކުރުމަކީވެސް ސިޓީ ކައުންސިލުން ކަނޑައަޅާފައިވާ މިންގަނޑުތަކުގައި ހިމެނޭކަމެކެވެ.\nމީގެއިތުރުން ގޮޅިތަކުގައި ވިއްކާ ތަކެތި ސާފުކުރުމާއި، ތަކެތީގެ އަގު އެނގޭނެހެން ބެހެއްޓުމާއި، ކަސްޓަމަރުންވެސް އަދި ގޮޅީގައި ތިބޭ މީހުންވެސް ތަކެތީގައި އަތްނުލުމަށްވެސް އިލްތިމާސްކޮށްފައިވެއެވެ. އަދި މާރުކޭޓު ގޮޅިތަކަށް ހިދުމަތް ހޯދަން އަންނަ ފަރާތްތަކަކީ އެޗްޕީއޭއިން ކަނޑައަޅާ އަންގާފައިވާ ގޮތަށް މާސްކް އަދި ސާފްތާހިރުކަމުގެ އެހެން ފިޔަވަޅުތައް އަޅާފައިވާ ބަޔަކަށް ވާންޖެހޭނެކަމަށް ސިޓީ ކައުންސިލުން އާއްމުކޮށްފައިވާ މިންގަނޑުގައިވެއެވެ.\nއަލަށް އަމަލުކުރާ އުސޫލުތަކުގެ ދަށުން މާރުކޭޓުތައް އަލަށް ހުޅުވާލާއިރު ކޮންމެ ގޮޅިއެއްގައި ތިބޭ މީހުންގެ ޢަދަދު ކަނޑައެޅި ފާސް ދޫކުރުމަށް ވަނީ ހަމަޖެހިފައެވެ. މީގެއިތުރުން އެއެވެސް ގޮޅިއެއްގައި ބިދޭސީއަކަށް ކޭޝިއަރަކަށް ނުހުރެވޭނެކަމަށާ، ބިދޭސީއަކަށް ގޮޅީގައި ހުރެވޭނީ ސުޕަވައިޒްކުރެވޭނެ ގޮތެއް ހަމަޖެއްސުމަށްފަހުއެވެ.\nމީގެ އިތުރުން މާރުކޭޓް ސަރަހައްދުގެ ސާފުތާހިރުކަން ބެލެހެއްޓުމަށް އިކޮނޮމިކް މިނިސްޓްރީއާ ގުޅިގެން މާލެ ސިޓީ ކައުންސިލުން ދަނީ މަސައްކަތްކުރަމުންނެވެ. އެގޮތުން މާރުކޭޓު ސަރަހައްދުގައި ހުރި އަތޮޅު ފިހާރަތައް ވެމްކޯގައި ރަޖިސްޓަރކޮށް ކުނި އުކާލުމުގެ އިންތިޒާމު ހަރުދަނާކުރުމުގެ މަސައްކަތް ދަނީ ކުރަމުންނެވެ.


ކޮރޯނާވައިރަސްގެ ދެވައްތަރެއް ފެތުރޭކަމަށް ޗައިނާއިން ބުނެފި | Jazeera\tކޮރޯނާވައިރަސްގެ ދެވައްތަރެއް ފެތުރޭކަމަށް ޗައިނާއިން ބުނެފި - Jazeera\nކޮރޯނާވައިރަސްގެ ދެވައްތަރެއް ފެތުރޭކަމަށް ޗައިނާއިން ބުނެފި\nއައިމިނަތު ޔުމްނާ March 5, 2020 67 views0\nޑިސެމްބަރު މަހު ފެތުރެންފެށި ކޮރޯނާ ވައިރަސް ގެ ދެބާވަތެއް ފެތުރެމުންދާކަމުގައި ޗައިނާގެ ސައިންސްވެރިން ބުނެފިއެވެ.\nޗައިނާ ސައިންސްވެރިން ބުނާގޮތުގައި ކޮރޯނާވައިރަސްގެ ދެބާވަތުގެ ތެރެއިން ގިނަމީހުންނަށް ޖެހިފައިވަނީ އޭގެ އެންމެ ބާރުގަދަ ވައްތަރެވެ.\nބެއިޖިން އަދި ޝަންހާއީގެ ތަޖުރިބާކާރުން ބުނާގޮތުގައި 70 ޕަސަންޓުމީހުންނަށް ޖެހިފައިވަނީ އެންމެ ބާރުގަދަ ކޮރޯނާވައިރަސްއެވެ. އަދި މިހާރު އާންމުކޮށް ފެތުރެމުން އަންނަނީ މިބާވަތަށް ވުރެއް ބާރުދެރަ ބަލީގެ އަލާމަތް ނުފެނި ގިނަދުވަހު ހަށިގަނޑުގައި ހުންނަ ވައިރަސް އެއްކަމުގައި ވަނީ ބުނެފައެވެ.\nމިވައިރަސް “މިއުޓޭޓް” ވެފައިވުމުން މިވައިރަސް އަށް ފަރުވާއެއް ހޯދުމަށް ދަތިތަކާ ކުރިމަތި ވާކަމަށްވެސް ސައިންސްވެރިން ވަނީ ބުނެފައެވެ.\nސިއްހީ ތަޖުރިބާކާރުން ބުނާގޮތުގައި އެމީހުން މިވައިރަސް ބަދަލު ވަމުން އަންނަގޮތް ބެލުމަށް ބޭނުންކުރީ 103 ސާމްޕަލް ކަމަށާއި، މިއީ މިތަހުލީލު ކުރަން ބޭނުންކުރި މަދު މިންވަރެއްގެ ޑާޓާ ކަމަށެވެ. އެހެންކަމުން އިތުރު ތަހުލީލުތައް އަދިވެސް ކުރަމުން އަންނަކަމަށާއި، ޖަނަވާރުންގެ ފަރާތުން އިންސާނުންނަށް ފޯރާ މިފަދަ ވައިރަސް މިގޮތަށް ދެބާވަތަކަށް ބަދަލުވުމަކީ އެކަށީގެންވާކަމެއް ކަމަށެވެ.\nމިތަހުލީލުތައް ކޮށްފައިވަނީ ބެއިޖިންގ ގެ ޕެކިންގ ޔުނިވަރސިޓީ އަދި ޝަންހާއީ ޔުނިވަރސިޓީގެ އިތުރުން ޗައިނީޒް އެކަޑަމީ އޮފް ސައިންސަސްގެ ތަޖުރިބާކާރުންނެވެ.\nސައިންސްވެރިން ތަހުލީލުކުރި 103 ސާމްޕަލް ޖީން އިން ފެނިފައިވާ ދެބާވަތަށް “އެސް”އަދި “އެލް” މިދެނަމުން ވަނީ ނަންދީފައެވެ.\nއެމީހުން ބުނެފައިވަނީ %70 މީހުންނަކީ ހަލުވިކަމާއި ވަރުގަދަކަމާއެކު ފެތުރޭ އެލް ވައިރަސްގެ އަސަރު ކޮށްފައިވާ މީހުން ކަމަށެވެ. އަދި މިވައިރަސް ފެތުރެން ފެށީ އެލް ވައިރަސް އިން ކަމުގައި ވީނަމަވެސް މިހާރު އާންމުވަމުން މިދަނީ އެސް ވައިރަސްކަމަށެވެ.\nއެސް ވައިރަސް އެހާ ވަރުގަދަ ނުވިނަމަވެސް އެ ވައިރަސްއަކީ ޖަނަވާރުންގެ ފަރާތުން އިންސާނުންނަށް ފުރަތަމަ ފޯރި ވައިރަސް ކަމަށާއި މިހާރު ގިނަމީހުންގެ ގަޔަށް ފެތުރެމުންދަނީ އެވައިރަސް ކަމަށެވެ. އަދި ވައިރަސްގެ މިބާވަތް އަލާމާތެއް ނުފެނި ގިނަދުވަހު ހަށިގަނޑުގައި ހަރުލާ ހުންނާތީ ބަލިމީހާގެ ހާލަތު އެންމެ ނާޒުކު ހިސާބަށް ދާއިރު މިވައިރަސް އިތުރު މީހުންގެގަޔަށް ފެތުރުމުގެ ފުރުސަތުލިބޭކަމަށެވެ.\nސައިންސްވެރިން މިހާރުވެސް ދަނީ އިތުރަށް ކޮރޯނާވައިރަސް ދެނެގަނެ ފަރުވާއެއް ވީއެންމެ އަވަސް ފުރުސަތެއްގެ ތެރޭ ހޯދުމަށް ތަހުލީލުތައް ކުރަމުންނެވެ.


MNDF aai America navy seal gulhigen askaree farithakurumeh fashaifi\nމޯލްޑިވްސް ނޭޝަނަލް ޑިފެންސް ފޯސް(އެމްއެންޑީއެފް) އާއި އެމެރިކާގެ ނޭވީ ސީލް ގުޅިގެން “އެކްސަސައިޒް ފްލޭޝް މެޓަލް 19-01” ގެ ނަމުގައި އަސްކަރީ ފަރިތަކުރުންތަކެއް މިއަދު ފަށައިފި އެވެ. މި ފަރިތަކުރުންތައް ފަށާފައި ވަނީ އެމްއެންޑީއެފް ސެންޓްރަލް އޭރިއާ ހެޑްކްއޯޓަރޒް، ލ.ކައްދޫގައި އެވެ.\nއެމްއެންޑީއެފުން ބުނީ މި ފަރިތަކުރުންތައް މިއަދުން ފެށިގެން އަންނަ މަހުގެ 17 ވަނަ ދުވަހުގެ ނިޔަލަށް ކުރިއަށްގެންދިޔުމަށް ހަމަޖެހިފައިވާ ކަމަށެވެ. މި ފަރިތަކުރުންތައް ކުރިއަށް ގެންދިޔުމަށް ހަމަޖެހިފައިވަނީ އެމްއެންޑީއެފް ސެންޓްރަލް އޭރިއާ، ކައްދޫގައެވެ.\nއެއްގަމާއި ކަނޑުގެ ސަރަޙައްދުތަކުގައި ކުރިއަށްގެންދިޔުމަށް ހަމަޖެހިފައިވާ މި ތަމްރީނުތަކުގައި އެމްއެންޑީއެފް ސްޕެޝަލް ފޯސަސްއާއި އެމްއެންޑީއެފް މެރިންކޯ އަދި އެމްއެންޑީއެފް ކޯސްޓްގާޑުގެ ސިފައިން ބައިވެރިވެއެވެ. އޭގެ އިތުރުން މުދައްރިބުންގެ ގޮތުގައި އެމެރިކާގެ ނޭވީ ސީލްގެ ސިފައިން މި ތަމްރީނުތަކުގައި ޙަރަކާތްތެރިވެއެވެ.\nމި އެކްސަސައިޒް ފެށުމުގެ ގޮތުން ބޭއްވި ޚާއްޞަ ރަސްމިއްޔާތުގައި، އެމްއެންޑީއެފް ސެންޓްރަލް އޭރިއާގެ އޮފިސަރުންނާއި، އެމެރިކާ އަސްކަރިއްޔާގެ ނޭވީ ސީލްގެ ސިފައިންގެ އިތުރުން އެކްސަސައިޒްގައި ބައިވެރިވާ ދިވެހި ސިފައިން ވެސް ބައިވެރިވެފައިވެއެވެ.\nސިފައިން މާލޭގައި ހުރި ކެމިކަލް ގުދަންތައް ބަލާ ފާސްކުރަން ފަށައިފި\nޑިޒާސްޓަރ މެނޭޖްމެންޓުން އެމްއެންޑީއެފް އަށް ހަތަރު ޑްރޯން ހަދިޔާކޮށްފި\nޗީފް އޮފް ޑިފެންސް ފޯސް ސިފައިންގެ ސެންޓްރަލް އޭރިއާއަށް ވަޑައިގަންނަވައިފި\nދިވެހި ސިފައިންނާއި އެމެރިކާ ސިފައިން ގުޅިގެން ހިންގި އަސްކަރީ ތަމްރީން ނިންމާލައިފި


WAMCO dhoru mahchah kuni elhun naathahuzeebu, ekan medhuverivee olhumakun kamah: Council - One Online\nމާލޭގެ މަގުތަކުގައި ހުރި ކުނިތައް ނަގައި ސާފުކޮށް، ސިޓީ ކައުންސިލުން އެ ކުނިތައް ގެންގޮސް ވެމްކޯ އޮފީސް ދޮރުމައްޗަށް އަޅާލާފައި ---\nވެމްކޯ ދޮރުމައްޗަށް ކުނި އެޅުން ނާތަހުޒީބު، އެކަން މެދުވެރިވީ އޮޅުމަކުން: ކައުންސިލް\nމާލޭގެ މަގުމަތީގައި ހުރި ކުނިތައް ނަގައި ވެމްކޯ އޮފީސް ދޮރުމައްޗަށް އަޅާލުމަކީ ވަރަށް ނާތަހުޒީބު ކަމެއް ކަމަށާއި އެކަމަށް މައާފަށް އެދޭ ކަމަށް މާލޭ ސިޓީ ކައުންސިލުން ބުނެފިއެވެ.\nކޮވިޑާ ގުޅިގެން އަޅާފައިވާ ފިޔަވަޅުތަކަށް ލުއިދިނުމުން ވެމްކޯއިން ވަނީ އެ ކުންފުނިން ދެމުންގެންދާ ކުނި މެނޭޖުކުރުމުގެ ހިދުމަތަށްވެސް ބަދަލު ގެނެސްފައެވެ. އެގޮތުން މީގެ ކުރިން މަގުމައްޗަށް ކުނި ނެރުމަށް އެންގި ނަމަވެސް، ރެއިން ފެށިގެން ކުނި ނަގަން ފަށާފައިވަނީ ވަކިވަކި ގޭބިސީތަކުންނެވެ. އަދި ވެމްކޯގައި ރަޖިސްޓްރީ ނުކުރާ ފަރާތްތަކަށް އެ ހިދުމަތެއް ނުދޭނެ ކަމަށްވެސް ކުރިން އޮތީ އަންގައިފައެވެ.\nނަމަވެސް ބަދަލާ ގުޅިގެން ރަޖިސްޓްރީ ނުކޮށް ހުރި ގޭގޭގެ ކުނިތައް ރޭ ވަނީ މަގުމައްޗަށް ނެރެފައެވެ. އަދި އެ ކުނިތައް ނެގުމަށްފަހު، ސިޓީ ކައުންސިލުން ޑަމްޕަރަކަށް އަޅައިގެން ގެންގޮސް، އިންޑަސްޓްރިއަލް ވިލެޖުގައި ހުންނަ ވެމްކޯ އޮފީސް ދޮރުމައްޗަށް ވަނީ އަޅާލައިފައެވެ.\nއެކަމާ ގުޅިގެން މާލޭ ސިޓީގެ މޭޔަރު ޑރ. މުހައްމަދު މުއިއްޒު ކުރެއްވި ޓުވީޓެއްގައި ވިދާޅުވީ ވެމްކޯ ކަލެކްޝަން ސެންޓަރުގެ ދޮރުމައްޗަށް ކުނި އެޅުމަކީ އެއްގޮތަކަށް ވެސް ކޮށްގެން ނުވާނެ، ނާތަހުޒީބު ކަމެއް ކަމަށެވެ. އަދި އެފަދަ ކަމެއް ތަކުރާރު ވިޔަ ނުދިނުމަށް ކުރެވެން ހުރި ހުރިހާ ކަމެއް ކުރާނެ ކަމަށް ވިދާޅުވިއެވެ.\nއެކަމާ ގުޅިގެން މާލެ ސިޓީ ކައުންސިލުން ބޭއްވި ނޫސްވެރިންގެ ބައްދަލުވުމެއްގައި ޑެޕިއުޓީ މޭޔަރު އަހުމަދު ނަރީޝް ވަނީ އެކަން މެދުވެރިވީ މިސްކޮމިއުނިކޭޝަނަކުން ކަމަށް ވިދާޅުވެ، މައާފަށް އެދިވަޑައިގެންފައެވެ. އަދި ވިދާޅުވީ، އެކަމަށް ވަގުތުން އެޓެންޑުވެ އެ ކުނިތައް ނަގައި ސާފުކުރި ކަމަށެވެ.\nނަރީޝް އިތުރަށް ވިދާޅުވީ، ސިޓީ ކައުންސިލުން މާލޭގެ މަގުތައް ސާފުކޮށް ބެލެހެއްޓުމަށް ވެމްކޯއަށް ކޮންމެ މަހަކު 3.1 މިލިއަން ރުފިޔާ ދެމުންދާ ކަމަށާއި އެހެންކަމުން ރެޖިސްޓްރީ ނުކޮށް ހުންނަ ގެތަކުން ނެރޭ ކުނިވެސް ސާފުކުރުމަކީ ވެމްކޯގެ ޒިންމާއެއް ކަމަށެވެ. އަދި ހުރިހާ ގޭބިސީތަކަކުން ވެމްކޯގައި ރެޖިސްޓްރީކޮށް ހިދުމަތް ލިބިގަތުމަށް އިލްތިމާސް ކުރެއްވިއެވެ.\nގުޅޭ ޓެގު މާލެ ވެމްކޯ ޑރ. މުހައްމަދު މުއިއްޒު މާލެ ސިޓީ މޭޔަރު


Giyaamai Vaany Kon Irakun? - Vaguthu\nޤިޔާމަތް ދުވަސް އަންނާނީ މިޔަނި ދުވަހަކުއޭ އެވަނި ދުވަހަކުޔޭ އެކި ދީންތަކަށް އެކި ފިކުރުތަކަށް ނިސްބަތްވާ މީހުން ބުނެއުޅެއެވެ. އަދި ދުވަސް ކަނޑައަޅައި ހަދައެވެ. މިދުވަސް ވާނީކޮން އިރަކުންބާއެވެ؟ ކުރިޔަށް ވަޑައިގަންނަވާށެވެ.\nޤޔާމަތްވުމަކީ ހަޤީޤަތެކެވެ. ނަމަވެސް ވާނެ ވަގުތަކީ ﷲ ސުބުހާނަހޫ ވަތަޢާލާ ފިޔަވައި އެހެން މީހަކަށް އެނގިގެންވާ ކަމެއްނޫނެވެ. ހުދު ރަސޫލާ މުޙައްމަދު ޞައްލަﷲ ޢަލައިހި ވަސައްލަމައަށްވެސް އެކަން އެނގިވަޑައި ނުގަންނަވައެވެ. އެކަލޭގެފާނުވަނީ އެ ޤިޔާމަތް ދުވަހުގެ ޢަލާމާތްތައް ބަޔާންކޮށްދެއްވާފައެވެ. އެއީ އެކަލޭގެފާނަށް އެކަންތައްތައް އެނގިވަޑައިގަތީ ﷲ ސުބުޙާނަހޫ ވަތަޢާލާ އެކަން ބަޔާންކޮއްދެއްވުމުންނެވެ. މުސްލިމުންގެ އަޤީދާ މިކަމުގައި އޮންނަން ޖެހޭ ގޮތަކީ މިއެވެ.\nޤިޔާމާތްވާނެ ވަޤުތަކީ އެއްވެސް މީހަކަށް އެނގޭނެ ވަގުތެއްނޫނެވެ. އެކަން އެނގިވޮޑިގެންވަނީ ހަމައެކަނި އާލާމްތަކުގެ ވެރި ﷲ ސުބުޙާނަހޫ ވަތަޢާލާއަށެވެ. މާތް ﷲ ކީރިތި ޤުރުއާނުގައި ވަހީކުރައްވާފައިވެއެވެ. (يَسْأَلُونَكَ عَنِ السَّاعَةِ أَيَّانَ مُرْسَاهَا، قُلْ إِنَّمَا عِلْمُهَا عِندَ رَبِّي) سورة الأعراف: 187.\nމާނައީ: "އެބައިމީހުން ޤިޔާމަތް ދުވަސް އަންނާނެ ވަޤުތާއި ބެހޭގޮތުން ކަލޭގެފާނާއި ސުވާލުކުރާނެތެވެ. ކަލޭގެފާނު ވިދާޅުވާށެވެ. ހަމަކަށަވަރުން އެކަމުގެ ޢިލްމު ލިބިވޮޑިގެންވަނީ (ހަމައެކަނި) ތިމަންކަލޭގެފާނުގެވެރި ރައްބަށެވެ.)"\nއަދިވެސް ﷲ ސުބުޙާނަހޫ ވަތަޢާލާ ސޫރަތުއް ލުޤުމާނުގައި ވަޙީކުރައްވާފައިވެއެވެ.\n(إِنَّ اللَّـهَ عِندَهُ عِلْمُ السَّاعَةِ وَيُنَزِّلُ الْغَيْثَ وَيَعْلَمُ مَا فِي الْأَرْحَامِ ، وَمَا تَدْرِي نَفْسٌ مَّاذَا تَكْسِبُ غَدًا ، وَمَا تَدْرِي نَفْسٌ بِأَيِّ أَرْضٍ تَمُوتُ ، إِنَّ اللَّـهَ عَلِيمٌ خَبِيرٌ) سورة لقمان: 34.\nމާނައީ: "ހަމަކަށަވަރުން ޤިޔާމަތްވުމުގެ ވަޤުތު (ހަމައެކަނި) ދެނެވޮޑިގެންވަނީ ﷲ އެވެ. އެއިހާލު ވާރޭ ވެއްސަވައެވެ. އަދި ރަޙިމްތަކުގައި ވަނީ ކޮންއެއްޗެއްކަން އެއިލާހު ދެނެވޮޑިގެންވެއެވެ. އަދި އެއްވެސް ނަފުސަކަށް އެނަފުސެއް މާދަމާ މެދުވެރިވާނީ ކޮންކަމެއްކަން ނޭންގޭ ހުއްޓެވެ. އަދި އެއްވެސް ނަފުސަކަށް އެނަފުސެއް މަރުވާނީ ކޮންބިމެއްގައިކަންވެސް ނޭންގޭހުއްޓެވެ. ހަމަކަށަވަރުން ﷲއަކީ އެންމެ މޮޅަށް ދެނެވޮޑިގެންވާ ޚަބީރުވަންތަ އިލާހެވެ."\nއީމާންކަމާއި އިޙުސާން ކަމާއި ބެހޭގޮތުން މާތް ﷲ ރުއްސުންލެއްވި ޢުމަރުގެފާނު ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ އަރިހުން ރިވާކުރައްވާފައިވާ މަޝްހޫރު ޖިބުރީލު ހަދީޘްގައިވެއެވެ. ސުވާލުކުރާ ފަރާތުން ސުވާލުކުރެއްވިއެވެ. " ޤިޔާމަތްދުވަހާއި ބެހޭގޮތުން ތިމަންނާއަށް ޚަބަރުކުރާށެވެ." ރަސޫލުﷲ ޞައްލަﷲ އަލައިހި ވަސައްލަމަ ޙަދީޘްކުރެއްވި ބަސްފުޅުގެ މާނައިގައިވެއެވެ. " ސުވާލު ކުރިމީހާއަށްވުރެ ބޮޑަށް ސުވާލު ވެވުނު މީހާއަށް ނޭންގެއެވެ." މިޙަދީޘްގެ ޝަރަޙައިގައި ޝައިޚު އުޘައިމީން ރަޙިމަހުﷲ ގެންނަވާފައިވެއެވެ. ޝެއިޚުލް އިސްލާމް އިބުނު ތައިމިއްޔާ ޢަޤީދަތުލް ވާސިތިއްޔާގައި ވިދާޅުވެފައިވެއެވެ. އާޙިރަތް ދުވަހަށް އީމާންވުމަކީ އެދުވަހާއި ބެހޭގޮތުން ރަސޫލާ މުޙައްމަދު ޞައްލަﷲ އަލައިހި ވަސައްލަމަ އަންގަވާފައވާ ހުރިހާކަމަކަށް އީމާންވުމެވެ.\nއޭގެތެރޭގައި މަރުވުމަށްފަހުގައި ވާނެކަންކަމާއި އަދި ކަށްވަޅުގައި ދިމާވާނެ ފިތުނަތަކާއި އަދި ކައްވަޅުގައި ތިންކަމަކާއި ބެހޭގޮތުން ސުވާލުކުރެވޭ ކުރެވުން ހިމެނެއެވެ. އެއީ ތިބާގެ ރައްބަކީ ކޮބައިހެއްޔެވެ؟ އަދި ތިބާގެ ދީނަކީ ކޮބައިހެއްޔެވެ؟ އަދި ތިބާގެ ނަބިއްޔަކީ ކޮބައިހެއްޔެވެ؟ ( މިތިން ސުވާލެވެ.) ވީމާ އަޅުގަނޑުމެން މުސްލިމުންގެ ގޮތުގައި ތިބެ ޤަބޫލުކުރަން ޖެހޭގޮތަކީ މިއެވެ. އަޅުގަނޑުމެންގެ މައްޗަށް އޮތީ ﷲއާއި އެއިލާހުގެ ރަސޫލާއަށް ކިޔަމަންވުމެވެ. އަދި ޙުރާފާތްތަކާއި އަދި މުޝްރިކުންގެ ބާތިލު އަޤީދާތަކުން ސަލާމާތްވުމެވެ. އަޅުގަނޑުމެންނަކީ އީމާންވެގެންވާ ޞާލިޙު އަމަލުކުރާ މީހުންގެ ތެރެއިން ލައްވައި އަޅުގަނޑުމެންގެ ފާފަތައް ފުއްސަވާށިއެވެ. އަދި މުޝްރިކުންނާއި މުލްޙިދުންނާއި ކާފަރުންގެ މަޅިތަކުން އަޅުގަނޑުމެން ސަލާމަތް ކުރައްވާށިއެވެ. އާމީން


Minister kamaai Imran havaaluvevdaigathee gaidheenge haggugaiba?\nމިނިސްޓަރު ކަމާއި އިމްރާން ހަވާލުވެވަޑައިގަތީ ގައިދީންގެ ހައްގުގައިބާ؟\n8 މަސް,3ހަފްތާ,6ދުވަސް, 21 ގަޑި, 11 މިނެޓް, 42 ސިކުންތު ކުރިން 3700އިދުހާމް ނައީމް\nހޯމް މިނިސްޓަރުކަމާއި ހަވާލުވެވަޑައިގަތީ ޖަލުގައި އަނިޔާލިބުނު ކަމަށް ޝެއިޚް އިމްރާނު އަބްދުﷲ ވިދާޅުވެއްޖެ. އެހެންނަމަވެސް ފެނިގެންދާ މަންޒަރުތައް ބުނަނީ އެހެން ވާހަކަތަކެކެވެ.\nރައީސުލް ޖުމްހޫރިއްޔާގެ މަޤާމާއި ރައީސް ސޯލިހު ހަވާލުވެވަޑައިގެންނަވައި ތަފާތު ދޯދިޔާ ނިންމުންތައް ނިންމެވިއެވެ. އެގޮތުން ކޯލިޝަންގެ ބައިވެރިންނަށް ކެބިނެޓް ބަހައި ކޯލިޝަނުގެ ބައިވެރިއެއްކަމަށްވާ އަދާލަތު ޕާޓީގެ ލީޑަރު ޝެއިޚް އިމްރާން އަބްދުﷲއަށް ހޯމް މިނިސްޓަރުގެ މަޤާމު ދެއްވިއެވެ.\nއިމްރާން ހޯމް މިނިސްޓަރުގެ މަޤާމާއި ހަވާލުވެވަޑައިގެންނެވި އިރު ހުކުމެއްގައި ހުންނެވުމުން އިސްތިއުފާދެއްވައި ދެވަނަ ފަހަރަށް މަޤާމާއި ހަވާލުވެވަޑައިގެތެވެ. އަމިއްލަ އެދުމާއި ބާރުގެ ބޭނުމުގައި ހޯމް މިނިސްޓަރުގެ މަޤާމާއި ހަވާލުވެވަޑައިގެންނެވި އިމްރާން މިއަދު ވިދާޅުވަމުން ގެންދަވަނީ އެމަނިކުފާނު އެ މަޤާމާއި ހަވާލު ވެވަޑައިގަތީ ރައީސް ޔާމީންގެ ދައުރުގައި ޖަލުގައި ލިބުނު އަނިޔާތަކުގެ ސަބަބުން އެ އަނިޔާތައް ހުއްޓެވުމަށް ކަމަށެވެ.\nއިމްރާން އެފަދައިން ވިދާޅުވިއިރު ޖަލުގެ ކުޑަގޮޅީގައި އޮންނަ ގައިދީއަކާއި އިމްރާން ހުންނެވި ކޮޓަރި ކޮޅާއި އަޅާބަލާއިރު ވަރަށްވެސް ތަފާތެވެ. ގަވާއިދާ ޚިލާފަށް ފޯނު ވައްދައިގެން ސެލްފީ ނަންގަވައި މީސްމީޑިއާގައި ދައުރު ކުރެއްވި އިރު އެއީ ލިބުނު އަނިޔާ ބާއޭ ހިތަށްއަރައެވެ.\nހޯމް މިނިސްޓަރު ކަމާއި ހަވާލުވުމުގެ ކުރިން ރައީސް ޔާމިންގެ ޒަޢާމަތުގައި ރައީސް ސޯލިހުއަށް ވެރިކަން ލިބިވަޑައިގެންފިނަމަ ތިމަން މަނިކުފާނު އަދީބުއަށް އިންސާފު ހޯދައިދޭނެ ކަމަށް ވިދާޅުވަމުން ގެންދެވީ ރައްޔިތުންގެ ލޮލުގައި އަދުން އެޅުވުމަށެވެ. އަދި ވެރިކަމުގެ ދަހިވެތިކަމުގައި. އެމަނިކުފާނު އަދީބުއާއި ޒާތީގޮތުން ޖެހިވަޑައިގެން ޑޮކްޓަރުގެ ލަފަޔަކާއި ނުލައި ބަލިއެނދުގައި އޮންނަވަނިކޮށް ޖަލަށް ގެންދިޔައެވެ. އެކަން ކުރީގެ ނައިބު ރައީސް އަހުމަދު އަދީބުގެ އާއިލާއިންނާއި އަދީބު ނިސްބަތްވެވަޑައިގަންނަވާ އެމްޓީޑީއިން ވެސް ވަނީ ކަށަވަރުކޮށްދީފައެވެ.\nއިމްރާން މިއަދު ތިމަން މަނިކުފާނު ބޭނުންފުޅުވަނީ ޖަލުގައި ތިބި ގައިދީންގެ ޙައްގު ރައްކާތެރިކުރުމަށް ކަމަށް ވިދާޅުވާއިރު އެކަން އެންމެ ރަނގަޅަށް ކުރައްވާ މަންޒަރު ރައްޔިތުންނަށް ނުފެންނަނީ ކީއްވެގެންތޯއެވެ. ބާރުގެ ބޭނުން ކުރައްވައި ޖަލުގައި ތިބި އާއިލީ ބޭފުޅުންނާއި ސަރުކާރުގެ އިސް ބޭފުޅުންގެ އަރިސް ބޭފުޅުން މިނިވަން ކުރަނީ ގައިދީންގެ ހައްގައިބާއެވެ. އަނިޔާ ލިބިގެން އެ އަނިޔާގެ ހިތްދަތިކަމުގައި ތަނެއްގެ ވަޒީރުކަމާއި ހަވާލުވެވަޑައިގަތް ބޭފުޅަކު ބަލި އެދުގައި ފަރުވާ ދެމުންދާ ބޭފުޅަކާއި ދޭތެރޭ އެފަދަ ގޮތަކަށް ކަންތައް ކުރައްވާނެބާއެވެ.\nޖަލުގައި ތިބި ގައިދީންގެ ހައްގުގައި ހޯމް މިނިސްޓަރުކަމާއި ހަވާލުވެވަޑައިގެންނެވި ކަމަށް މިއަދު އިމްރާން ވިދާޅުވި ނަމަވެސް ހަގީގަތަކީ އެމަނިކުފާނު އެ މަޤާމާއި ހަވާލުވެވަޑައިގަތީ އަމިއްލަ އެދުމުގެ ސަބަބުންކަމީ ރައްޔިތުން ދައްނަ ބޮޑު ހަގީގަތެކެވެ. ޖަލުގައި އޮންނެވުމަށްފަހު ބަދަލު ހިފުމުގެ ގޮތުން ދެން ކުރެވެން އޮތް އެންމެ މޮޅު ކަމަކީ ހޯމް މިނިސްޓަރުގެ މަގާމާއި ހަވާލުވެވަޑައިގެން ސިފައިންގެ މައްޗަށް އަމުރު ހިންގެވުންކަމަށް ވާނަމަ އެ މަސައްކަތުގައި އެމަނިކުފާނު ވަނީ ކުރި ހޯއްދަވާފައެވެ.\nއިމްރާން މިއަދު ފުލުހުންނަށް ތަޢުރީފު ކުރެއްވި ނަމަވެސް ފުލުހުންގެ މައްޗަށް ދިވެހިންގެ އޮތް އިތުބާރު ނަގާލުމުގައި އިސްރޯލެއް އަދާކުރެއްވި އެއް ބޭފުޅަކަށް އެ މަނިކުފާނު ވެގެންދާނެކަމީ އެކަމަކަށް ދެބަސްވެވޭނެ ކަމެއްނޫން ކަން ރާއްޖޭގެ ތާރީޙު ހެކިވެއެވެ.